**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΙΣΟΤΗΤΑΣ, ΝΕΟΛΑΙΑΣ**

**ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Νοεμβρίου 2020, ημέρα Τρίτη και ώρα 11.15΄, συνήλθαν σε κοινή συνεδρίαση, στην Αίθουσα Ολομέλειας του Μεγάρου της Βουλής, η Διαρκής Επιτροπή Κοινωνικών Υποθέσεων και η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, υπό την Προεδρία της κυρίας Σοφίας Βούλτεψη, Προέδρου της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου, με θέμα ημερήσιας διάταξης: «Εθνικό Σχέδιο Δράσης για τα Δικαιώματα των Ατόμων με Αναπηρία».

Στη συνεδρίαση παρέστη ο Πρόεδρος της Βουλής, κ. Κωνσταντίνος Αν. Τασούλας. Επίσης, παρέστησαν για να ενημερώσουν ο Υπουργός Επικρατείας, κ. Γεώργιος Γεραπετρίτης και η Υφυπουργός Εργασίας και Κοινωνικών Υποθέσεων, κυρία Δόμνα Μιχαηλίδου, καθώς και αρμόδιοι υπηρεσιακοί παράγοντες.

Μέσω τηλεδιάσκεψης παρέστησαν και ενημέρωσαν τις Επιτροπές οι κ.κ.: Ιωάννης Βαρδακαστάνης, Πρόεδρος της Εθνική Συνομοσπονδίας Ατόμων με Αναπηρία (ΕΣΑμεΑ) και Ανδρέας Ποττάκης, Συνήγορος του Πολίτη.

Η Προεδρεύουσα των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών των Επιτροπών.

Από τη Διαρκή Επιτροπή Κοινωνικών Υποθέσεων, παρόντες ήταν οι Βουλευτές κ.κ.: Ακτύπης Διονύσιος, Βαρτζόπουλος Δημήτριος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Οικονόμου Βασίλειος, Πλεύρης Αθανάσιος (Θάνος), Πνευματικός Σπυρίδων, Σαλμάς Μάριος, Σκόνδρα Ασημίνα, Στεφανάδης Χριστόδουλος, Τζηκαλάγιας Ζήσης, Τσαβδαρίδης Λάζαρος, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη (Φρόσω), Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, παρόντες ήταν οι Βουλευτές, κυρίες και κύριοι: Βασίλειος Βασιλειάδης, Σοφία Βούλτεψη, Παναγιώτα (Νόνη) Δούνια, Άννα Καραμανλή, Μάξιμος Σενετάκης, Κωνσταντίνος Κυρανάκης, Γεώργιος Κώτσηρας, Ασημίνα Σκόνδρα, Αναστάσιος Χατζηβασιλείου, Ειρήνη-Ελένη Αγαθοπούλου, Μερόπη Τζούφη, Ραλλία Χρηστίδου, Κωνσταντίνα (Νάντια) Γιαννακοπούλου, Γαρυφαλλιά (Λιάνα) Κανέλλη, Αναστασία-Αικατερίνη Αλεξοπούλου και Αγγελική Αδαμοπούλου.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**:Κυρίες και κύριοι συνάδελφοι, καλημέρα σας. Ξεκινάει η συνεδρίαση των Επιτροπών μας, Διαρκής Επιτροπή Κοινωνικών Υποθέσεων και Επιτροπή Ισότητας Νεολαίας και Δικαιωμάτων του Ανθρώπου. Θέμα ημερήσιας διάταξης είναι το «Εθνικό Σχέδιο Δράσης για τα Δικαιώματα των Ατόμων με Αναπηρία».

Μαζί μας, για να ενημερώσει τις Επιτροπές, είναι ο Υπουργός Επικρατείας, ο κ. Γιώργος Γεραπετρίτης, καθώς επίσης και η Υφυπουργός Εργασίας και Κοινωνικών Υποθέσεων, κυρία Δόμνα-Μαρία Μιχαηλίδου.

Εκ των προσκεκλημένων μας, έχουμε τον Πρόεδρο της ΕΣΑμεΑ, κ. Γιάννη Βαρδακαστάνη και το Συνήγορο του Πολίτη, κ. Ανδρέα Ποττάκη.

Θέλω να πω από την αρχή το εξής. Πρόκειται περί ενημέρωσης Επιτροπής, δεν πρόκειται περί νομοσχεδίου, ώστε να υπάρχουν εισηγήσεις. Όταν θα υπάρξει νομοσχέδιο, τότε θα γίνει διαδικασία επεξεργασίας νομοσχεδίου. Αυτή τη στιγμή, γίνεται η παρουσίαση. Δεν είναι ακριβώς ακρόαση φορέων, πλην όμως, ακούμε αυτούς, οι οποίοι είναι οι άμεσα εμπλεκόμενοι και τα Kόμματα τοποθετούνται διά των Βουλευτών. Για την οικονομία της συζήτησης, αφού ολοκληρωθούν οι πρώτες τοποθετήσεις των εμπλεκομένων Υπουργών και φορέων, θα πάρουν τον λόγο Βουλευτές από κάθε Κόμμα, ώστε να ακουστούν οι απόψεις όλων των Kομμάτων. Θέλω, όμως, να ξεκαθαρίσω και σε σχέση με αυτά, που είπαμε πριν εκτός συνεδρίασης, ότι δεν πρόκειται για εισήγηση.

Ο προβλεπόμενος χρόνος είναι 5 λεπτά για τον καθένα. Εάν ο κάθε ένας λάβει περισσότερο χρόνο, δηλαδή 10 - 15 λεπτά, τότε θα στερήσει τον χρόνο από τους υπόλοιπους, γιατί, όπως καταλαβαίνετε, δεν πρόκειται για επεξεργασία νομοσχεδίου, όπου οι Υπουργοί προετοιμάζονται για να είναι εδώ όλη μέρα. Υπάρχουν άλλες υποχρεώσεις και εκτός αυτού, υπάρχει και το ζήτημα ότι πρέπει η αίθουσα να εκκενωθεί μετά από ένα συγκεκριμένο χρονικό διάστημα, για υγειονομικούς λόγους.

Παρακαλώ, λοιπόν, όλους, ακόμη και αν υπήρξε οποιαδήποτε παρεξήγηση, ως προς το τι είδους Επιτροπή είναι αυτή, ότι δηλαδή δεν έχουμε μπροστά μας νομοσχέδιο, να κάνουν μία προσπάθεια εάν έχουν περισσότερα να πουν, αυτό να γίνει επιγραμματικά. Με αυτό τον τρόπο θα πούμε όλοι αυτά που πρέπει να πούμε και αν υπάρχουν περισσότερα να πουν, να τα καταθέσουν στην Επιτροπή και να μην έχετε καμία αμφιβολία, ότι το θέμα δεν πρόκειται να σταματήσει εδώ, θα συζητηθεί.

Όπως ξέρετε, μπορεί σήμερα η συνεδρίαση να γίνεται από τον αρχιτέκτονα του εγχειρήματος, τον Υπουργό Επικρατείας, τον κ. Γεραπετρίτη, ο οποίος έχει ενημερώσει, έχει προσέλθει στην Υποεπιτροπή για τα Θέματα Ατόμων με Αναπηρία, όπως, επίσης, και η κυρία Δόμνα Μιχαηλίδου, που επίσης έχει ενημερώσει πολλές φορές την Επιτροπή μας. Άρα, λοιπόν, ο αντικειμενικός σκοπός είναι αυτός. Παρουσιάζεται το Σχέδιο, το οποίο θα μελετήσουν οι Βουλευτές - κάποιοι το έχουν ήδη μελετήσει, γιατί είναι δημοσιοποιημένο - και θα επανέλθουμε.

Θέλω να δώσω ένα μικρό ιστορικό.

Όπως γνωρίζετε, εδώ και πάνω από ένα χρόνο, δηλαδή σχεδόν αμέσως μετά τις εκλογές του 2019 και τον σχηματισμό της Κυβέρνησης, ο Πρωθυπουργός, ο κ. Μητσοτάκης, είχε δημοσιοποιήσει την πρόθεση, τη βούληση και το γεγονός ότι το έκανε, να θέσει υπό τον άμεσο έλεγχο και εποπτεία του, την εθνική αυτή προσπάθεια, για να υπάρξει ένα μακράς πνοής Εθνικό Σχέδιο για τα Άτομα με Αναπηρία και τα δικαιώματά τους και να υπάρξει και μια τολμηρή επιτέλους μεταρρύθμιση στις πολιτικές μας, ώστε να διορθωθούν πολλές στρεβλώσεις, που διαρκούν εδώ και πολλά χρόνια.

Ο Πρωθυπουργός ανέθεσε στον κ. Γεραπετρίτη τον κομβικό ρόλο του εθνικού εισηγητή. Ο κ. Γεραπετρίτης διαβουλεύθηκε με την ΕΣΑμεΑ, διαβουλεύθηκε με όλους τους εμπλεκόμενους φορείς, όλα τα Υπουργεία, όλους τους γενικούς γραμματείς και είχαμε μάλιστα και μια μεγάλη σύσκεψη, παρουσία όλων των γενικών γραμματέων όλων των Υπουργείων. Ήδη, από τις 21 Αυγούστου 2019, τόσο ο Πρωθυπουργός όσο και ο Υπουργός Επικρατείας συναντήθηκαν με τον κ. Βαρδακαστάνη και τότε, σε εκείνη τη συνάντησή τους, όπως προκύπτει και από το επίσημο δελτίο της ΕΣΑμεΑ, ο κ. Μητσοτάκης είχε ξεκαθαρίσει ότι η στρατηγική για την ουσιαστική και αποτελεσματική αντιμετώπιση των προβλημάτων των ατόμων με αναπηρία, αποτελεί απόλυτη προτεραιότητα της Κυβέρνησης και υπογράμμισε ότι ο συντονισμός αυτής της στρατηγικής θα γίνεται σε επίπεδο πρωθυπουργικού γραφείου και σε επίπεδο εθνικού συντονιστή, δηλαδή του κ. Γεραπετρίτη που είναι σήμερα μαζί μας, προκειμένου αυτή να λάβει και τα αναγκαία οριζόντια χαρακτηριστικά.

Θέλω, επίσης, να σας θυμίσω και να θυμίσω, διότι στη συνεδρίασή μας συμμετέχει βέβαια και η Επιτροπή Κοινωνικών Υποθέσεων. Η Υποεπιτροπή για τα Θέματα των Ατόμων με Αναπηρία συνεδρίασε όλο αυτό το διάστημα, συμβάλλοντας σ’ αυτή την προσπάθεια και θέτοντας, ως βασικό στόχο, κάτι το οποίο το κάνουμε και σύνθημα, «προσβασιμότητα παντού». Αυτό υπήρξε το κεντρικό αντικείμενο των συνεδριάσεων μας, εδώ και πάνω από ένα χρόνο και επ’ αυτού θα εκδοθεί και η Έκθεση της Υποεπιτροπής για τα Θέματα των ΑμεΑ, που θα παραδοθεί στον Πρόεδρο της Βουλής, ο οποίος, σήμερα, μας τιμά με την παρουσία του και δι’ αυτού στον εθνικό εισηγητή τον κ. Γεραπετρίτη και σε όλους τους Υπουργούς.

Διότι τα θέματα των ατόμων με αναπηρία διαπερνούν το σύνολο της δημόσιας διοίκησης και, προφανώς, αφορούν όλα τα Υπουργεία. Γι’ αυτό και στην Υποεπιτροπή μας προσήλθε πλειάδα Υπουργών και γενικών γραμματέων, με σκοπό ακριβώς τη διασφάλιση αυτής της προσβασιμότητας σε κτίρια, πολιτιστικά αγαθά, στον ψηφιακό κόσμο, παντού. Μετά από αυτό το μικρό ιστορικό, που συνέδεσε τόσο τη δουλειά της Επιτροπής Κοινωνικών Υποθέσεων όσο και τη δουλειά της Επιτροπής Ισότητας, Νεολαίας και Δικαιωμάτων του Ανθρώπου και της Υποεπιτροπής της, δηλαδή της Υποεπιτροπής για τα Θέματα των Ατόμων με Αναπηρία, δίνω αμέσως τον λόγο στον Υπουργό Επικρατείας, για να παρουσιάσει το Εθνικό Σχέδιο.

Θα ήθελα, όμως, πρώτα να απαντήσω στην κυρία Κανέλλη ότι εδώ είναι η Ολομέλεια και εδώ είναι το Προεδρείο. Σας θυμίζω, επίσης, ότι τη συνεδρίασή μας παρακολουθεί κόσμος έξω. Δεν μπορεί, λοιπόν, ο κόσμος να μην είναι ενημερωμένος για το ιστορικό, βάσει του οποίου φτάσαμε στη σημερινή μέρα. Είναι λογικό.

Τον λόγο έχει ο κ. Γεραπετρίτης.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας)**: Σας ευχαριστώ πολύ, κυρία Πρόεδρε.

Κυρίες και κύριοι Βουλευτές, κύριε Συνήγορε του Πολίτη, κύριε Πρόεδρε της Εθνικής Συνομοσπονδίας των Ατόμων με Αναπηρία, θα ήθελα να εκφράσω τη μεγάλη μου χαρά που βρίσκομαι σήμερα ενώπιον της Κοινής Επιτροπής, για να παρουσιάσω το Σχέδιο για τα Δικαιώματα των Ατόμων με Αναπηρία. Είναι από τις στιγμές εκείνες - θέλω να εξομολογηθώ - που πραγματικά αξίζει να βρίσκεσαι στην πολιτική.

Η Ελλάδα υστερεί πολύ στο κομμάτι των δικαιωμάτων των ατόμων με αναπηρία, μολονότι είναι από τις λίγες χώρες οι οποίες προβλέπουν ρητά την προστασία των ατόμων με αναπηρία μέσα στο ίδιο τους το Σύνταγμα. Εντούτοις, δεν είχε υπάρξει ποτέ στην ιστορία του Ελληνικού κράτους ένα Σχέδιο, το οποίο πραγματικά να θέτει οριζόντιες δράσεις, οι οποίες θα διατρέχουν το σύνολο των δημοσίων πολιτικών, έτσι ώστε να μπορεί να παραχθεί ένα ωφέλιμο αποτέλεσμα, το οποίο θα έχει να κάνει με την ισότιμη ένταξη, δηλαδή, με μία διαφορετική θεώρηση του μοντέλου των ατόμων με αναπηρία.

Για αυτόν το λόγο, μολονότι, ήδη, είχε προβλεφθεί με τον νόμο 4488/2017 ο συντονιστικός μηχανισμός, ήταν από τις πρώτες δράσεις που ανέλαβε η νέα διακυβέρνηση τον Αύγουστο του 2019, να ενεργοποιηθεί αυτός ο συντονιστικός μηχανισμός, ο οποίος βρίσκεται στον Υπουργό Επικρατείας για να μπορέσει ακριβώς να εκπονήσει ένα τέτοιου τύπου Σχέδιο.

Η προετοιμασία του Σχεδίου διήρκεσε, περίπου, 15 μήνες και ήταν 15 πολύ δύσκολοι μήνες. Οι λόγοι, για τους οποίους ήταν ένα δύσκολο εγχείρημα, έχουν να κάνουν όχι μόνο με την πολυπλοκότητα και την πολυπειθαρχικότητα του ζητήματος, κυρίως έχουν να κάνουν με το γεγονός ότι πρόκειται για μία δαιδαλώδη και διάσπαρτη νομοθεσία για δράσεις οι οποίες είναι εντελώς κατακερματισμένες, ακόμη - ακόμη σε ορισμένες περιπτώσεις και για αντιτιθέμενες θέσεις που διατυπώνονται σε πολύ βασικά αξιακά ζητήματα, που έχουν να κάνουν με τα δικαιώματα των ατόμων με αναπηρία.

Μετά από περίπου ένα χρόνο από την ανάληψη της υπηρεσίας αυτής και αφότου στο μεταξύ είχε καταρτιστεί μία μεγάλη Τεχνική Επιτροπή αποτελούμενη από όλα τα Υπουργεία, διότι όλα τα Υπουργεία εμπλέκονται στη διαδικασία αυτή, από φορείς, τον Συνήγορο του Πολίτη, την Εθνική Επιτροπή για τα Δικαιώματα του Ανθρώπου, κυρίως, όμως τους ίδιους τους αναπήρους οι οποίοι εκπροσωπήθηκαν κυρίως από την ΕΣΑμεΑ, στις 21 Σεπτεμβρίου του 2020 αναρτήθηκε σε δημόσια διαβούλευση το Εθνικό Σχέδιο, το οποίο έχετε στα χέρια σας. Η διαβούλευση ολοκληρώθηκε στις 5 Οκτωβρίου και υπήρχε μια εκτενέστατη συμμετοχή στη διαβούλευση αυτή. Ήδη, έχει αναρτηθεί στην ιστοσελίδα του «open.gov» και η Έκθεση Διαβούλευσης, η οποία καταγράφει συνοπτικά τα ζητήματα τα οποία ετέθησαν σε δημόσια διαβούλευση και απαντά κατά το δυνατόν και σήμερα βρισκόμαστε στην ευχάριστη θέση να είμαστε ενώπιόν σας, για να παρουσιάσουμε αυτό το Σχέδιο.

Δεν θα επεκταθώ στην ανάλυση των λεπτομερειών. Θα πω μόνο τα γενικά χαρακτηριστικά και ορισμένα από τα επιμέρους στοιχεία.

Πρώτα, βεβαίως, να ευχαριστήσω με την ευκαιρία αυτή την Ένωση Περιφερειών (ΕΝΠΕ) και την Ένωση Δήμων (ΚΕΔΕ) για την πολύ μεγάλη συμμετοχή που είχαν. Για πρώτη φορά έχει δημιουργηθεί στην Ελλάδα ένα μεγάλο δίκτυο, το οποίο καταλαμβάνει όχι μόνο τους φορείς της Κεντρικής Διοίκησης, αλλά και τους φορείς της Τοπικής Αυτοδιοίκησης, έτσι ώστε να υπάρξει ένα πραγματικό δίκτυο ενίσχυσης των ατόμων με αναπηρία. Βεβαίως, τον Συνήγορο του Πολίτη και την Εθνική Επιτροπή για τα Δικαιώματα του Ανθρώπου και πάνω από όλα, βεβαίως, να ευχαριστήσω τον Πρόεδρο της Εθνικής Συνομοσπονδίας Ατόμων με Αναπηρία τον κ. Βαρδακαστάνη, ο οποίος βρίσκεται εξ αποστάσεως μαζί μας για τη διαρκή συμμετοχή και την παραγωγική του βοήθεια.

Τι έχουμε παραγάγει στην πραγματικότητα;

Είναι ένα Σχέδιο το οποίο έχει έξι πυλώνες και 30 στόχους. Εκείνο που ήθελα να αποφύγω από την πρώτη στιγμή ήταν στην πραγματικότητα ένα Σχέδιο, το οποίο δεν θα ήταν κάτι άλλο, παρά μόνο ευχολόγιο.

Ήθελα να υπάρχουν πολύ συγκεκριμένες δράσεις, οι οποίες θα υπηρετούν ένα λειτουργικό μοντέλο και για το λόγο αυτό το πρώτο που ζήτησα ήταν να καταγραφούν όλες οι δράσεις, όλη η νομοθεσία, όλα τα επιμέρους χαρακτηριστικά που υπήρχαν στην ελληνική Δημόσια Διοίκηση διάσπαρτα, έτσι ώστε να μπορούμε να κάνουμε μία ορθολογική αξιολόγηση. Και πράγματι, το παρόν Σχέδιο με τους τριάντα στόχους, ουσιαστικά, αποτελεί έναν οδικό χάρτη της επόμενης πενταετίας, έτσι ώστε να υλοποιηθούν πολύ συγκεκριμένες δράσεις, οι οποίες θα αλλάξουν εντελώς το υπόδειγμα του τρόπου με τον οποίο η κοινωνία αντιμετωπίζει τα άτομα με αναπηρία.

Για να καταστεί λειτουργικό και αυτό το Σχέδιο, έχουν τεθεί εκτός από τους στόχους και δείκτες αποτελεσματικότητας, δηλαδή, δείκτες βάσει των οποίων θα κριθεί εν τέλει αν θα υλοποιηθούν οι δράσεις αυτές και πόσο επιτυχείς θα είναι. Έχει, επίσης, τεθεί συγκεκριμένο χρονοδιάγραμμα ανά στόχο, έτσι ώστε να μπορούμε να κριθούμε για τα ζητήματα αυτά και κατά το δυνατόν έχει γίνει και ποσοτικοποίηση της δημοσιονομικής δαπάνης, όπου απαιτείται. Με την ευκαιρία να πω, ότι υπάρχει μία πολύ εκτενής δυνατότητα η οποία παρέχεται στη χώρα μας και από το νέο Σύμφωνο Πολυετούς Δημοσιονομικής Διαχείρισης της Ευρωπαϊκής Ένωσης και από το Ταμείο Ανάκαμψης να χρηματοδοτηθούν ορισμένες από τις δράσεις αυτές.

Κατά τούτο, πρόκειται για ένα εντελώς λειτουργικό, εφαρμοσμένο, πραγματικό σχέδιο, βάσει του οποίου νομίζω ότι θα μπορέσουμε να μιλήσουμε στις επόμενες γενιές και να έχουμε μία διαφορετική προσέγγιση στο θέμα των ατόμων με αναπηρία.

Οι έξι πυλώνες, οι οποίοι αναπτύσσονται, είναι: το Κράτος στην υπηρεσία του ατόμου με αναπηρία, η προστασία των δικαιωμάτων, η προσβασιμότητα, η συμμετοχή σε κάθε έκφανση της ζωής, η αφύπνιση της κοινωνίας και οι συνέργειες και η ανάπτυξη.

Θα πω μόνο λίγα από τα εμβληματικά, τα οποία αναφέρονται. Σας παραπέμπω στο Σχέδιο, το οποίο είναι ένα δυναμικό εργαλείο και το οποίο και με τη δική σας ελπίζω συμβολή θα μπορέσει να αποκτήσει ακόμα μεγαλύτερη δυναμική και να μπορέσει να αφήσει ένα θετικό αποτύπωμα στην κοινωνία.

Ο πρώτος πυλώνας, το Κράτος στην υπηρεσία του ατόμου με αναπηρία, περιλαμβάνει την ενεργοποίηση για πρώτη φορά του δικτύου, του συντονιστικού μηχανισμού, ουσιαστικά, αντένες σε όλη την επικράτεια, έτσι ώστε να μπορεί η χώρα ολόκληρη με όλα τα επίπεδα διακυβέρνησης να προσανατολίζεται σε μία ενιαία δημόσια πολιτική.

Η σύσταση της Εθνικής Αρχής Προσβασιμότητας, η οποία εκτιμάται ότι θα αναρτηθεί σε δημόσια διαβούλευση μέχρι το τέλος του έτους, είναι μία απαίτηση και του ίδιου του αναπηρικού κινήματος, αλλά νομίζω είναι και μια έκφραση της ανάγκης που έχουμε να έχουμε ένα διαρκές Σώμα, το οποίο θα συμβουλεύει την Πολιτεία για τα θέματα των ζητημάτων με αναπηρία.

Επίσης, τη Διοικητική Κωδικοποίηση της νομοθεσίας για τα δικαιώματα των ατόμων με αναπηρία που πρόκειται για ένα τιτάνιο έργο.

Θέλω να σας διαβεβαιώσω ότι, παρά την σχετικώς μεγάλη εμπειρία που έχω σε ζητήματα νομοθεσίας, είναι από τις σπάνιες περιπτώσεις που είδα τέτοιου τύπου πολύ κατακερματισμένη νομοθεσία για ένα ζήτημα. Ελπίζουμε ότι, μέχρι το επόμενο καλοκαίρι, θα είναι έτοιμη η κωδικοποίηση αυτή, που θα δώσει μεγαλύτερη διαφάνεια και προσβασιμότητα των ατόμων με αναπηρία στα ίδια τους τα δικαιώματα.

Έχουμε αναβάθμιση της λειτουργίας του συστήματος αξιολόγησης και πιστοποίησης της αναπηρίας, των ΚΕΠΑ. Εντάσσουμε την ηλεκτρονική Κάρτα Αναπηρίας στην καθημερινότητα του πολίτη και τη διασυνδέουμε με την εθνική πύλη παροχών.

Η Υφυπουργός Εργασίας, η κυρία Μιχαηλίδου, που είναι εδώ, θα σας αναπτύξει τα ειδικότερα ζητήματα, όταν χρειαστεί.

Έχουμε περισσότερες και μεγαλύτερες προσβάσιμες υπηρεσίες στα άτομα με αναπηρία. Πολύ χαρακτηριστικό το «myKEPlive», το οποίο είναι ο διαλεκτικός μηχανισμός, έτσι ώστε ο πολίτης να μπορεί, σε πραγματικό χρόνο, να επικοινωνεί με το ΚΕΠ, το οποίο θα μπορεί να γίνεται πλέον και σε νοηματική γλώσσα.

Και, βέβαια, αξιοποιούμε τα δεδομένα που θα έχουμε ήδη συγκεντρώσει -και έχουμε ήδη συγκεντρώσει- έτσι, ώστε να χαράσσουμε δημόσιες πολιτικές, που θα λαμβάνουν υπόψη στην πραγματικότητα και τις ανάγκες των ατόμων με αναπηρία. Χαρακτηριστικό παράδειγμα είναι ότι εντάσσουμε, μέσα στους δείκτες της Ελληνικής Στατιστικής Αρχής για τη δημιουργία των κτηρίων και την καταγραφή των κτηρίων, πλέον και το κομμάτι της φυσικής προσβασιμότητας.

Ο δεύτερος πυλώνας έχει να κάνει με την προστασία των δικαιωμάτων των ατόμων με αναπηρία. Είναι τα κομμάτια που κυρίως έχουν να κάνουν με την ισότητα των πολιτών, των συμπολιτών μας με αναπηρία. Εκεί, έχουμε προβλέψει μία αρκετά εμπροσθοβαρή φορολογική πολιτική, έτσι ώστε να δοθούν πραγματικές δυνατότητες ισότητας στους συμπολίτες μας, καθώς και ένας Οδηγός Δικαιωμάτων, ο οποίος θα καταγράφει, με κάθε λεπτομέρεια, τα δικαιώματα που έχουν από την πολιτεία τα άτομα με αναπηρία. Διότι, διαπίστωση και δικιά μας ήταν ότι, μολονότι υπάρχουν επιμέρους δικαιώματα, δεν είναι αρκετά εμφανή στους δικαιούχους, έτσι ώστε να μην αξιοποιούνται αρκετά.

Ειδικότερη αναφορά θα κάνω στις γυναίκες και τα παιδιά με αναπηρία.

Οι γυναίκες αποτελούν ένα μεγάλο ποσοστό, μεγαλύτερο σε σχέση με τους άνδρες ποσοστό. Είναι περίπου το 61% των συνόλων των ατόμων με αναπηρία. Ενώ οι γυναίκες με αναπηρία είναι περίπου μία στις πέντε γυναίκες. Ένα πολύ υψηλό ποσοστό.

Προβλέπονται ειδικά μέτρα για την καταπολέμηση της βίας. Αυτό ισχύει και για τα παιδιά.

Στήριξη της οικογένειας.

Ειδικά για τα παιδιά, προβλέπεται η αποϊδρυματοποίηση, η πρώιμη παρέμβαση, έτσι ώστε να υπάρχει έγκαιρη διάγνωση, για να μπορεί, στην πραγματικότητα, να διαγνωστεί εγκαίρως. Και να έχουμε τα κατάλληλα εργαλεία, έτσι ώστε να τα διαχειριζόμαστε στην πηγή τα όποια προβλήματα.

Πρόσβαση σε σχολικά κτίρια και παιδικούς σταθμούς.

Και μια οικογενειακή Κάρτα Πολιτισμού.

Πάρα πολύ κομβικό είναι το κομμάτι της ανεξάρτητης διαβίωσης, το οποίο θα ενισχύσουμε με πολύ συγκεκριμένα εργαλεία εκ των οποίων ορισμένα ήδη υφίστανται. Όμως, θα ενισχυθούν πολύ, με πολύ συγκεκριμένους στόχους, όπως ο προσωπικός βοηθός, η βοήθεια στο σπίτι, η πρόληψη στο σπίτι, η αυτόνομη κατοικία και η προσβάσιμη γειτονιά. Μία αλλαγή μοντέλου στην πραγματικότητα, έτσι ώστε να αισθανθεί και να είναι αυτόνομος ο ανάπηρος συμπολίτης μας.

Σε ό,τι αφορά στην εκπαίδευση, μία σειρά από δράσεις και στόχους που φέρνουν κοντά αυτό, το οποίο ονομάζουμε συμπεριληπτική εκπαίδευση. Δηλαδή, μία εκπαίδευση, η οποία δεν θα απομονώνει, αλλά θα εντάσσει τα παιδιά με αναπηρία στην εκπαίδευση.

Διαρκής εκπαίδευση δια βίου, επαγγελματική εκπαίδευση και προσανατολισμός. Να δώσουμε φωνή στους μαθητές με αναπηρία. Να ενθαρρύνουμε τις δράσεις, οι οποίες είναι και εκτός του σχολείου, όπως είναι, για παράδειγμα, οι διαγωνισμοί ή η Βουλή των Εφήβων.

Ψηφιακή κατάρτιση, ευρύτερες και πιο λειτουργικές σχολικές μεταφορές.

Σε ό,τι αφορά στην υγεία των ατόμων με αναπηρία, προβλέπουμε, πέρα από τη βελτίωση της πρόσβασης σε όλες τις δομές υγείας, αλλά και αποθεραπείας και τη δυνατότητα να υπάρχει μεγαλύτερη πρόσβαση –σήμερα, πολύ περιορισμένη- στη σεξουαλική και αναπαραγωγική υγεία, που είναι ένας εξαιρετικά κρίσιμος παράγοντας.

Για την απασχόληση στο ίδιο πεδίο προβλέπουμε συγκεκριμένες δράσεις, οι οποίες αφορούν κίνητρα για τη δημιουργία νέων θέσεων που θα καταλαμβάνονται από άτομα με αναπηρία. Καθιέρωση υποστηριζόμενης απασχόλησης, αλλά και μια προσαρμογή του εργασιακού περιβάλλοντος, έτσι ώστε να καταστεί πιο εφικτή και ελκυστική η εργασία από αναπήρους, όπως είναι, για παράδειγμα, η ευρύτερη τηλεργασία.

Επιπλέον, προβλέπουμε τη δυνατότητα άμεσα να υπάρξει ένας ενιαίος κανονισμός παροχών του e-ΕΦΚΑ, για να μπορούν οι ανάπηροι να έχουν πρόσβαση στα δεδομένα που τους αφορούν και να γνωρίζουν, ανά πάσα στιγμή, ποια είναι αυτά και πώς θα μπορέσουν να τα ασκούν.

Στη Δικαιοσύνη, ψηφιοποίηση της Δικαιοσύνης. Ήδη, έχει προγραμματιστεί ένα πολύ μεγάλο έργο ψηφιοποίησης της Δικαιοσύνης. Πλέον λαμβάνει υπόψιν και τον παράγοντα που έχει να κάνει με τη δυνατότητα των αναπήρων να έχουν πρόσβαση σε όλα αυτά τα έγγραφα, με όλα τα εργαλεία τα προσαρμοσμένα, τα οποία έχουν ανάγκη.

Έκτακτες συνθήκες, όπως είναι το 112, η τηλεφωνική γραμμή, η οποία καθίσταται πλέον πολύ πιο προσβάσιμη για τα άτομα με αναπηρία.

Δυνατότητες και νομοθετικές παρεμβάσεις, οι οποίες θα αναγνωριστούν για την προστασία από τη βία, τη βελτίωση των συνθηκών κράτησης για τα άτομα με αναπηρία και, βεβαίως, για τις ευάλωτες κατηγορίες, όπως είναι μετανάστες και πρόσφυγες, ήδη υπάρχει ένα μεγάλο πρόγραμμα. Έγκαιρη διάγνωση ευαλωτότητας και διαχείριση στην πηγή.

Σε ό,τι αφορά στην προσβασιμότητα, ένα πολύ μεγάλο σχέδιο, το οποίο αφορά στη φυσική προσβασιμότητα, σε όλους τους δημόσιους χώρους, σε όλες τις δημόσιες υπηρεσίες. Θα δημιουργηθεί μια ψηφιακή πλατφόρμα κτηρίων, εκκινώντας από τις δημόσιες υπηρεσίες. Θα δημιουργήσουμε κανόνες ποιότητας κατασκευών, έτσι ώστε, με αυτό το μεγαλόπνοο σχέδιο, να μπορέσουμε επιτέλους να δημιουργήσουμε μία πόλη, η οποία θα είναι προσβάσιμη κινητικά από όλους και θα είναι μια φιλική πόλη για τα άτομα με αναπηρία. Αυτό περιλαμβάνει και την πρόσβαση σε κοινόχρηστους χώρους, στη θάλασσα και σε όλες τις υπόλοιπες μορφές.

Ποια είναι, εν τέλει, η συνεισφορά και η πρόσθετη αξία του σχεδίου αυτού. Είναι ότι, για πρώτη φορά, έχουμε μπροστά μας έναν πραγματικό χάρτη, επί τη βάσει του οποίου θα μπορούμε να αξιολογούμαστε όλοι.

Θεωρώ ότι είναι ένα πολύ φιλόδοξο σχέδιο. Καταλαμβάνει πάρα πολλές δράσεις όλων των Υπουργείων. Μακάρι να μπορέσουμε να έχουμε τη δυνατότητα όλοι μαζί, νομίζω είναι ένα θέμα, το οποίο μπορούμε να βρούμε έναν κοινό τόπο, έτσι ώστε οι δράσεις αυτές να μπορέσουν να καταστούν πράξη και πλέον οι συμπολίτες μας, που υποφέρουν από κάποια αναπηρία, να μπορέσουν να αισθανθούν, πράγματι, μέλη της κοινωνίας αυτής, ισότιμα με όλους τους υπόλοιπους.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εμείς ευχαριστούμε, κύριε Υπουργέ, και για την άψογη τήρηση του χρόνου.

Παρακαλώ την Υφυπουργό κυρία Δόμνα Μιχαηλίδου να προσέλθει στο βήμα.

Κυρία Υπουργέ, έχετε τον λόγο.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κυρία Πρόεδρε, κύριε Πρόεδρε, κυρίες και κύριοι Βουλευτές, κύριε Υπουργέ, είμαι ιδιαίτερα χαρούμενη και αισιόδοξη. Χαρούμενη και αισιόδοξη γιατί έχω την τιμή, αλλά και την τεράστια πρόκληση να βρίσκομαι στη θέση αυτή, ιστορικά, τη στιγμή αυτή. Και αυτό γιατί, γιατί μία πρόκληση, ένα ζήτημα, ένα πρόβλημα δεκαετιών, μετά από ενάμιση χρόνο διακυβέρνησης, φαίνεται να έχει πάρει τη ρότα του. Και αυτό, γιατί νομίζω ότι κάθε Υφυπουργός στη δική μου τη θέση, που ένα πολύ μεγάλο ουσιαστικό κομμάτι του χαρτοφυλακίου του, ήταν πάνω στην προστασία των ανθρώπων με αναπηρία, βλέπει το χαρτοφυλάκιο αυτό να έχει πλέον μια κεντρική στόχευση, μια κεντρική βαρύτητα και να μην θεωρείται πλέον, αν θέλετε, αρκετά εξειδικευμένο ή μια λεπτομέρεια, αλλά να έχει κεντρικό σχεδιασμό, να αποτελεί ουσιαστικό στόχο της Κυβέρνησης με, όπως βλέπετε, συγκεκριμένους άξονες και πολύ συγκεκριμένες πολιτικές.

Στο δρόμο που ορίζει και η Ευρωπαϊκή Σύμβαση για τα Δικαιώματα του Ανθρώπου, αλλά και η Σύμβαση των Ηνωμένων Εθνών για τα Δικαιώματα των Ανθρώπων με Αναπηρία προχωρούμε και δεν θα μπορούσαμε να είχαμε προχωρήσει, αν δεν υπήρχαν δύο άνθρωποι: Ο Πρωθυπουργός, ο οποίος έχει το όραμα, αλλά και την επιμονή και, βέβαια, ο Υπουργός Επικρατείας, ο οποίος με επιστημοσύνη, με μεθοδικότητα, με ολιστικότητα, αλλά και με τρομερή λεπτομέρεια, έφερε μετά τη διαβούλευση το Εθνικό Σχέδιο Δράσης για την Αναπηρία.

Η ανάγκη αυτή, η ανάγκη των δεκαετιών, η οποία μέσα σε λιγότερο από ενάμιση χρόνο υλοποιήθηκε, φάνηκε πιο επιτακτική από ποτέ μέσα στην πανδημία και αυτό και ιδιαίτερα στο δικό μας Υπουργείο το είδαμε πάρα πολύ έντονα. Φάνηκε πολύ έντονα η ανάγκη διαδραστικότητας μεταξύ Υπουργείων, άμεσης διαλειτουργικότητας, αλλά και άμεσης επαφής με φορείς και το πεδίο, έτσι ώστε να λυθούν, αν θέλετε ,τα ζητήματα όσο πιο γρήγορα γίνεται.

Στο κομμάτι της πανδημίας δράσαμε γρήγορα. Οι δομές αναπηρίας είναι οι μόνες οι οποίες είναι πλέον ανοιχτές. Έχουμε τα αυστηρότερα πρωτόκολλα σε όλη την Ευρώπη για να διασφαλίσουμε τους ωφελούμενους, τους εργαζόμενους, αλλά και τις οικογένειες των ωφελούμενων, αλλά την ίδια στιγμή το Κράτος τους ενισχύει, τους ενισχύει. Τους ενισχύει με 30% υψηλότερο προσωπικό δυναμικό στις δημόσιες δομές, με υγειονομική παροχή, με rapid test, με χρηματοδότηση για τους μήνες που χρειάστηκε αυτές να λειτουργήσουν κατόπιν πρωτοκόλλων, που εμείς φτιάξαμε με 50% δυναμικότητα.

Τώρα, από μέρους μας, μέσα στο Εθνικό Σχέδιο Δράσης δεσμευόμαστε να υλοποιήσουμε αρκετές πρακτικές, αρκετές πολιτικές. Δεν θα σας κουράσω με όλες, θα στοχεύσω όμως κάποιες συγκεκριμένες.

Προχωράμε στη θεσμοθέτηση του προσωπικού βοηθού για άτομα με αναπηρίες. Η δράση αυτή έχει ως αντικείμενο την υποστήριξη των ατόμων με αναπηρία στην καθημερινή και την επαγγελματική τους ζωή, την ανεξάρτητη διαβίωση και την πρόληψη, αλλά και αποφυγή της αποϊδρυματοποίησης.

Έχουμε ήδη υποβάλλει πρόταση στο Ταμείο Ανάκαμψης, έτσι ώστε να τρέξουμε ένα πιλοτικό πρόγραμμα σε 18 μήνες για 3.000 συμπολίτες μας με αναπηρία, συνολικού κόστους πάνω από 32 εκατομμύρια ευρώ.

Επίσης, έχουμε δεσμευτεί και καταρτίζουμε την Εθνική Στρατηγική Αποϊδρυματοποίησης. Αύριο και μεθαύριο μάλιστα και πάντα σε συνεργασία με την EASPD, δείχνουμε τους πρώτους βασικούς άξονες σε σχετική τηλεημερίδα που υπάρχει, παρουσιάζουμε τους βασικούς άξονες του Σχεδίου Δράσης. Συντονίζουμε τις προσπάθειές μας για την επίσπευση του προγράμματος αποϊδρυματοποίησης στα Κέντρα Κοινωνικής Πρόνοιας Αττικής και Δυτικής Ελλάδας.

Όπως είπε και ο Υπουργός, θεσμοθετούμε την Κάρτα Αναπηρίας. Σύμφωνα με τον παρόντα σχεδιασμό η κάρτα αυτή θα χορηγείται σε όλα τα άτομα που έχουν αναπηρία πάνω από 67% και θα διευκολύνει από τη μία την προσωπική τους ζωή, έτσι ώστε να μην χρειάζεται κάθε φορά στην καθημερινότητά τους να δείξουν όλους αυτούς τους φακέλους, τα δικαιολογητικά και όπως ξέρετε και όλοι, υπάρχουν και οι αόρατες αναπηρίες, οπότε ένα πολύ μεγάλο πρόβλημα το διευκολύνουμε και γίνεται πιο εύκολο για τους ίδιους, αλλά και για το Κράτος και για τις υπηρεσίες, γιατί δεν μπορείς να βελτιώσεις κάτι, αν δεν μπορείς να το μετρήσεις. Οπότε συλλέγοντας τα στοιχεία από την Κάρτα Αναπηρίας, θα μπορούμε και εμείς να δούμε αν οι επεμβάσεις που κάνουμε έχουν επιτυχία, τι επιτυχία έχουμε και πώς μπορούμε παραπάνω να τη βελτιώσουμε.

Σε συνέχεια της Κάρτας Αναπηρίας ολιστικά προσεγγίζουμε το ζήτημα υλοποιώντας την Εθνική Πύλη Παροχών Αναπηρίας. Τι κάνουμε εκεί; Δημιουργούμε με τη σύμπραξη και των υπολοίπων υπουργείων ένα ενιαίο πληροφοριακό σύστημα, στο οποίο θα συγκεντρωθούν όλη η απαραίτητη πληροφορία για τη χορήγηση όλων των παροχών. Έτσι έχουμε διαλειτουργικότητα, ευκολία και, πάνω από όλα, πληροφορία. Πληροφορία για τους ωφελούμενους και τις οικογένειές τους και βέβαια για τις δημόσιες υπηρεσίες, για να κάνουν τη δουλειά τους και τη δουλειά μας καλύτερη, πιο αποτελεσματική και πιο ευέλικτη.

Τώρα, στο πλαίσιο της αποϊδρυματοποίησης, θέλουμε να δώσουμε τη θέασή μας και την κατανόησή μας και το πώς το δουλεύουμε. Το πλαίσιο της αποϊδρυματοποίησης για μας δεν είναι μόνο η μεταφορά των ατόμων με αναπηρία από κλειστές δομές, τύπου ιδρυματικής φροντίδας, σε μικρότερες δομές εντός του αστικού τοπίου. Δεν είναι μόνο αυτό. Είναι και αυτό, αλλά δεν είναι μόνο αυτό. Αλλά είναι και όλες οι δράσεις, οι οποίες προλαμβάνουν την ιδρυματοποίηση. Για αυτόν ακριβώς το λόγο, έχουμε ήδη προχωρήσει σε ένα νέο πλαίσιο βρεφονηπιακών σταθμών, αναβαθμισμένων υπηρεσιών μέσα σε βρεφονηπιακούς σταθμούς, όπου για πρώτη φορά στη χώρα μας, μέσα στους βρεφονηπιακούς σταθμούς θα γίνεται πρώιμη διάγνωση και αυτό μέσα από ειδικά τεστ, διεθνούς κύρους, μέσα από πολύ συγκεκριμένες και τακτικές επισκέψεις παιδοψυχολόγων, παιδοψυχίατρων, οι οποίοι θα μπορούν να σηκώνουν ένα «σημαιάκι» για το ίδιο το παιδί, για την οικογένειά του, μιας και γνωρίζουμε ότι σε ορισμένες νευρολογικές αναπηρίες ή ακόμα και στο φάσμα του αυτισμού, αν έχουμε τη διάγνωση μέχρι τα τέσσερα έτη του παιδιού, μπορούμε να αποφύγουμε μέχρι και το 50% του φάσματος.

Επίσης, για πρώτη φορά θεσμοθετούμε, και είναι κάτι που έχουμε εντάξει πάλι στο Ταμείο Ανάκαμψης, την πρώιμη παρέμβαση. Άρα, δεν έχουμε μόνο την πρώιμη διάγνωση στους βρεφονηπιακούς σταθμούς και γενικότερα, ενισχύουμε και το πλαίσιο της πρώιμης παρέμβασης, μέσω της ενίσχυσης των υπηρεσιών που παρέχονται από τον ΕΟΠΥΥ, μέσω της ενίσχυσης των υπηρεσιών που παρέχονται στα ειδικά σχολεία, αλλά και φτιάχνοντας για πρώτη φορά ένα πλαίσιο με προδιαγραφές, για το τι σημαίνει πρώιμη παρέμβαση.

Τέλος και τελειώνω με αυτό: Αναδοχή και υιοθεσία. Έχουμε υλοποιήσει το πλαίσιο της υιοθεσίας και της αναδοχής και δίνουμε πολύ παραπάνω έμφαση στην αναδοχή. Στην αναδοχή, στην επαγγελματική αναδοχή παιδιών με αναπηρία πάνω από το 80%. Κάνουμε ήδη μία συνεργασία με τη UNISEF που βοηθά με την τεχνογνωσία της και στην πλατφόρμα αναδοχής, έτσι ώστε να βοηθιούνται και οι οικογένειες με τα πρακτικά, με τα οικονομικά κόστη που έχει η αναδοχή ενός παιδιού και δη με αναπηρία, επίδομα το οποίο και αυξάνουμε και καταλαβαίνουμε ότι το οικογενειακό περιβάλλον, είναι το ουσιαστικό περιβάλλον αποϊδρυματοποίησης και ανεξάρτητης διαβίωσης.

Κυρίες και κύριοι, σήμερα είναι μία ιστορική στιγμή. Το Εθνικό Σχέδιο Δράσης για τα Δικαιώματα των Ατόμων με Αναπηρία ολοκληρώνεται και μετά από σκληρή και συντονισμένη εργασία ενός και πλέον έτους μεταξύ Υπουργείων, φορέων, μπορούμε να πούμε ότι στο δρόμο που ορίζουν η Ευρωπαϊκή Σύμβαση Δικαιωμάτων του Ανθρώπου και ιδίως η Σύμβαση των Ηνωμένων Εθνών για τα Δικαιώματα των Ατόμων με Αναπηρία και, βέβαια, με οδηγό τον Υπουργό, τον κ. Γεραπετρίτη, συγκεντρώσαμε τις δυνάμεις μας, όλα τα υπουργεία, τα κυβερνητικά, αλλά και βέβαια τα υπηρεσιακά στελέχη, δημόσιοι και ιδιωτικοί φορείς, πρώτη φορά στην Ελλάδα, μαζί με την Κοινωνία των Πολιτών και καταρτίσαμε ένα ολοκληρωμένο οριζόντιο συνεκτικό, αλλά και αναλυτικό Σχέδιο Δράσης για τα Δικαιώματα των Ατόμων με Αναπηρία. Σας Ευχαριστώ. Κύριε Υπουργέ, σας ευχαριστούμε πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εμείς ευχαριστούμε, κυρία Μιχαηλίδου.

Τώρα θα ήθελα να περάσουμε στον κ. Γιάννη Βαρδακαστάνη, τον Πρόεδρο της ΕΣΑμεΑ, ο οποίος είναι μαζί μας διαδικτυακά.

**ΙΩΑΝΝΗΣ ΒΑΡΔΑΚΑΣΤΑΝΗΣ (Πρόεδρος της Εθνικής Συνομοσπονδίας Ατόμων με Αναπηρία (ΕΣΑμεΑ)):** Κυρία Πρόεδρε, κύριε Πρόεδρε, κύριε Υπουργέ, κυρία Υφυπουργέ, κύριε Συνήγορε του Πολίτη, κυρίες και κύριοι Βουλευτές, είναι, όντως, μία πολύ σημαντική μέρα σήμερα, που γίνεται η παρουσίαση του Εθνικού Σχεδίου Δράσης για την Αναπηρία στη Βουλή και οφείλω απέναντι στους αγώνες αυτού του Κινήματος, να αφιερώσω την έναρξη της παρέμβασής μου στην ιστορική αναδρομή που πρέπει να κάνω. Αλλά, πρωτίστως, θέλω να εκφράσω την ικανοποίησή μου προς τον Υπουργό Επικρατείας, τον κ. Γεραπετρίτη, για την άψογη συνεργασία που είχαμε και βεβαίως την ικανοποίηση για τις ευχαριστίες, για τη συνεργασία και την πολλή δουλειά που έκαναν τα στελέχη της ομάδας του κ. Υπουργού και βεβαίως και την Υφυπουργό και τον Συνήγορο του Πολίτη.

Σήμερα η παρουσίαση αυτή λαμβάνει χώρα, εν μέσω ενός σφοδρού δεύτερου κύματος πανδημίας του covid-19, που ξέρουμε ότι θύματα αυτού, όπως έχουμε δει είναι και τα άτομα με αναπηρία και τα άτομα με χρόνιες παθήσεις και συνεπώς, με το βλέμμα και την ψυχή στραμμένα εκεί, κάνουμε αυτή τη συζήτηση.

Ήταν τον Δεκέμβρη του 1996, όταν η Συνομοσπονδία πρότεινε τότε στην πρώτη Έκθεση, που κατέθεσε στον Πρόεδρο της Βουλής, για τα Δικαιώματα των Ατόμων με Αναπηρία, την ανάγκη να υπάρξει στη χώρα ένα εθνικό πρόγραμμα δημόσιων πολιτικών για τα ζητήματα των Ατόμων με Αναπηρία. Το διεκδικήσαμε όλα τα χρόνια, άλλαξαν οι εποχές, ήρθε η Διεθνής Σύμβαση που δημιούργησε ένα πλαίσιο πιο συγκεκριμένο, πάνω στο οποίο μπορούσε να χτιστεί ένα Εθνικό Σχέδιο Δράσης. Το 2012 κυρώθηκε η Σύμβαση και το Πρωτόκολλο. Το 2017 υπήρξε ο πολύ σημαντικός νόμος 4488 και θέλω να αναφερθώ και σε αυτό, γιατί θέλω να είμαι ιστορικά σωστός, από την προηγούμενη κυβέρνηση. 21 Αυγούστου του 2019 είχα την μεγάλη τιμή να γίνω δεκτός στο Μέγαρο Μαξίμου, ως Πρόεδρος της ΕΣΑμεΑ από τον Πρωθυπουργό και τον κ. Υπουργό Επικρατείας, όπου εκεί συζητήθηκε και συμφωνήθηκε και για το Εθνικό Σχέδιο Δράσης και για την Εθνική Αρχή Προσβασιμότητας.

Εκφράζουμε - είναι ολοφάνερο - τη βαθιά μας ικανοποίηση ότι στη χώρα για πρώτη φορά υπάρχει και συζητιέται το Εθνικό Σχέδιο Δράσης για τα Άτομα με Αναπηρία. Ασφαλώς, μπορεί κάποιος να έχει άποψη, γιατί δεν έχει παραπάνω ή γιατί έχει λιγότερα, αλλά το γεγονός ότι υπάρχει Σχέδιο Δράσης, είναι από μόνο του μία πολύ σημαντική πολιτική εξέλιξη, διότι αναγάγει τη συζήτηση για τα δικαιώματα των ατόμων με αναπηρία σε διαφορετικό πολιτικό επίπεδο και δημιουργεί, κατά τη γνώμη μας, έναν καινούργιο πολιτικό πολιτισμό.

Καταθέσαμε συγκεκριμένο κείμενο προτάσεων και παρεμβάσεων στο σύνολο του Σχεδίου Δράσης. Προσπαθήσαμε στο διάβα όλης αυτής της διαδρομής για την κατάρτιση του Σχεδίου Δράσης, να συνεργαστούμε με τον κ. Γεραπετρίτη και την ομάδα των συνεργατών του. Στο κείμενο που σας έχουμε αποστείλει, έχουμε παρουσιάσει αναλυτικά τις προτάσεις μας σε κάθε πυλώνα από τους έξι, που αναφέρθηκε ο Υπουργός, σε κάθε στόχο. Έχουμε προσθέσει και στόχους, όπως, για παράδειγμα, για τους νησιώτες με αναπηρία. Όπως έχουμε προσθέσει και έναν πυλώνα επιπλέον, τον 7ο, που κατά τη γνώμη μας πρέπει να εισαχθεί, που είναι ο πυλώνας για την παρακολούθηση και τον κοινοβουλευτικό έλεγχο για την εφαρμογή του Σχεδίου Δράσης και βεβαίως, με παρατηρήσεις σε πάρα πολλά επιμέρους που δεν έχω τον χρόνο να αναφερθώ.

Αυτό που θέλω να πω, είναι ότι εμείς, με την ίδρυση του Ινστιτούτου της ΕΣΑμεΑ, του ΙΝΕΣΑμεΑ, ήδη δημιουργούμε ένα σχέδιο δεικτών παρακολούθησης υλοποίησης του Σχεδίου Δράσης και είναι προφανές ότι θα πρέπει το Σχέδιο Δράσης να συνδεθεί και να εναρμονιστεί με την Ευρωπαϊκή στρατηγική για τα Δικαιώματα των Ατόμων με Αναπηρία, η οποία βρίσκεται υπό επεξεργασία, αναμένεται να δοθεί στη δημοσιότητα τον Φεβρουάριο. Έχω την τιμή ως Πρόεδρος του European Disability Forum, να έχω λάβει μέρος από τον Ιούλιο μέχρι σήμερα σε πάνω από 20 διαδικασίες διαβούλευσης και με την Επίτροπο Ντάλι και το Ευρωπαϊκό Κοινοβούλιο και άλλα Fora στις Βρυξέλλες. Νομίζω ότι είναι πολύ σημαντικό, κύριε Υπουργέ, να αναζητήσετε μέσω της Μόνιμης Αντιπροσωπείας της χώρας στις Βρυξέλλες, το κείμενο που υπάρχει σήμερα -είναι σχεδόν έτοιμο- της Ευρωπαϊκής Στρατηγικής -αν το είχα θα σας το έστελνα- το τελικό, όπως έχει διαμορφωθεί, γιατί είναι ανάγκη η εθνική στρατηγική, η δική μας, το Εθνικό Σχέδιο Δράσης να εμπεριέχει και ένα κεφάλαιο εναρμόνισης με την Ευρωπαϊκή Στρατηγική, η οποία τρέχει για την περίοδο 2021-2030, συνδέεται και με το Ευρωπαϊκό Ταμείο Ανάκαμψης και με το ΕΣΠΑ και με την υλοποίηση σχεδόν όλων των άρθρων της Διεθνούς Σύμβασης όπως και το Σχέδιο Δράσης - το δικό μας- και συνεπώς νομίζουμε ότι είναι πάρα πολύ σημαντικό να αναζητήσουμε και να συνδέσουμε, γιατί δεν θα πρέπει να μας διαφύγει ότι υπάρχουν και ευρωπαϊκές διαδικασίες, όπως είναι το ευρωπαϊκό εξάμηνο, για παράδειγμα, το Εθνικό Πρόγραμμα Μεταρρυθμίσεων που πρέπει να λάβουμε υπόψη μας. Υπάρχουν πάρα πολλά σημεία, τα οποία αλληλοσυνδέονται, αλληλοεξαρτώνται με το τι κάνουμε και εμείς εδώ στη χώρα και νομίζω ότι θα πρέπει να το δούμε πριν τελικά οριστικοποιηθεί το Εθνικό Σχέδιο Δράσης.

Δεν μπήκα σε λεπτομέρειες, γιατί έτσι κι αλλιώς δεν θα μπορούσα να τις αναφέρω όλες και κάτι θα αδικούσα. Σας έχουμε στείλει αναλυτικά τις απόψεις μας. Πιστεύω ότι ο Υπουργός και η ομάδα του τις προσέχουν και θα τις λάβουν υπόψη τους. Σε κάθε περίπτωση το αναπηρικό κίνημα της χώρας αταλάντευτα θα αγωνιστεί να είναι παρόν στις εξελίξεις την επόμενη μέρα από την πανδημία και βεβαίως να σταθεί όρθιο και μέσα στην πανδημία. Σας ευχαριστώ πάρα πολύ για την προσοχή σας.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Άψογος ο Πρόεδρος, ούτε στη ΝΑΣΑ να δούλευε. Και τώρα παρακαλώ τον Συνήγορο του Πολίτη να λάβει τον λόγο.

**ΑΝΔΡΕΑΣ ΠΟΤΤΑΚΗΣ (Συνήγορος του Πολίτη):** Σαςευχαριστώ πολύ για την πρόσκληση. Δεν πρόκειται να κάνω αναφορά προφανώς, σε πάρα πολύ συγκεκριμένες πρόνοιες του σχεδίου και τούτο διότι θα αναμένουμε, όπως φαντάζομαι και όλα τα μέλη της Εθνικής Αντιπροσωπείας, την εξειδίκευση όλων αυτών των στόχων μέσα από τη νομοθεσία και τα σχέδια, τα οποία πρέπει να υλοποιηθούν το προσεχές διάστημα. Θα κάνω μόνο μερικές γενικές επισημάνσεις, ως προς το Σχέδιο, ως επί το πλείστον θετικές και θα ήθελα μόνο να αναφερθώ, να υπογραμμίσω δύο-τρία σημεία, τα οποία ίσως και ο κ. Υπουργός θα ήθελε να κοιτάξει με ιδιαίτερο ενδιαφέρον.

Πρώτα από όλα, θα συμφωνήσω στο, ότι το σχέδιο που παρουσιάστηκε από τον κ. Υπουργό σήμερα, ενώπιον της Εθνικής Αντιπροσωπείας, είναι πραγματικά αναλυτικό, είναι περιεκτικό, θα έλεγα ότι το γεγονός ότι αποτελεί προϊόν διαβούλευσης και συνεννόησης, με σειρά φορέων και της διοίκησης και της Κοινωνίας των Πολιτών, αποτελεί στοιχείο που ενισχύει την αξιοπιστία και τις προσδοκίες για την υλοποίηση των περισσότερων από τους στόχους του. Θα έλεγα, επίσης, το γεγονός το οποίο ανέφερε και ο κ. Υπουργός ότι το σχέδιο χαρακτηρίζεται ως ένας οδικός χάρτης, με δείκτες αποτελεσματικότητας, με χρονοδιαγράμματα και κυρίως με ορισμό υπεύθυνου φορέα για κάθε δράση, θα ενισχύσουν, έτι περαιτέρω, την πεποίθηση, φαντάζομαι όλων μας, ότι μπορεί οι περισσότερες από τις πρόνοιές του να υλοποιηθούν και πιθανότατα μέσα στα χρονοδιαγράμματα τα οποία προβλέπονται, κάτι το οποίο είναι εξαιρετικά φιλόδοξο.

Θα ήθελα να σημειώσω εδώ βέβαια, ότι και για πολλές από τις δράσεις που αναφέρονται στο Εθνικό Σχέδιο δεν υπάρχει σχετική ενημέρωση, ως προς την αναγραφή των πιστώσεων ή την κάλυψη των δαπανών. Υπάρχει μια γενική παρατήρηση από την αναφορά στην εισήγηση, στην εισαγωγή του Σχεδίου Δράσης για επιδίωξη ένταξης των απαραίτητων έργων και ενεργειών στα χρηματοδοτικά εργαλεία της Ευρωπαϊκής Ένωσης και με δεδομένο ότι αυτή τη στιγμή θα ολοκληρωθεί η διαδικασία για τη συζήτηση του προϋπολογισμού, δεν γνωρίζω κατά πόσο αυτά τα κονδύλια, αυτές οι δαπάνες, έχουν ενταχθεί και μπορεί να ληφθούν από τα αρμόδια Υπουργεία, τα οποία θα αναλάβουν την υλοποίηση σειράς δράσεων.

Επιτρέψτε μου, να κάνω μερικές παρατηρήσεις σε δύο – τρία σημεία, τα οποία για εμάς ειδικά, για τον Συνήγορο του Πολίτη, είναι ιδιαίτερα σημαντικά και τούτο, διότι αποτελούν σε μεγάλο βαθμό και αποδοχή προτάσεων, τις οποίες είχαμε υποβάλει.

Να θυμίσω στα μέλη της Αντιπροσωπείας ότι και με την πρωτοβουλία της κυρίας Προέδρου, είχαμε την ευκαιρία, στο πολύ πρόσφατο παρελθόν, να έχουμε τακτικές ακροάσεις από την Υποεπιτροπή για τα δικαιώματα των Ατόμων με Αναπηρία, όπου και εκθέσαμε και παρουσιάσαμε τις απόψεις μας, ως πλαίσιο προαγωγής της Σύμβασης του Οργανισμού Ηνωμένων Εθνών για τα Δικαιώματα των Ατόμων με Αναπηρία, παρουσιάζοντας, μάλιστα, την Έκθεση, την οποία υποβάλαμε στον Οργανισμό για τη συμμόρφωση της ελληνικής πολιτείας προς τις πρόνοιες της Σύμβασης. Είχα, όμως, και την ευκαιρία να απευθυνθώ και στα μέλη της Υποεπιτροπής, σε μια ειδική συνεδρίαση με τον ομόλογό μου, Συνήγορο του Πολίτη της Σλοβενίας, κυρίως για να αναδείξουμε το ζήτημα της άλλης προσέγγισης, εάν θέλετε, για τα ζητήματα των Ατόμων με Αναπηρία και την πρόσβασή τους στην εργασία, πέραν της εξισορρόπησης των αδυναμιών τους με προνοιακές πολιτικές.

Θα ήθελα να επισημάνω, για παράδειγμα, πρώτα απ’ όλα, το ζήτημα της Κάρτας Αναπηρίας, αναφέρθηκε και ο κ. Υπουργός, αναφέρθηκε και η κυρία Υφυπουργός, προηγουμένως. Η Κάρτα Αναπηρίας υπήρξε πρόταση και του Συνηγόρου του Πολίτη, ωστόσο θα ήθελα να σημειώσω ότι δεν είχε την καθολικότητα την οποία ίσως θα περιμέναμε και η οποία θα διευκόλυνε ακόμη περισσότερο και τα Άτομα με Αναπηρία, δοθέντος ότι και μέσα στο Σχέδιο περιλαμβάνονται και άλλες κάρτες, όπως Κάρτα Πολιτισμού, Κάρτα Φιλάθλου ΑμεΑ κ.ο.κ.. Ίσως, θα μπορούσε να επανεξεταστεί η λογική της ύπαρξης διαφόρων καρτών και η ενοποίησή τους σε μία ενιαία Κάρτα Αναπηρίας για όλες τις παροχές που προβλέπονται μέσα από το Σχέδιο. Νομίζω ότι αυτό θα διευκόλυνε ιδιαιτέρως τα Άτομα με Αναπηρία.

Για τη συμμετοχή των Ατόμων με Αναπηρία στον πολιτικό βίο, ήθελα να επισημάνω, το γνωρίζει φαντάζομαι ο κ. Υπουργός, ότι είχαμε κάνει σχετικές προτάσεις προς το αρμόδιο Υπουργείο Εσωτερικών προς τα τέλη του προηγούμενου έτους, του 2019, και, μάλιστα, είχαμε κάνει μια καταγραφή καλών πρακτικών τις οποίες συναντήσαμε και σταχυολογήσαμε από διάφορα κράτη-μέλη της Ευρωπαϊκής Ένωσης, προκειμένου να διευκολύνεται η πρόσβαση των Ατόμων με Αναπηρία και η συμμετοχή τους στον πολιτικό βίο. Τότε, το Υπουργείο Εσωτερικών είχε απαντήσει ότι οι ανάγκες των Ατόμων με Αναπηρία καλύπτονται ήδη μέσω των ισχυουσών εγκυκλίων. Ελπίζω ότι αυτό θα επανεξεταστεί, υπάρχουν πρακτικές που νομίζω ότι ο κ. Υπουργός και τα αρμόδια όργανα θα μπορέσουν να εξετάσουν για να εφαρμοστούν.

Ένα ζήτημα το οποίο επίσης, φαντάζομαι ότι θα το δούμε στην πορεία του κατά το στάδιο υλοποίησης, αλλά το οποίο ενδεχομένως μπορεί να δημιουργήσει κάποια σύγχυση, είναι ακριβώς οι αρμοδιότητες της Εθνικής Αρχής Προσβασιμότητας. Ενδέχεται, αλλά φαντάζομαι αυτό θα συγκεκριμενοποιηθεί, να υπάρχει μια μικρή επικάλυψη με αυτές των μηχανισμών που προβλέπονται στον ν.4488/2017. Φαντάζομαι, όμως, επαναλαμβάνω, όπως εξήγησε και ο κ. Υπουργός, πολύ σύντομα και κατά τη διάρκεια της συγκρότησης της Εθνικής Αρχής Προσβασιμότητας, θα μπορέσουν να εξειδικευτούν αυτά τα ζητήματα και να αρθούν οι όποιες επιφυλάξεις και αμφιβολίες ως προς την επικάλυψη αρμοδιοτήτων της νέας αυτής εθνικής αρχής.

Υπάρχει μια σειρά προτάσεων τις οποίες έχω υποβάλλει σε ζητήματα φορολογικής αντιμετώπισης και ασφαλιστικής αντιμετώπισης, φυσικά και προνοιακής αντιμετώπισης των ατόμων με αναπηρία. Είναι γνωστές και στον κ. Υπουργό και στην κυρία Υφυπουργό, δεν θα τις επαναλάβω εδώ.

Μόνο μια τελευταία επισήμανση θα ήθελα να κάνω. Επειδή υπάρχει πράγματι μέσα στο Σχέδιο, μια σειρά προνοιών που αφορούν την υποχρεωτική μεταγλώττιση και υποτιτλισμό οπτικοακουστικού περιεχομένου, με σκοπό την ευχερέστερη πρόσβαση των ατόμων με αναπηρία στις ψηφιακές υπηρεσίες. Θα ήθελα να εξεταστεί η δυνατότητα ουσιαστικά της έκδοσης και ενεργοποίησης του προβλεπόμενου εκ του νόμου δευτερογενούς νομοθετικού πλαισίου σχετικά με το ανταποδοτικό τέλος, βάσει του οποίου μπορεί να εξαιρούνται από την καταβολή του ή να υπάρχει αναπροσαρμογή αυτού για άτομα ή καταναλωτές, οι οποίοι ανήκουν σε ευπαθείς ομάδες του πληθυσμού, μεταξύ των οποίων και τα άτομα με αναπηρία, άτομα τα οποία κάνουν περιορισμένη χρήση των υπηρεσιών ραδιοτηλεόρασης, εξαιτίας των παθήσεών τους. Είναι ένα μοντέλο το οποίο εφαρμόζεται σε μεγάλη έκταση, τουλάχιστον, στον αγγλοσαξονικό κόσμο.

Θα περιοριστώ σ’ αυτές τις παρατηρήσεις. Θα ήθελα να συγχαρώ τον κ. Υπουργό για την εκπόνηση του Εθνικού Σχεδίου. Είναι πραγματικά φιλόδοξο, θα συμφωνήσω μαζί του. Ελπίζω τα χρονοδιαγράμματα να μπορέσουν να υλοποιηθούν. Είναι κρίσιμο να υπάρχει μία ουσιαστική και συνεκτική κωδικοποίηση της νομοθεσίας που αφορά τα άτομα με αναπηρία, στα πρότυπα, θα έλεγα, πάλι επικαλούμαι το παράδειγμα του αγγλοσαξονικού κόσμου, το παράδειγμα των disability acts, τα οποία υπάρχουν στα κράτη του αγγλοσαξονικού κόσμου.

Θα είμαστε στη διάθεση και της Κυβέρνησης, αλλά φυσικά και του Σώματος της Εθνικής Αντιπροσωπείας, προκειμένου να παρακολουθήσουμε και με στοχευμένες παρεμβάσεις, αν μπορούμε, να βελτιώσουμε τις επιμέρους πολιτικές, οι οποίες θα κληθούν να υλοποιήσουν τις πρόνοιες του Εθνικού Σχεδίου Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει ο κ. Κώτσηρας, από τη Νέα Δημοκρατία.

**ΓΕΩΡΓΙΟΣ ΚΩΤΣΗΡΑΣ:**. Ευχαριστώ πολύ.

Κύριε Υπουργέ, κυρία Υφυπουργέ, είναι αναμφίβολα μία σημαντική μέρα για την Εθνική Αντιπροσωπεία, η ενημέρωση, εκ μέρους σας, για το Εθνικό Σχέδιο Δράσης για τα δικαιώματα του ανθρώπου.

Παρόλο, που βιώνουμε μια πολύ δύσκολη συγκυρία, έρχεται η συγκεκριμένη Κυβέρνηση, υπό τη σκέπη του Πρωθυπουργού και του Υπουργού Επικρατείας να φέρει προς συζήτηση το συγκεκριμένο Εθνικό Σχέδιο, το οποίο είναι σημαντικό, διότι εκπέμπει ένα αξιακό στοιχείο, διότι αφορά τους συμπολίτες μας με αναπηρία. Ένα ιδιαιτέρως συμβολικό στοιχείο, διότι είναι η πρώτη φορά που έρχεται ένα τέτοιο ολιστικό, συμπυκνωμένο και πλήρες σχέδιο πολιτικής εφαρμοσμένης για τα άτομα με αναπηρία.

Είναι πρωτίστως θέμα ουσίας, διότι περιλαμβάνει πολιτικές, περιλαμβάνει στόχους, περιλαμβάνει χρονοδιαγράμματα, περιλαμβάνει συγκεκριμένους δείκτες της απαιτούμενης αποτελεσματικότητας, που οφείλει να έχει ένα τέτοιο σχέδιο και κυρίως εκπέμπει πρακτικά τις ανάγκες και τα κελεύσματα του Συντάγματος, της Ευρωπαϊκής Σύμβασης για τα Δικαιώματα του Ανθρώπου, αλλά και της Σύμβασης του ΟΗΕ για τα Δικαιώματα των Ατόμων με Αναπηρία.

Οι πυλώνες δράσης, που αφορούν σίγουρα την αυτονομία, την ενσωμάτωση, την αξιοπρέπεια και την ευημερία, εκπέμπουν το σωστό μήνυμα και θα ήθελα συνοπτικά να αναφερθώ σε προβλέψεις, οι οποίες είναι άκρως σημαντικές, ουσιαστικές και επίκαιρες. Διότι, ας μην ξεχνάμε ότι μπορεί να έχει γίνει μια σημαντική πρόοδος στη χώρα μας, αλλά δεν είναι αυτή τη στιγμή στο επίπεδο που θα θέλαμε. Τα άτομα με αναπηρία συνεχίζουν και έχουν σοβαρά προβλήματα στην ισότιμη μεταχείριση, στην ισότιμη πρόσβαση, στα δικαιώματα που αφορούν την πρόσβασή τους σε υπηρεσίες και αγαθά. Ενδεικτικά ένα στα δύο ΑμεΑ, αν δεν κάνω λάθος, δεν έχουν παρακολουθήσει ποτέ σύμφωνα με τις μετρήσεις μία πολιτιστική, αθλητική δραστηριότητα. Είμαστε αρκετά πίσω και γι αυτό το λόγο αυτή η συγκεκριμένη δράση έχει πολύ ουσιαστικά και συμβολικά στοιχεία.

Η σύσταση της Εθνικής Αρχής Προσβασιμότητας είναι, ιδιαιτέρως, σημαντική πρωτοβουλία. Βασική, γιατί από εκεί ξεκινάει ένα σημείο αναφοράς για όλες τις πολιτικές που αφορούν τα άτομα με αναπηρία.

Η κωδικοποίηση της εθνικής νομοθεσίας για τα άτομα με αναπηρία είναι κομβικής φύσεως, κατά την άποψή μου, διότι αν η κωδικοποίηση της νομοθεσίας είναι σημαντική ευλόγως για πολλούς λόγους σε όλα τα πεδία της πολιτικής δραστηριοποίησης και της νομοθετικής αποτύπωσης, για τα άτομα με αναπηρία είναι πραγματικά ζήτημα πιο ουσιαστικό και από το ουσιαστικό. Εξασφαλίζει την ασφάλεια δικαίου, εξασφαλίζει τη διαφάνεια, εξασφαλίζει την προσβασιμότητα και ειδικά για τους συμπολίτες μας, οι οποίοι πρέπει να γνωρίζουν πλήρως το νομοθετικό πλαίσιο, αλλά και όσοι συνδράμουν στην εφαρμογή του συγκεκριμένου νομοθετικού πλαισίου, η κωδικοποίηση που προβλέπεται, ως στόχος, είναι ιδιαιτέρως σημαντική.

Έπειτα η ισότητα, η δικαιότερη φορολόγηση, η ανεξάρτητη διαβίωση, η εκπαίδευση και κατάρτιση, η ποιοτική δημόσια υγεία, που προβλέπονται στον δεύτερο πυλώνα, αλλά και η ασφάλεια και η πρόσβαση στη δικαιοσύνη για όλους, είναι σημαντικά δεδομένα, τα οποία αφορούν και είναι κομβικών χαρακτηριστικών για την πολιτική που οφείλει να έχει κάθε κράτος δικαίου για τα άτομα με αναπηρία.

Η προσβασιμότητα στο φυσικό και δομημένο περιβάλλον, στις μεταφορές, σε αγαθά και υπηρεσίες είναι άκρως σημαντική. Αναδείχθηκε και από την Υποεπιτροπή για τα ΑμεΑ, που έχω κι εγώ την τιμή να συμμετέχω ως μέλος και όπως είπε και η κυρία Πρόεδρος ήταν από τα βασικά δεδομένα που αναδείχθηκαν στη συγκεκριμένη Υποεπιτροπή.

Επιπλέον οι προβλέψεις για φυσική και αντιληπτική προσβασιμότητα στην πολιτιστική ζωή, την ψυχαγωγία, τον ελεύθερο χρόνο, τον αθλητισμό, τον πολιτικό και δημόσιο βίο, εκπέμπουν τα μηνύματα εκείνα, τα οποία είναι απαραίτητα για την πλήρη κάλυψη των συγκεκριμένων δεδομένων.

Τώρα, ως μέλος της Υποεπιτροπής για τα θέματα των Ατόμων με Αναπηρία, εκφράζω και δημόσια την ικανοποίησή μου, διότι το συγκεκριμένο Σχέδιο ενσωματώνει πολλά από τα συμπεράσματα της Επιτροπής, τα οποία έλαβαν χώρα κατόπιν μιας σοβαρής δουλειάς που έγινε στην Υποεπιτροπή μας με τοποθετήσεις και προσθήκες από όλες τις πτέρυγες της Βουλής. Ενδεικτικά, σε ότι αφορά στην Έκθεση του Συνηγόρου του Πολίτη, που αναφέρθηκε προηγουμένως, για την εφαρμογή της σύμβασης του ΟΗΕ για τα Δικαιώματα των Ατόμων με Αναπηρία, είναι σημαντικό ότι μέρος των προτάσεων έχουν ενσωματωθεί και αποτελούν μέρος του Εθνικού Σχεδίου Δράσης.

Ειδικότερα, ικανοποίηση εκφράζεται σχετικά με προτάσεις που συζητήθηκαν και αναδείχθηκαν από την Επιτροπή, όπως η αναβάθμιση του μηχανισμού Αξιολόγησης Αναπηρίας, στον οποίο αναφέρθηκε και η κυρία Υφυπουργός, η επίβλεψη της εφαρμογής της σύμβασης για τα δικαιώματα των ΑμεΑ σε όλη την επικράτεια, η επέκταση της προστασίας της ίσης μεταχείρισης και της μη διάκρισης και σε άλλους τομείς δραστηριότητας όπως η εκπαίδευση, η κοινωνική προστασία, η παροχή αγαθών και υπηρεσιών, η δημόσια υγεία, η πρόσβαση στη δικαιοσύνη, η ενίσχυση της προσβασιμότητας στο φυσικό και δομημένο περιβάλλον στις μεταφορές, σε αγαθά και υπηρεσίες - εκ των βασικότερων στοιχείων που αναδείχθηκαν από την Υποεπιτροπή ΑμεΑ την οποία είχαν ενημερώσει και εξειδικευμένα ο Υπουργός Επικρατείας και η αρμόδια Υφυπουργός -, η διασφάλιση της ψηφιακής προσβασιμότητας, καθώς και της πρόσβασης στην πληροφόρηση και την επικοινωνία, αλλά, επίσης, και αρκετές από τις προτάσεις, αν όχι η μεγάλη πλειοψηφία, που κατέθεσε η Εθνική Συνομοσπονδία Ατόμων με Αναπηρία.

Δεν υπάρχει καμία αμφιβολία, ότι το συγκεκριμένο σχέδιο είναι ένας οδικός χάρτης, όπως αναφέρθηκε σωστά και από τον Υπουργό, αλλά το σημείο αναφοράς που υπάρχει στο ίδιο το πρόσωπο του Πρωθυπουργού και η ειδική μέριμνα που υπάρχει για ένα σχέδιο δράσης, το οποίο θα αφορά ολιστικά τα θέματα, που αφορούν τα άτομα με αναπηρία, είναι τα καλύτερα εχέγγυα για να μπορέσουν να υπάρξουν οι επιμέρους πολιτικές από εκεί και πέρα, οι επιμέρους νομοθετικές πρωτοβουλίες, οι οποίες θα συνδιαμορφώσουν και θα ολοκληρώσουν αυτό το Σχέδιο. Ενδεικτικά, ακούστηκε στην Υποεπιτροπή μας, ο προβληματισμός για την αποτελεσματικότητα που τυχόν έχει το δευτερογενές ρυθμιστικό πλαίσιο συχνά σε νομοθετικές πρωτοβουλίες. Δηλαδή, το πώς εξειδικεύεται στη συνέχεια σε επίπεδο δευτερογενούς πλαισίου ρυθμιστικού η επιμέρους νομοθέτηση και η επιμέρους διαχείριση της καθημερινότητας των συμπολιτών μας με αναπηρία. Θεωρώ ότι αυτό το σχέδιο δίνει την εξουσιοδοτική βάση, για να υπάρξει μια μεγαλύτερη εξειδίκευση και μεγαλύτερη αποτελεσματικότητα στο δευτερογενές πλαίσιο.

Επίσης, τέθηκε το θέμα των φροντιστών των ατόμων με αναπηρία και των συνεργατών τους, των ανθρώπων που μπορούν να συνδράμουν τους συμπολίτες μας με αναπηρία και την κατοχύρωσή τους.

Τέλος, θεωρώ ότι είναι σίγουρα μία συμβολική, ουσιαστική και, αξιακώς, σημαντική πρωτοβουλία, ένα σημαντικό σημείο αναφοράς και οι περαιτέρω νομοθετικές δράσεις και οι περαιτέρω λεπτομέρειες που θα δοθούν από εδώ και πέρα σε επίπεδο νομοθέτησης από τους αρμόδιους Υπουργούς, θα είναι σημαντικές ειδικά σε αυτή την κρίσιμη περίοδο που βιώνουμε και συμβολικά και ουσιαστικά. Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ:** Η Κυβέρνηση εισάγει με μεγαλοστομία στη Βουλή το Εθνικό Σχέδιο Δράσης για τα Δικαιώματα των Ατόμων με Αναπηρία, επιχειρώντας να παρουσιάσει έργο σε έναν τομέα που πλήττεται από την πανδημία και για τον οποίο έχει τραγικά ολιγωρήσει επί ενάμιση χρόνο και ιδιαίτερα το τελευταίο οκτάμηνο της πανδημίας. Αποδεικνύεται, άλλωστε, αυτό από τον κατατεθέντα προϋπολογισμό, όπου το 2020 οι δαπάνες για τα άτομα με αναπηρία που είναι ανασφάλιστα, μειώθηκαν κατά 97 εκατ. έναντι του 2019. Άρα, επιβεβαιώνεται αυτό από την πρόσφατη τρομακτική τραγωδία στο Κέντρο Κοινωνικής Πρόνοιας (ΚΚΠ) Κεντρικής Μακεδονίας στον «Αγ. Παντελεήμονα» με τα 60 κρούσματα πρόσφατα.

Παρόλα αυτά, είμαστε εδώ για να συζητήσουμε με κάθε ειλικρίνεια και καλή πίστη και να συμβάλουμε στη δημιουργία ενός ολοκληρωμένου και ουσιαστικού σχεδίου δράσης για τα δικαιώματα των ατόμων με αναπηρία. Εμείς πιστεύουμε ότι αφετηρία ενός τέτοιου σχεδίου είναι το όραμα και εκεί εδράζεται και η στρατηγική για την επίτευξή του. Ποιο είναι, λοιπόν, το όραμα της ελληνικής κυβέρνησης στο μεσοπρόθεσμο και στο άμεσο διάστημα του σχεδίου δράσης; Λέμε ότι το όραμα των δικαιωμάτων των ατόμων με αναπηρία δεν εξαντλείται, κύριε Υπουργέ, στην αξίωση ενός αξιοπρεπούς επιπέδου διαβίωσης και συμμετοχής στην κοινωνική ζωή. Πιστεύουμε, αντίθετα, ότι είναι ή παράλληλα ή κυρίως η άρση όλων εκείνων των πολιτικών και κοινωνικών επιλογών, που μετατρέπουν τα άτομα με προβλήματα υγείας σε ανάπηρους και στην παροχή όλων των προϋποθέσεων ισοτιμίας και προσβασιμότητας, που απαιτούνται. Αυτό το όραμα, πιστεύουμε, της ισοτιμίας πρέπει να εξειδικεύεται στο μεσοπρόθεσμο και στο μακροπρόθεσμο σχέδιο δράσης.

Η παράθεση 30 στόχων κατανεμημένων σε 6 ανισότιμους πυλώνες χωρίς ιεράρχηση και προτεραιοποίηση, πιστεύω ότι δεν συμβάλλει σε ένα συνεκτικό σχέδιο. Κατά την αντίληψή μας, ένα τέτοιο σχέδιο πρέπει να έχει:

Πρώτον, χαρτογράφηση και αξιολόγηση της πραγματικότητας στα επίπεδα της νομοθεσίας των δράσεων και δαπανών γενικής κυβέρνησης, των δράσεων πρώτου και βαθμού τοπικής αυτοδιοίκησης, των δράσεων της Κοινωνίας των Πολιτών.

Δεύτερον, να περιλαμβάνει την ιεράρχηση και προτεραιοποίηση στόχων και δράσεων.

Τρίτον, το χρονοδιάγραμμα δαπανών και πηγές χρηματοδότησης.

Τέταρτον, τη δημιουργία εθνικού μηχανισμού παρακολούθησης και αξιολόγησης, προφανώς, ψηφιακού με όργανα ελέγχου σε κυβερνητικό και τοπικό επίπεδο.

Πέμπτον, τον καθορισμό ποιοτικών και ποσοτικών δεικτών αξιολόγησης.

Ως προς τη χαρτογράφηση, θεωρούμε ότι λείπει το αποτύπωμα των δράσεων και δαπανών, το είπε και ο Συνήγορος του Πολίτη, σε κυβερνητικό και τοπικό επίπεδο πρώτου και δεύτερου βαθμού, καθώς και ο εντοπισμός λαθών και παραλείψεων. Αυτό κάνει αίολο το σχέδιο δράσης. Αντίθετα, η χαρτογράφηση σε επίπεδο νομοθεσίας που επιχειρείται, αποδεικνύει ότι το θεμέλιο πάνω στο οποίο βασίζεστε για να αναδομήσετε τους 6 πυλώνες είναι ο ν. 4488/2017, δηλαδή ο νόμος τον οποίο εμείς ψηφίσαμε το 2017 και είναι ένας νόμος τομή στη μεταπολιτευτική πορεία του τόπου για τα δικαιώματα των ΑμεΑ.

Οι δράσεις εμφανίζονται ως καινοτομία και όχι ως συνέχεια προηγούμενων επεξεργασιών. Είναι αυτό, που κάνετε συστηματικά, δηλαδή, επιχειρείτε να διαγράψετε το έργο της κυβέρνησης του ΣΥΡΙΖΑ, που έβαλε τις βάσεις για όλες τις εξαγγελίες των σημερινών κυβερνώντων.

Παραλείπονται όσα έχουν γίνει μέχρι σήμερα, για παράδειγμα, για την αποϊδρυματοποίηση και για την κωδικοποίηση της νομοθεσίας. Η κυρία Μιχαηλίδου έχει στο Υπουργείο της ένα μεγάλο έργο κωδικοποίησης της νομοθεσίας για την αναπηρία. Ο ηλεκτρονικός φάκελος αναπηρίας, ο οποίος είναι αυτός που, αν συνδεθεί με την ηλεκτρονική κάρτα, θα παράσχει αυτό που ζητά ο κ. Ποττάκης.

Ο ΟΠΕΚΑ και η ηλεκτρονική απόδοση των επιδομάτων, το realey για την εξ αποστάσεως διερμηνεία των κωφών, ο νόμος για την αναδοχή και υιοθεσία. Επιτρέψτε μου, να μιλήσω για το ν. 4488/2017. «Τα διοικητικά όργανα και οι αρχές εντάσσουν τη διάσταση της αναπηρίας σε κάθε δημόσια πολιτική, δράση, μέτρα και πρόγραμμα για την εξάλειψη των ανισοτήτων μεταξύ των ατόμων με και χωρίς αναπηρία». Αυτή είναι η διάταξη του άρθρου 62 που καθιστά στην ουσία υποχρεωτική την εκπόνηση εθνικού σχεδίου δράσης και εκεί πάνω βασίζεται όλο το εθνικό σχέδιο δράσης.

«Διασφαλίζεται η πρόσβαση των ΑμεΑ στο φυσικό, δομημένο και ηλεκτρονικό περιβάλλον. …..Τα διοικητικά όργανα υποχρεούνται να τηρούν τις αρχές του καθολικού σχεδιασμού. Καθορίζονται όλα τα πρόσφορα μέσα, οι προσβάσιμος μορφές και οι τρόποι επικοινωνίας που υιοθετούνται από τις υπηρεσίες δημόσιας διοίκησης. Η ελληνική νοηματική αναγνωρίζεται ως ισότιμη γλώσσα για πρώτη φορά. Η ελληνική γραφή Μπράϊγ αναγνωρίζεται ως τρόπος γραφής των τυφλών Ελλήνων πολιτών για πρώτη φορά» και ούτω καθεξής, θα μπορούσα να λέω πολλά.

Η Γενική Γραμματεία Διαφάνειας και Ανθρωπίνων Δικαιωμάτων του Υπουργείου Δικαιοσύνης, λέει το άρθρο 70, «….ορίζεται ως κεντρικό σημείο αναφοράς για την εφαρμογή της Συμβάσης του ΟΗΕ για τα άτομα με αναπηρία». Αυτό, εξαφανίστηκε από το σχέδιο δράσης. Δεν υπάρχει. Σε κάθε Υπουργείο, αλλά και σε κάθε Περιφέρεια και Δήμο υπάρχει σημείο επαφής αναφοράς για θέματα ΑμεΑ. Το άρθρο 71, κύριε Υπουργέ.

Στο έργο του ΣΥΡΙΖΑ για τα Άτομα με Αναπηρία διασφαλίστηκε η καθολική και ισότιμη πρόσβαση όλων των αναπήρων, συμπεριλαμβανομένων των ανασφάλιστων στο δημόσιο σύστημα υγείας και στην ιατροφαρμακευτική περίθαλψη. Έγιναν οι πρώτες μόνιμες προσλήψεις 4.500 Καθηγητών και Δασκάλων Ειδικής Αγωγής, αναθεωρήθηκε ο ενιαίος πίνακας προσδιορισμού ποσοστών αναπηρίας και ο πίνακας των μη αναστρέψιμων παθήσεων. Από τις 43 έγιναν 144. Όλα τα αναπηρικά επιδόματα χορηγούνται χωρίς εισοδηματικά ή περιουσιακά κριτήρια και είναι ακατάσχετα. Όμως, η Ελλάδα δεν μπήκε στη λογική «κόστος – ωφέλεια», στην περίπτωση των αναπήρων, όπως συμβαίνει σε άλλες ευρωπαϊκές χώρες, ούτε εφάρμοσε τη λειτουργικότητα ως μέσου αποκλεισμού αναπήρων και επιδομάτων και συντάξεις, το οποίο επιχειρείτε τώρα εσείς.

Συγκεντρώθηκαν στον ΟΠΕΚΑ από τους Δήμους τα προνοιακά αναπηρικά επιδόματα και δίνονται ανά μήνα την ίδια μέρα σε όλη την επικράτεια. Μεγάλο αίτημα του αναπηρικού χώρου.

Δεν κάνετε ούτε μια αναφορά σε εθνικό σκέλος χρηματοδότησης του σχεδίου. Συνεπείς στην αντίληψή σας ότι οι κοινωνικές δαπάνες του κράτους είναι αντιαναπτυξιακές. Το χρονοδιάγραμμα εκτείνεται κυρίως στο 2021, σπανίως στο 2022 και σπανιότερα μετά. Μετρήσιμοι δείκτες είναι σπανιότατοι και ποιοτικοί ανύπαρκτοι. Υποκρύπτεται η ανυπαρξία εθνικού μηχανισμού παρακολούθησης και αξιολόγησης του σχεδίου δράσης, συγχέεται με την εξαγγελία ένταξης του σχεδίου δράσης στο ολοκληρωμένο πληροφοριακό σύστημα για την παρακολούθηση και αξιολόγηση του κυβερνητικού έργου. Δεν είναι αυτός ο μηχανισμός παρακολούθησης και αξιολόγησης, κατά την άποψή μας.

Ο μεγαλεπήβολος στόχος 4, αναβάθμιση της λειτουργίας του μηχανισμού αξιολόγησης της αναπηρίας και μάλιστα, στο μεγαλύτερο μέρος του εντός του πρώτου εξαμήνου του 2021, εμπνέει ανησυχίες, διότι επαναφέρει τη λειτουργικότητα. Μια σειρά από προβλέψεις του σχεδίου μαρτυρούν την αντίληψή σας για το επιτελικό κράτος και την κακή σχέση της κυβέρνησής σας με τη διαφάνεια.

Υπάρχουν τρία θέματα, που είμαστε κατηγορηματικά αντίθετοι. Πρώτον, να μην επιχειρήσετε, με το πρόσχημα της αναβάθμισης της λειτουργίας του μηχανισμού αξιολόγησης της αναπηρίας, να εφαρμόσετε την αξιολόγηση της λειτουργικότητας ως μέσο αποκλεισμού αναπήρων από επιδόματα, όπως ήταν η απαίτηση των δανειστών, κατά την περίοδο της διακυβέρνησης, την οποία αποκρούσαμε επιτυχώς με τη θεσμοθέτηση και πιλοτική εφαρμογή του ηλεκτρονικού φακέλου του ανάπηρου.

Δεύτερον, να μην επιμείνετε να προσβλέπετε μονομερώς στη χρηματοδότηση είτε από ευρωπαϊκά ταμεία είτε από ιδιώτες χορηγούς. Δε μπορείτε με αυτά να υποκαταστήσετε την κρατική χρηματοδότηση, η οποία εξασφαλίζει βιωσιμότητα και συνέχεια, αλλιώς, όλο το σχέδιο είναι πράγματι ευχολόγιο και έκθεση ιδεών.

Τρίτον, θεωρούμε ότι η ενίσχυση των δημοσίων υπηρεσιών, όπως του e-ΕΦΚΑ με προσωπικό, είναι αναγκαία. Οφείλει να πραγματοποιείται με όρους διαφάνειας και ΑΣΕΠ. Δε μπορεί να γίνεται με άλλους τρόπους και από άλλους φορείς.

Κυρία Πρόεδρε, είμαστε εδώ, με συγκεκριμένες προτάσεις, για να ορίσουμε το σύγχρονο όραμα που απαιτούν τα δικαιώματα των ανθρώπων με αναπηρία, για να ορίσουμε σαφή μεθοδολογική προσέγγιση και να απαιτήσουμε να εφαρμοστεί και να αποτρέψουμε πολιτικές που μας γυρίζουν σε μνημονιακές δεσμεύσεις και παραβιάζουν τα δικαιώματα των ατόμων με αναπηρία και αντικαθιστούν τις κρατικές δαπάνες, που οφείλει να βάζει το κράτος, με χορηγίες. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει ο κ. Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Ευχαριστώ, κυρία Πρόεδρε. Νομίζω ότι η σημερινή κοινή συνεδρίαση των Επιτροπών μας είναι σημαντικότατη, της Επιτροπής Κοινωνικών Υποθέσεων και της Επιτροπής Ισότητας, Νεολαίας και Δικαιωμάτων και της Υποεπιτροπής της για θέματα των ΑμεΑ, που έχει φέρει το θέμα του σχεδίου για την αναπηρία.

Θέλω να σας συγχαρώ, κυρία Βούλτεψη, για το πολύ σπουδαίο έργο που κάνετε. Με δική σας πρωτοβουλία έγινε η σημερινή συνεδρίαση.

Πραγματικά, εμείς ανταποκριθήκαμε υποστηρικτικώς. Ενθυμούμενος πριν έντεκα χρόνια που ήμουν σε αυτή την Προεδρία της Επιτροπής, βλέπω, αυτό το τελευταίο διάστημα, ότι έχετε πάρει πολύ ωραίες πρωτοβουλίες και σας συγχαίρω. Η σημερινή συνεδρίαση, αλλά και οι προηγούμενες συνεδριάσεις που κάναμε κοινές, με δική σας πρωτοβουλία και πραγματικά, αυτό μας δίνει ελπίδα ότι και το νομοθετικό πλαίσιο θα συνεισφέρει σε αυτή τη δημόσια συζήτηση για το μεγάλο ζήτημα της αναπηρίας στη χώρα.

Επειδή ειπώθηκαν πολλά από τους αρμοδίους, εγώ θα ήθελα να πω και να κλείσω την παρέμβασή μου, πέραν των συγχαρητηρίων, ότι είναι πολύ κρίσιμο θέμα, το ελληνικό κράτος, το ανάπηρο ελληνικό κράτος, που την αναπηρία στη χώρα μας την φοβόταν να την αντιμετωπίσει και νομίζω ότι αυτό η φοβική προσέγγιση ήταν και της κοινωνίας, κύριε Υπουργέ, συνολικά. Κρύβαμε τα προβλήματα κάτω από το χαλί επί σειρά δεκαετιών. Ήταν το μεγάλο μυστικό πολλές φορές, το οικογενειακό, το κοινωνικό, το κράτος κοίταζε αλλού.

Ήρθε η ώρα και τα τελευταία χρόνια έγιναν πολλές ενέργειες και πολλές πράξεις, οι οποίες, σιγά-σιγά βάζουν τα πράγματα εκεί που πρέπει και σε αυτό έχουν και μεγάλη συνεισφορά και οι φορείς και οι εκπρόσωποι του αναπηρικού κινήματος. Πραγματικά, να δούμε τα πράγματα σε μια ορθολογιστική και σε μία τεκμηριωμένη βάση για να τα αντιμετωπίσουμε.

Άκουσα από την κυρία Φωτίου προηγουμένως. Εδώ δεν είναι ο χώρος και η ώρα να κάνουμε αντιπαράθεση κομματική και πολιτική, ούτε καν ψηφοθηρική. Πραγματικά, ο ΣΥΡΙΖΑ έκανε αυτά που έκανε. Καλό είναι να λέγονται, για να τα θυμόμαστε ξανά. Ο καθένας θα συνεισφέρει το κατιτίς του σε αυτήν την υπόθεση. Δε μπορεί ένας να λύσει τα θέματα, απλά, στην πορεία των πραγμάτων πρέπει να καταγράφουμε, ότι βάζει ο καθένας ένα λιθαράκι πάνω στο οικοδόμημα που βρίσκει.

Πραγματικά, σήμερα, με αυτό το σχέδιο, μπορούμε να πούμε ότι τα πράγματα προχωρούν και αυτό είναι το ελπιδοφόρο και αισιόδοξο μήνυμα που θα βγάλει σήμερα από εδώ η αίθουσα. Δηλαδή το Κοινοβούλιο να στείλει ένα μήνυμα ότι υπάρχει ένα σχέδιο πάνω στο οποίο μπορούμε να πατήσουμε και η κοινωνία και η πολιτική τάξη και η διοίκηση, οι εκπρόσωποι, να μπορούμε να συμφωνήσουμε ότι υπάρχει ένα σχέδιο. Αν υπάρχει σχέδιο, λοιπόν, έχουμε ελπίδες και πιθανότητες να πετύχουμε το καλύτερο βιοτικό επίπεδο αυτών των ανθρώπων. Χρειάζονται τη στήριξή μας, όχι την ελεημοσύνη μας, όχι τη φιλανθρωπία μας, τη στήριξη. Ένα οργανωμένο σχέδιο, το οποίο, τα πράγματα θα τα οδηγήσει σε ένα αποτέλεσμα.

Το Κράτος είναι βασικός πυλώνας. Εγώ, όμως, είμαι οπαδός και του ιδιωτικού τομέα, καθώς και τη χορηγία του θα κάνει και τη συνεισφορά του θα κάνει και το ΣΔΙΤ πρέπει να γίνει. Όλα πρέπει να μπουν και να συνεισφέρουν στο καλύτερο αποτέλεσμα που πρέπει να πετύχουμε και θεωρώ ότι από τη στιγμή, που έχουμε διασφαλίσει την παρουσία, την κρατική, μέσω από τον προϋπολογισμό και μέσα από τις δράσεις τις κρατικές και ο ιδιώτης μπορεί να συνεισφέρει, στηριζόμενος σε ένα σχέδιο που θα το ξέρει. Θα είναι ορατό και θα είναι συμφωνημένο. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε, κύριε Οικονόμου, για τα καλά σας λόγια και η Επιτροπή Ισότητας και οι Υποεπιτροπές της, ξέρετε πολύ καλά ότι εξ ορισμού δεν έχουμε νομοθετική πρωτοβουλία, επομένως χρειαζόμαστε την Επιτροπή Κοινωνικών Υποθέσεων και εσάς, προσωπικώς, στο πλευρό μας.

Τον λόγο έχει ο κ. Μουλκιώτης από το Κίνημα Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κύριε Υπουργέ, συγκυριακά συζητείται αύριο στην Ολομέλεια της Βουλής το νομοσχέδιο που εισάγει το Υπουργείο Εργασίας και Κοινωνικών Υποθέσεων, με τίτλο «Ενίσχυση των εργαζομένων και ευάλωτων κοινωνικών ομάδων, κοινωνικές και ασφαλιστικές ρυθμίσεις και διατάξεις για την ενίσχυση των ανέργων».

Να σας αναφέρω ότι στο άρθρο 65, αναφέρεται στην παράγραφο 1, ποιοι μετέχουν στην Επιτροπή Διαχείρισης του ΛΑΕΚ. Δυστυχώς, συμμετέχουν όλοι οι φορείς εκτός από την ΕΣΑμεΑ. Στην παράγραφο 2, εξαιρείται η ΕΣΑμεΑ - με την έννοια ότι αναφέρονται όλοι οι φορείς - από τον κλάδο του ΛΑΕΚ, του ΕΛΠ, η απόδοση του πόρου στο Ινστιτούτο και της ΕΣΑμεΑ. Αποκλείεται, δηλαδή, καταρχάς με το σχέδιο νόμου η ΕΣΑμεΑ και από τον πόρο, τον συγκεκριμένο. Τις ημέρες που συζητήθηκε το νομοσχέδιο στην αρμόδια Επιτροπή και επεξεργάστηκε, μέχρι και χθες στη δεύτερη ανάγνωση, αναφέραμε τα συγκεκριμένα δύο ζητήματα και με τροπολογία που έχουμε καταθέσει, ζητάμε να συμμετάσχει η ΕΣΑμεΑ, ως φορέας, σε δύο αυτές περιπτώσεις.

Να σημειώσω ότι φορέας των βιομηχάνων συμμετέχει με δύο εκπροσώπους και ΣΕΒ και Σύνδεσμο Βιομηχάνων Βόρειας Ελλάδας. Σήμερα, θα ήταν μεγάλη υπόθεση που συζητάμε το Εθνικό Σχέδιο Δράσης για τα Δικαιώματα των Ατόμων με Αναπηρία, να υπάρξει αποδοχή ή να υπάρξει μια νομοτεχνική βελτίωση να συμμετάσχει και η ΕΣΑμεΑ σε αυτά τα δύο ζητήματα. Είναι το άρθρο 65, παράγραφος 1 και 2 του Σχεδίου.

Η Ελληνική κοινωνία απαιτεί από το Κράτος να υπερβεί τις αδυναμίες και ανεπάρκειες του συστήματος κοινωνικής πρόνοιας που διαθέτει, έτσι ώστε να εξασφαλιστούν ίσες ευκαιρίες για όλους τους πολίτες στην κοινωνική συμμετοχή και αλληλεγγύη, να καταπολεμηθούν οι διακρίσεις και ο κοινωνικός αποκλεισμός, για να μπορούμε να μιλάμε για ένα δίκαιο κοινωνικό κράτος. Στη χώρα μας τα άτομα με αναπηρία και με χρόνιες παθήσεις, καθώς και οι οικογένειές τους, συγκροτούν μια από τις ομάδες του πληθυσμού που έχουν πληγεί ιδιαίτερα από τα μέτρα λιτότητας και την οικονομική κρίση και πρόσφατα από την πανδημία, σε όλους τους τομείς της ζωής τους. Δεν θα διαφωνήσω καθόλου με τον Πρόεδρο της Επιτροπής Κοινωνικών Υποθέσεων, που αναφέρθηκε στο τι αντιμετώπισε διαχρονικά αυτό το κίνημα της αναπηρίας.

Το ΠΑΣΟΚ έχει σταθεί πρωτοπόρο διαχρονικά στις πολιτικές φροντίδας και προστασίας και ανάδειξης των πολιτικών παροχών υπηρεσιών και κοινωνικών υποδομών για τα ΑμεΑ. Στις 10 Απριλίου του 2012 η χώρα μας κύρωσε με το νόμο 4074 τη Διεθνή Σύμβαση για τα Δικαιώματα των Ατόμων με Αναπηρία, όπως επίσης και το προαιρετικό πρωτόκολλο της Σύμβασης.

Σήμερα το Κίνημα Αλλαγής διακηρύττει την ανάγκη ανάπτυξης ενός οδικού χάρτη με οριζόντιες πολιτικές για την αυτονομία, την ανεξαρτησία, την ισότιμη κοινωνική ένταξη των ΑμεΑ, με ελευθερία επιλογών στη ζωή και την προσωπική τους ευημερία, όπως ήδη και από το 2018, δεσμεύθηκε η κυρία Γεννηματά, στην Έκθεση Θεσσαλονίκης.

Αυτός ο οδικός χάρτης και το Εθνικό Σχέδιο Δράσης για τα Άτομα με Αναπηρία απαιτεί, κυρίες και κύριοι συνάδελφοι, τη δημιουργία εθνικού και κυβερνητικού μηχανισμού, οριζόντιου χαρακτήρα, υπαγόμενο στο Υπουργείο Εσωτερικών για το δημιουργικό συντονισμό με στελέχωση προϋπολογισμό και παροδική ανάπτυξη σε συνεργασία και με την τοπική αυτοδιοίκηση, που αναφέρθηκε και προηγουμένως και ο κ. Υπουργός.

Με τη μεθοδολογία των ειδικών θετικών δράσεων, αλλά και με την mainstreaming πολιτική της ενσωμάτωσης της διάθεσης αναπηρίας σε όλες τις δημόσιες πολιτικές.

Το πρόγραμμα Ελλάδα αφιερώνει ειδικές προτάσεις και δεσμεύσεις για τη στήριξη και αποϊδρυματοποίηση, την πλήρη προσβασιμότητα των ΑμεΑ και αλλαγή των αντιλήψεων υπέρ της κοινωνίας του πλουραλισμού, της ποικιλομορφίας, της ισοτιμίας, της ελευθερίας και των δικαιωμάτων και της Δημοκρατίας.

Δείγματα της δικής μας πολιτικής βούλησης στο πλαίσιο της θεσμικής αντιπολιτευτικής συμβολής, αποτέλεσαν, πρώτον η κατάθεση, στις Νοεμβρίου του 2018, της πρότασης νόμου της Κοινοβουλευτικής Ομάδας με βασικές διατάξεις τις ρυθμίσεις που αφορούν στη στήριξη των ΑμεΑ, με όρους ισότητας και αξιοκρατίας.

Συγκεκριμένα μέτρα οικονομικής στήριξης και κοινωνικής προστασίας στους ίδιους και τις οικογένειές τους, διασφάλιση καθολικής διερμηνείας στη νοηματική γλώσσα, διασφάλιση οικονομικών παροχών σε εργαζόμενους ΑμεΑ, συνταξιοδοτικές ρυθμίσεις.

Με πρόσφατες, επίσης, πολιτικές στήριξης προχωρήσαμε σε κατάθεση τροπολογιών στα νομοσχέδια του Υπουργείου Εργασίας και Κοινωνικών Υποθέσεων.

Ειδικότερα, κύριε Υπουργέ, αναφέρομαι σε τροπολογία που προέβλεπε την ανάκτηση της αυτοτέλειας των Κέντρων Εκπαίδευσης και Κοινωνικής Υποστήριξης και Κατάρτισης Ατόμων με Αναπηρίες, με στόχο τη βελτίωση λειτουργίας τους, την αύξηση των εξυπηρετούμενων πολιτών και την καλύτερη αξιοποίηση των υπαρχουσών δομών, με την ένταξη στα Κέντρα Κοινωνικής Πρόνοιας του Υπουργείου Εργασίας και Κοινωνικών Υποθέσεων.

Τροπολογία που αποσκοπούσε στην άρση αδικιών για τις περικοπές συντάξεων των συνταξιούχων με αναπηρία και στη επαναχορήγηση κανονικής δέκατης τρίτης σύνταξης, τόσο για δικαιούχους της σύνταξης αναπηρίας, όσο και υπολοίπων κατηγοριών συνταξιούχων.

Άλλες τροπολογίες. Στο υπό συζήτηση - όπως αναφέρθηκα - νομοσχέδιο του Υπουργείου Εργασίας και Κοινωνικών Υποθέσεων, τροπολογίες που αφορούν, επίσης, κύριε Υπουργέ, στην προσθήκη εκπροσώπου της Ε.Σ.ΑμεΑ στο διοικητικό συμβούλιο του ΑΕΠ. Δεν υπάρχει. Είναι και αυτό ένα μείζον ζήτημα. Καταθέσαμε τροπολογία και περιμένουμε από την Κυβέρνηση, μέχρι αύριο που συζητείται στην Ολομέλεια, την αποδοχή.

Επίσης, ενδιάμεσο ζήτημα, παραπίπτων: ζητάμε την παράταση, κατά έξι μήνες, της θητείας των οργάνων της διοίκησης των συνδικαλιστικών φορέων των ατόμων με αναπηρία και βεβαίως, αυτά που προηγουμένως τόνισα, τη συμμετοχή στην κατανομή του πόρου του ΛΑΕΚ και στο Ινστιτούτο της ΕΣΑμεΑ.

Κυρίες και κύριοι συνάδελφοι, για το Κίνημα Αλλαγής, η ισότιμη συμμετοχή των ατόμων με αναπηρία στη ζωή είναι ο πυρήνας της ιδεολογικής και πολιτικής μας αναφοράς.

Γι’ αυτό και προσυπογράφουμε τις δίκαιες διεκδικήσεις, όπως τις αναπτύσσει ο συλλογικός φορέας ΕΣΑμεΑ, τόσο για το νομοθετικό πλαίσιο, όσο και για την κατανομή των κοινωνικών πόρων και μερισμάτων, τις στοχευμένες πολιτικές, την προσβασιμότητα σε κάθε τομέα και αναφέρομαι στην εργασία, την υγεία, την εκπαίδευση, την οικογενειακή και κοινωνική ζωή.

Ιδιαίτερα όσον αφορά στο θέμα και τον κόσμο της εργασίας, επιμένουμε, κυρίες και κύριοι συνάδελφοι, κύριε Υπουργέ, σε 4 ζητήματα.

Πρώτο ζήτημα: Στην αναγκαιότητα αποσύνδεσης των προνοιακών επιδομάτων από την απασχόληση.

Δεύτερο ζήτημα: Στην αναμόρφωση του νόμου 2643/1998, προσαρμόζοντάς το σε σύγχρονες ανάγκες του ιδιωτικού τομέα και εναρμονίζοντάς το με το νόμο 4460/2016, όπως ισχύει κάθε φορά για τις προσλήψεις στον δημόσιο τομέα.

Τρίτο ζήτημα: Στην κατάργηση του χαρακτηρισμού «ανίκανος προς κάθε βιοποριστική εργασία», αυτός είναι ο χαρακτηρισμός που αναφέρεται στα πιστοποιητικά αναπηρίας του ΚΕΠΑ, ο οποίος, εκτός του ότι εμπεριέχει καταφανή ρατσιστικά χαρακτηριστικά, λειτουργεί και ως ανυπέρβλητο εμπόδιο για την ένταξη των ατόμων με αναπηρία και χρόνιες παθήσεις στην εργασία.

Τέταρτο ζήτημα: Στην παροχή δυνατότητας σε αναπηρικούς φορείς και άλλους, μη κερδοσκοπικούς φορείς, να προσλαμβάνουν άτομα με αναπηρία και χρόνιες παθήσεις μέσω εθνικών ή συγχρηματοδοτούμενων προγραμμάτων απασχόλησης.

Επιμένουμε, τέλος, κυρίες και κύριοι συνάδελφοι, στη σταθερή υποστήριξη των ανθρωπίνων δικαιωμάτων και της άποψης ότι κριτήριο πολιτισμού μιας κοινωνίας είναι και η φροντίδα που περιέχει στα αδύναμα μέλη της. Όχι μόνο στα λόγια, όχι μόνο στα κείμενα, αλλά στην πράξη με σταθερά και μόνιμα μέτρα, με υποδομές και με πολιτικές.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Σας ευχαριστούμε.

Στο σημείο αυτό γίνεται η β΄ ανάγνωση του καταλόγου των μελών των Επιτροπών.

Από τη Διαρκή Επιτροπή Κοινωνικών Υποθέσεων, παρόντες ήταν οι Βουλευτές κ.κ.: Ακτύπης Διονύσιος, Βαρτζόπουλος Δημήτριος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Οικονόμου Βασίλειος, Πλεύρης Αθανάσιος (Θάνος), Πνευματικός Σπυρίδων, Σαλμάς Μάριος, Σκόνδρα Ασημίνα, Στεφανάδης Χριστόδουλος, Τζηκαλάγιας Ζήσης, Τσαβδαρίδης Λάζαρος, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη (Φρόσω), Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, παρόντες ήταν οι Βουλευτές κυρίες και κύριοι: Βασίλειος Βασιλειάδης, Σοφία Βούλτεψη, Παναγιώτα (Νόνη) Δούνια, Άννα Καραμανλή, Μάξιμος Σενετάκης, Κωνσταντίνος Κυρανάκης, Γεώργιος Κώτσηρας, Ασημίνα Σκόνδρα, Αναστάσιος Χατζηβασιλείου, Ειρήνη-Ελένη Αγαθοπούλου, Μερόπη Τζούφη, Ραλλία Χρηστίδου, Κωνσταντίνα (Νάντια) Γιαννακοπούλου, Γαρυφαλλιά (Λιάνα) Κανέλλη, Αναστασία-Αικατερίνη Αλεξοπούλου και Αγγελική Αδαμοπούλου.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει, εκ μέρους του Κομμουνιστικού Κόμματος Ελλάδας, η κυρία Κανέλλη.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Κύριε Υπουργέ, κύριοι συνάδελφοι, δεν υπάρχει περίπτωση το Κομμουνιστικό Κόμμα να μην προσυπογράψει κάθε πρόθεση, έτσι όπως είναι διατυπωμένη, σε ένα εθνικό σχέδιο.

Για να είμαστε ειλικρινείς, μιλάμε για τον χρόνο τώρα. Δεν έχει τίποτα η αίθουσα μετά να κάνει. Είναι πολύ μεγάλη και είμαστε 21 άνθρωποι σε μια αίθουσα των 350, των πεντακοσίων, αν βάλουμε και τα θεωρεία.

Αν θέλετε στ’ αλήθεια, να μην είμαστε Υποεπιτροπή, θα έπρεπε να καθίσουμε σήμερα εδώ μέχρι το απόγευμα και όλοι αυτοί που είναι στην τηλεόραση. Να καθίσουμε εδώ, να σας πούμε ιδέες, να πείτε πίσω, να πάει εμπρός, να πάει πίσω και να μην συρρικνώσουμε μέσα σε μιάμιση - δυόμισι ώρες, υπό συνθήκες κορωνοϊού, μια συζήτηση που θα έπρεπε να πάει σε βάθος και «τρώω» ήδη τριάντα δευτερόλεπτα για να το εξηγήσω. Και όμως είναι το αυτονόητο. Θα μπορούσαμε να το έχουμε κάνει. Δεν το οργανώσαμε καλά, δεν το κάνουμε. Από κει και οι ενστάσεις μας.

Λοιπόν, πάμε σε πρακτικά πράγματα. Είδαμε τον προϋπολογισμό. Θέλετε να κάνετε - και είναι και ωραίες οι κουβέντες και ωραίο το ευρωπαϊκό πρόγραμμα - ένα εθνικό σχέδιο.

Εγώ αναρωτιέμαι. Χωρίς εθνικό σχέδιο, νόμους ψήφισε η Νέα Δημοκρατία, από τον καιρό της αείμνηστης, πιέζουσας και φίλης μου - ας μου επιτραπεί να πω, στο θέμα αυτό ειδικά - Μαρίκας Μητσοτάκη. Και η Νέα Δημοκρατία και το ΠΑΣΟΚ και ο ΣΥΡΙΖΑ, έχουν ψηφίσει νόμους. Παρά ταύτα, τι εφαρμόστηκε στην πράξη; Τίποτα. Διακόσιες χιλιάδες παιδιά δεν λαμβάνουν εκπαίδευση. Είναι εκτός. Δικά σας λόγια είναι βέβαια αυτά, δεν είναι δικά μου. Διακόσια παιδιά με αναπηρία είναι μακριά από αυτό. Και το παιδιά έχει μια ευρεία ηλικιακή έννοια, όταν μιλάμε για άτομα με αναπηρία. Ένα το κρατούμενο.

Τι μας εμπόδισε; Έλειπε εθνικό σχέδιο και συντονισμός; Όχι.

Πάμε σε άλλα πράγματα. Μιλάτε για έννοιες, όπως η προσβασιμότητα. Θα σας φέρω παράδειγμα, συγκεκριμένο. Με 300 € επίδομα, ποιος θα πάει διακοπές; Όσο και προσβάσιμο να είναι το ξενοδοχείο. Δεν μπορεί να πάει. Εκ των πραγμάτων. Άρα, χρειάζεται αλλού τύπου προγραμματισμός.

Για την προσβασιμότητα. Προσβασιμότητα. Ποιος θα αναλάβει το κόστος της εγκατάστασης όλων εκείνων των πραγμάτων ή των μετατροπών κατοικιών που πρέπει να γίνουν, για να γίνουν προσβάσιμα, τα κτίρια, ενδεχομένως πολλές φορές σπίτια φτωχικά, σπίτια μικρά, σπίτια παλιά, για να μπορούν να εξυπηρετηθούν οι ανάπηροι. Δεν υπάρχει πουθενά κάτι το συγκεκριμένο.

Είναι 63 σελίδες, αυτές που πήραμε στα μέσα του Σεπτέμβρη, με 30 στόχους. Πιστέψτε με, κανένας, δεν έχει νόημα να διαφωνείς με τον ένα ή με τον δεύτερο ή με τον τρίτο στόχο. Μιλάμε, όμως, για την αποτελεσματικότητα.

Έρχεται, λοιπόν, τώρα στις αρμόδιες επιτροπές, η συζήτηση για τον προϋπολογισμό και ενώ μιλάμε για θεωρητικές διακηρύξεις πάρα πολύ ωραίες, δεν κοστίζουν σε κανέναν. Μπορώ να σας το αποδείξω, γιατί;

Στην εισηγητική έκθεση, μιλάτε σε μειούμενα για την παιδεία κονδύλια, μειούμενα - σε αυτόν τον φετινό προϋπολογισμό, είναι μειούμενα τα κονδύλια - και εδώ μιλάμε και για τα ειδικά σχολεία, τώρα έτσι; Σε μειούμενα κονδύλια, έρχεστε και μιλάτε στην εισηγητική έκθεση για διορισμούς μονίμων, οριστικές, μόνιμους διορισμούς, χωρίς να έχετε καμία αναφορά σε κωδικό και σε ποσά. Γιατί να σας εμπιστευτούμε; Δεν είναι από δυσπιστία. Δεν είναι μέσα στα σχέδια σας. Έχουμε γίνει χώρα παραγωγής αναπήρων. Σας φαίνεται παράξενο, είναι πολύ βαρύ αυτό που λέω και μπορεί να μην το καταλαβαίνει κανένας από αυτούς που ακούνε, όμως είναι αλήθεια. Είναι αλήθεια, όσο κι αν θελήσει κάποιος. Γιατί τώρα τελευταία υπάρχει και μια περίεργη σοβιετολογία ή αντισοβιετολογία. Εξήντα χρόνια πριν, στη Σοβιετική Ένωση, τα παιδιά από δώδεκα ειδικότητες, εξετάζονταν υποχρεωτικώς από την ηλικία των 6 μηνών μέχρι τριών ετών, για να διαπιστωθούν εγκαίρως προβλήματα που μπορεί να υπήρχαν. Έχει τεράστια σημασία - για παράδειγμα - για ένα παιδάκι αυτιστικό, να έχει διαπιστωθεί αυτό σε πολύ μικρή ηλικία, με αποτέλεσμα να μπορεί να αντιμετωπιστεί καλύτερα. Σας το λέω, με τη μεγαλύτερη καλή διάθεση που υπάρχει. Δεν έχω καμία διάθεση να διαφημίσω ή να δυσφημίζω. Μιλάω για την πραγματικότητα. Αυτά γινόντουσαν πριν από 60 χρόνια.

Πώς θα μπορέσω να σας αναπτύξω και να σας κουβεντιάσω την πρόταση του Κ.Κ.Ε., το οποίο έρχεται και σας λέει: δεν μπορείτε να μου πείτε τα βοηθήματα, και η προσβασιμότητα και η εκπαίδευση και η αντιμετώπιση, ότι δεν έχουνε ένα βαρύτατο ταξικό πρόσημο, το οποίο – δυστυχώς - ήρθε και η πανδημία και το αποκάλυψε ακόμα και στους πιο δύσπιστους. Δεν γίνεται να με πείσει κάποιος, ότι το παιδί του Κένεντι με κομμένο πόδι είναι ίδιο με το παιδί του Γιώργου, του γείτονά μου με το κομμένο πόδι στην προσβασιμότητα. Δεν μπορείτε να με πείσετε, γιατί δεν με πείθει η πραγματικότητα. Θέλετε να το κάνετε, να το κάνετε. Πώς μπορείτε να το κάνετε, όταν κοστίζει και στην πραγματικότητα γίνονται πελατεία οι ανάπηροι ή η αγορά συγκεκριμένων υπηρεσιών.

Θα σας φέρω δύο παραδείγματα που αφορούν τον πολυτελή δυτικό κόσμο και την Ευρωπαϊκή Ένωση που ενδιαφέρεται. Το 2003 στη Γαλλία, χάθηκαν περίπου 30.000 άνθρωποι σε ιδρύματα, ανθρώπων που είχανε ψυχικές αρρώστιες. Δεν έμαθε ποτέ κανένας τι απέγιναν αυτοί, λόγω καύσωνα. Στην Αμερική είδαμε - τώρα με την πανδημία - στην Αμερική, τον παράδεισο των ευκαιριών, είδαμε τον στρατό να μαζεύει ανθρώπους από ιδρύματα, ανθρώπων που δεν μπορούσαν ούτε κουνηθούν, ούτε να αναπνεύσουν, ούτε να μιλήσουν, ούτε να δουν, ενδεχομένως και να τους παίρνουν με τα σακιά και με τις σακούλες των σκουπιδιών για να τους πετάξουνε, επειδή πεθάνανε.

Αυτά είναι πραγματικότητες. Πρέπει από το ευκταίο, από το προσδοκώμενο, από το σχεδιαζόμενο, να υπάρχουν πρώτα από όλα χρήματα. Δεν είναι στη φύση του κεφαλαίου να ξοδεύει λεφτά από τα οποία δεν έχει να βγάλει κέρδος.

Ειδικά στο θέμα της παιδείας, για παράδειγμα, προβλέπεται συρρικνωτηκά - που σας λέω ειλικρινά - υπογράφουμε όλα όσα γράφονται για: τη μαθησιακή προσβασιμότητα, την υποστηρικτική τεχνολογία, το εκπαιδευτικό υλικό, τα καινούργια μέσα. Είναι διεκδικήσεις χρόνια των συλλόγων, των φορέων, των γονέων, των ταλαιπωρημένων και έρχεστε ξαφνικά και τα περιορίζετε σε 14 σχολεία ειδικά. Πρώτα απ' όλα, ο αριθμός, γιατί μπαίνει; Μένουνε έξω από αυτά τα 14 σχολεία -θα διορθώσετε και μερικά άλλα- αλλά υπάρχουν ολόκληρες περιφέρειες της χώρας που δεν έχουν ένα σχολείο.

Μιλάτε, για παράδειγμα, πάρα πολύ ωραία για την ενσωμάτωση των παιδιών. Δεν μπορούν να ενσωματωθούν όλα τα παιδιά. Υπάρχουν παιδιά που είναι ανίκανα, όπως και ανάπηροι άνθρωποι, ανίκανοι παντελώς να εξυπηρετηθούν. Επομένως, δεν μπορεί να γίνει άλλοθι η ενσωμάτωση στη γενική παιδεία ή η ενσωμάτωση, η αποϊδρυματοποίηση - δεύτερη λέξη η αποϊδρυματοποίηση. Υπάρχουν άνθρωποι ψυχικά ασθενής, για παράδειγμα, βίαιοι, που δεν μπορούν να ζήσουν σε εσωτερικό κοινωνικό, φτωχό πολλές φορές, μικρού χώρου οικογενειακό περιβάλλον. Για αυτούς θα πρέπει να υπάρξουν εγκαταστάσεις, πρέπει να υπάρξει εξειδικευμένο προσωπικό. Τα βοηθήματα, που πολλές φορές κοστίζουν, πάσης φύσεως και μορφής, με μια τεχνολογία που εξελίσσεται αστραπιαία.

Ερχόμαστε εμείς και σας λέμε, κάντε ένα κρατικό τεχνολογικό ινστιτούτο. Ένα, το οποίο να μελετάει τα προβλήματα, να μελετά τις ανάγκες, να κάνει έρευνα, να προωθεί την παραγωγή αυτών υλικών στην Ελλάδα ή να αποφασίζει τι θα εισαχθεί και τι δεν θα εισαχθεί.

Έναν- έναν να τους πιάσουμε τους πυλώνες. Αν ανοίγαμε μια βαθιά συζήτηση, δεν υπάρχει μισός άνθρωπος εδώ μέσα, που δεν θα ήθελε να συνεισφέρει σε κάτι τέτοιο. Δεν είναι για να περνάει κάποιος σε ευχολόγια και να λέει μεγάλες κουβέντες και να τρώμε τρία λεπτά ο καθένας και τέσσερα λεπτά, από το να λέμε τι ωραίο που ήταν το σχέδιο, επειδή φέρει το τίτλο «εθνικό».

Για να είναι εθνικό, πρέπει να είναι αληθές. Και για να είναι αληθές, πρέπει να είναι υλοποιήσιμο. Και για να είναι υλοποιήσιμο, η πολιτική κριτική δεν είναι κατ’ ανάγκην καταδίκη προθέσεων καλών. Είναι καταδίκη αποτελέσματος, που σχετίζεται με το κέρδος, με το «bonus malus». Όταν υπάρχει κέρδος από την αναπηρία και αγοράζονται υπηρεσίες, δεν υπάρχει περίπτωση να συνεισφέρει κάποιος, χωρίς μόνιμες κρατικές, από το υστέρημα των Ελλήνων, δομές για τους ανάπηρούς του. Για τα παιδιά του. Για τους ανθρώπους που κατέστησαν ανάπηροι από ατύχημα, από αθλητική δραστηριότητα, από εγκεφαλικό, από οτιδήποτε και δεν υπάρχει σε δομημένους ιστούς η δυνατότητα να αντιμετωπιστεί. Αλλιώς, οι ωραίες λέξεις και οι πραγματικές λέξεις, θα μείνουν λέξεις.

Προσέξτε, μπορούμε να κάνουμε δέκα πράγματα ως Κοινοβούλιο. Με κωδικούς, με αριθμούς και με ποσά στον προϋπολογισμό.

Οπότε, τα υπόλοιπα στον προϋπολογισμό, δεν θα τα καταθέσω εδώ, διότι θα μπουν απλώς εις την ιστορίαν, για να λέει, ότι κάποια στιγμή το Κ.Κ.Ε. και η Λιάνα Κανέλλη είπαν αυτά, χωρίς να υπάρχει αποτέλεσμα. Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε. Καταθέσετε τα όμως, καλό είναι και αυτό. Μπορεί ο ιστορικός του μέλλοντος, να θέλει να κάνει ένα θέμα για το πώς προχώρησε το θέμα της αναπηρίας στην Ελλάδα.

Τον λόχο έχει η κυρία Αλεξόπουλου.

**ΑΝΑΣΤΑΣΙΑ-ΑΙΚΑΤΕΡΙΝΗ ΑΛΕΞΟΠΟΥΛΟΥ:** Κύρια Πρόεδρε, κύριε Υπουργέ, κυρίες και κύριοι, πολύ χάρηκα από αυτά που άκουσα από τον κ. Γεραπετρίτη. Θα κάνω κι εγώ την τοποθέτησή μου.

Το Εθνικό Σχέδιο Δράσης για τα Δικαιώματα των Ατόμων με Αναπηρία, είναι ξέρετε πολύ μεγάλη υπόθεση. Δείχνει πάνω από όλα τον δείκτη του ανθρωπισμού και του πολιτισμού μιας κοινωνίας.

Γι’ αυτό και έχουμε τονίσει, μέσα σε αυτήν την Επιτροπή, ότι δεν πρέπει να αντιμετωπίζονται αυτοί οι συνάνθρωποί μας ως άτομα με ειδικές ανάγκες, αλλά ως άτομα με ιδιαίτερες δεξιότητες και ικανότητες. Άνθρωποι με ταλέντο, που έχουν πολλά να προσφέρουν σε όλους μας.

Λέει, βέβαια, η Πολιτεία εδώ και δεκαετίες για σχέδια δράσης, αλλά επιτρέψτε μου να πω λίγα έχουν γίνει. Μπορούν να γίνουν πολλά περισσότερα και ποιοτικότερα.

Τόσο εγώ, όσο και οι άλλοι συνάδελφοι, καταθέσαμε εδώ και πάνω από ένα χρόνο συγκεκριμένες προτάσεις, προτάσεις που δίνουν λύσεις σε χρόνια προβλήματα, που είναι πάνω από όλα εφικτές και εφαρμόσιμες, όχι μόνο λόγια, αλλά κυρίως έργα για αυτούς τους συνανθρώπους μας και πρέπει να το τονίσουμε αυτό, ο αγώνας που κάνουμε για αυτούς τους συνανθρώπους μας, που στερήθηκαν την ελπίδα, δεν πρέπει να χρωματίζεται πολιτικά. Δεν είναι θέμα ή υπόθεση κομμάτων ή ιδεολογιών, η δικαιοσύνη για αυτούς τους συν-Έλληνες μας, τα δικαιώματα που πρέπει να έχει κάθε συμπολίτης μας.

Ας ξεπεράσουμε, λοιπόν, αυτό το «ταμπού», τουλάχιστον, για θέματα που αφορούν τους αδύναμους συνανθρώπους μας, τις ευάλωτες ομάδες που είναι άνθρωποι με αναπηρίες.

Προσωπικά, κατέθεσα πολύ συγκεκριμένα σχέδια δράσης σε διάφορους επιμέρους τομείς, αλλά και ειδικό κείμενο που κατέθεσα στην Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, με τίτλο: «Προτάσεις πλήρους θεσμικής ενσωμάτωσης για τα ΑμεΑ». Θα ήθελα, λοιπόν, εδώ να σας αναφέρω ορισμένα πράγματα που μπορούν να γίνουν άμεσα. Ξεκινώ από το επαγγελματικό κομμάτι, αυτό που αφορά άμεσα τα ΑμεΑ. Έχω, λοιπόν, προτείνει δημόσια τα εξής άμεσα μέτρα, για να έχουν ίσες ευκαιρίες με τους υπόλοιπους σε ό,τι αφορά την επιχειρηματικότητα και την καινοτομία.

Να βελτιωθεί η προσβασιμότητά τους σε ιστοσελίδες δημοσίων και ιδιωτικών επιχειρήσεων που αφορούν την επιχειρηματικότητα. Να προωθηθούν υφιστάμενες καινοτόμες συσκευασίες που, ήδη, υπάρχουν στο εξωτερικό και στη χώρα μας, οι οποίες είναι εύκολα προσβάσιμες σε άτομα με αναπηρία.

Να δοθούν κίνητρα σε εργοδότες, που τώρα απλά δεν υπάρχουν, για την απασχόληση ατόμων με αναπηρία.

Στελέχη επιχειρήσεων να εκπαιδευτούν κατάλληλα σε ό,τι αφορά νέες τεχνικές συναλλαγής με άτομα με αναπηρία.

Επίσης, να γίνουν από πλευράς Πολιτείας δράσεις υποστήριξης ατόμων με αναπηρία για τη δημιουργία νέων επιχειρήσεων. Ούτε αυτό υπάρχει ουσιαστικά σήμερα. Πάνω σε αυτό στηρίζω το πρόγραμμα δράσης, που θα μπορούσε να ονομαστεί «Διαβίωση κατ΄ οίκον» για την επιδότηση παρεμβάσεων προσβασιμότητας σε κατοικίες ατόμων με αναπηρία, που σαν σκοπό θα έχει την προώθηση της ανεξάρτητης διαβίωσης.

Πάμε τώρα στις προτάσεις μας σε ένα άλλο τομέα, εξίσου πολύ σημαντικό, αυτό των υποδομών για τα άτομα με ειδικές ανάγκες. Εδώ προτείνουμε τα εξής άμεσα μέτρα, επίσης, εφικτά και εφαρμόσιμα από πλευράς πολιτείας και όλων μας.

Να γίνει σειρά δράσεων με σκοπό τη συμμόρφωση των μεταφορικών μας συστημάτων στα δικαιώματα των επιβατών που έχουν αναπηρία, που αποτελεί, επίσης, συμμόρφωση στις απαιτήσεις των Ευρωπαϊκών Κανονισμών και τις αντίστοιχες Οδηγίες.

Να δημιουργηθούν υπηρεσίες εξυπηρέτησης ατόμων με αναπηρία στα αεροδρόμια και στους λιμένες της χώρας, κάτι που σήμερα είναι πολύ απλά ανύπαρκτο, είναι όμως αναγκαίο. Επίσης, να βελτιωθεί η προσβασιμότητα στα άτομα με αναπηρία στους σιδηροδρομικούς σταθμούς της χώρας, καθώς και σε αυτούς των υπεραστικών λεωφορείων μέσα στο πλαίσιο της αναβάθμισής τους, που ήδη πραγματοποιείται. Να δημιουργηθούν άμεσα υπηρεσίες στοχευμένης μετακίνησης ατόμων με αναπηρία εντός και εκτός αστικού ιστού.

Να υποστηριχθούν παρεμβάσεις αποκατάστασης της προσβασιμότητας κτηρίων που είναι ανοικτά για το κοινό, κάτι που απαιτεί άλλωστε και ο νέος Οικοδομικός Κανονισμός.

Τέλος, προτείνουμε και στηρίζω ανεπιφύλακτα, την προώθηση δράσεων σχετικά με τη βελτίωση της προσβασιμότητας αστικών αξόνων σε υποβαθμισμένες περιοχές ή σε περιοχές που έχουν εμβληματικό χαρακτήρα ή ειδική δυναμική.

Επιτρέψτε μου, στα παραπάνω να κάνω την εξής παρατήρηση. Ναι, μεν μιλάμε για προσβασιμότητα, αλλά όχι αυτό που έκανε η κυβέρνηση πάνω στην Ακρόπολη.

Εμείς, ως Ελληνική Λύση, έχουμε καταθέσει μελέτη με πολύ χαμηλότερο κόστος για το πώς τα ΑμεΑ μπορούν να έχουν πρόσβαση στα αρχαία μνημεία της πατρίδας μας, χωρίς να χαλάει το φυσικό τους περιβάλλον και όχι με τσιμεντοποίηση. Θα την καταθέσω στα πρακτικά και κάποια στιγμή μπορεί να γίνει και αυτό.

Επίσης, να σημειώσω ότι η Ελληνική Λύση έχει προτείνει εδώ και μήνες τη δημιουργία Εθνικού Μητρώου για τα ΑμεΑ και χαίρομαι που ο κ. Υπουργός υιοθέτησε αυτή την πρότασή μας. Υπάρχει στα πρακτικά. Άλλωστε, όσες φορές έχουν εφαρμόσει ιδέες της Ελληνικής Λύσης δεν βγήκαν καθόλου χαμένοι και κυρίως δεν βγήκε χαμένη η Ελλάδα.

Τι βλέπουμε από τα παραπάνω;

Ένα πράγμα, κυρίες και κύριοι, ότι όλα αυτά που έχουμε κατά καιρούς προτείνει, δεν είναι καθόλου αδύνατο και δύσκολο να γίνουν. Και κάτι παραπάνω, αποτελούν άμεση ανάγκη, εάν πραγματικά θέλουμε να είναι αυτοί οι άνθρωποι πραγματικά ίσοι με όλους τους υπόλοιπους συνανθρώπους μας.

Οι προτάσεις αυτές είναι σαφές ότι βελτιώνουν σημαντικά τη ζωή αυτών των ανθρώπων, την καθημερινότητά τους και για αυτό επιβάλλεται να υλοποιηθούν άμεσα.

Θέλω, επίσης, εδώ να υπενθυμίσω μια και μιλάμε για το Εθνικό Σχέδιο Δράσης, ότι αποτελεί θεμελιώδες δικαίωμα του κάθε ανθρώπου το δικαίωμα στην ελευθερία επιλογών. Πώς όμως να έχει ένας άνθρωπος πραγματική ελευθερία επιλογών, όταν δεν έχει ίσες επαγγελματικές ευκαιρίες ή προσβασιμότητα; Όταν δεν έχει, δηλαδή, τις αυτονόητες για όλους μας δυνατότητες να μπορεί να κινηθεί μέσα στο κοινωνικό μας περιβάλλον, όπως και οι υπόλοιποι;

Αυτό το τονίζω, για να αντιληφθείτε πόσο σημαντικό πράγματι είναι αυτό το θέμα που συζητάμε, για αυτό και έχω πει και από το Βήμα της Βουλής των Ελλήνων, ότι πρέπει εμείς εδώ πάνω από τα Κόμματα και τις ιδεολογικές αγκυλώσεις, να γίνουμε η φωνή αυτών των ανθρώπων που δεν έχουν φωνή. Να σταθούμε δίπλα τους με έργα και για πάντα.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ**: Σας ευχαριστώ πολύ, κυρία Πρόεδρε.

Κύριε Υπουργέ, κατ’ αρχάς θεωρούμε ότι οποιαδήποτε πρωτοβουλία λαμβάνεται από οποιοδήποτε φορέα, η οποία στοχεύει στη βελτίωση των βιοτικών όρων του επιπέδου διαβίωσης των ατόμων με αναπηρία, είναι μια πρωτοβουλία πολύ σημαντική και εφόσον δρομολογείται με σοβαρό σχεδιασμό και διαφανείς διαδικασίες είναι σίγουρα μια πρωτοβουλία, την οποία χαιρετίζουμε και καλωσορίζουμε. Δεν θωρούμε μάλιστα ότι τέτοιες πρωτοβουλίες θα πρέπει να αποτελούν αφορμή για μικροκομματική και στείρα κριτική και αντιπολίτευση.

Είναι, λοιπόν, πολύ κρίσιμοι οι στόχοι που περιγράφονται. Η ενεργοποίηση και λειτουργία του δικτύου του συντονιστικού μηχανισμού του ν.4488/2017 για την εφαρμογή της Σύμβασης των Ηνωμένων Εθνών για τα Δικαιώματα των Ατόμων με Αναπηρία σε όλη την Επικράτεια, η σύσταση της Εθνικής Αρχής Προσβασιμότητας, η Κωδικοποίηση, της κατακερματισμένης πραγματικά, εθνικής νομοθεσίας για τα δικαιώματα των ατόμων με αναπηρία, η Ηλεκτρονική Κάρτα Αναπηρίας, το άνοιγμα των ΚΕΠ σε υπηρεσίες στοχευμένες στα άτομα με αναπηρία, η εμπέδωση της ισότητας και της μη διάκρισης, η στήριξη σε γυναίκες, παιδιά και οικογένειες με αναπηρία, η προώθηση προγραμμάτων υποστήριξης της αποϊδρυματοποίησης, της ανεξάρτητης διαβίωσης, η εκπαίδευση, η κατάρτιση, η παροχή ποιοτικών υπηρεσιών δημόσιας υγείας, τα ίσα δικαιώματα σε εργασία και απασχόληση είναι πολύ σημαντικά ζητήματα, τα οποία χαιρόμαστε που έχουν ενσωματωθεί στο κείμενο του Εθνικού Σχεδίου.

Σε πρακτικό επίπεδο, βέβαια, όπως ανέφεραν προηγουμένως και συνάδελφοι από την Υποεπιτροπή για τα Θέματα των Ατόμων με Αναπηρία, το ζήτημα, που οπωσδήποτε χρήζει ιδιαίτερης επιμέλειας και προσοχής, είναι η προσβασιμότητα, την οποία έχετε εντάξει ως πυλώνα μέσα στο κείμενο. Εκεί, συντίθενται, συμπυκνώνονται και δοκιμάζονται όλες οι πολιτικές που σχετίζονται με τα άτομα με αναπηρία. Αποτελεί τη «λυδία λίθο» του ζητήματος. Μιλάμε για προσβασιμότητα στο δομημένο και φυσικό περιβάλλον, στις μεταφορές, την κινητικότητα, σε αγαθά και υπηρεσίες, στον ψηφιακό χώρο, στην επικοινωνία, στην ενημέρωση, στην πληροφόρηση, στον αθλητισμό, στην πολιτική, πολιτιστική και δημόσια έκφραση, σε κάθε έκφανση της ζωής.

Θα ήθελα να σας επιστήσω την προσοχή σε κάποια σημεία. Συμμεριζόμαστε τον προβληματισμό και τις παρατηρήσεις της Εθνικής Συνομοσπονδίας των Ατόμων με Αναπηρία, τις οποίες θα πρέπει να δούμε μία προς μία. Και να φροντίσουμε όλοι μαζί, όλα τα μέλη της Υποεπιτροπής, με στόχο, να συνδράμουμε στο έργο του Υπουργού Επικρατείας και της Υφυπουργού Εργασίας και Κοινωνικών Υποθέσεων, ώστε να ικανοποιήσουμε τα δίκαια αιτήματα.

Αν, λοιπόν, και επί της αρχής, θεωρούμε ότι αυτό το Σχέδιο Δράσης είναι μία θετική πρωτοβουλία, διατρέχοντας το κείμενό του, θα λέγαμε ότι διαπνέεται από έναν προγραμματικό μαξιμαλισμό. Και αυτό, διότι προβλέπει πολλές σημαντικές και σύνθετες δράσεις εντός ενός πλαισίου χρονικού, το οποίο θεωρούμε ότι είναι ασφυκτικό. Βεβαίως, επειδή η χώρα υστερεί πολύ στο συγκεκριμένο πεδίο, κανένα από τα ζητήματα δεν πρέπει να οπισθοχωρήσει. Θα πρέπει, όμως, να παρασχεθεί ένα εύλογο χρονικό διάστημα, ώστε και η αποτελεσματικότητα των δράσεων να ελέγχεται, αλλά και, εν πάση περιπτώσει, αυτό το εθνικό σχέδιο να είναι υλοποιήσιμο και εφαρμόσιμο.

Ως προς τις προτάσεις της ΕΣΑμεΑ, ειδικότερα, το ζητούμενο για το αναπηρικό κίνημα είναι η εξομάλυνση του βίου των ατόμων με αναπηρία, σε όλα τα επίπεδα. Και σε αυτά, τα οποία άπτονται των αρνητικών δικαιωμάτων, δηλαδή, κατά των διακρίσεων κάθε μορφής που μπορεί να υφίσταται ένα άτομο με αναπηρία, αλλά και των θετικών, των παροχικών δικαιωμάτων, σε σχέση με την αξιοπρεπή διαβίωση, την πρόνοια και την υγεία.

Θα εστιάσω, λοιπόν, σε δύο συγκεκριμένα σημεία, σε δύο συγκεκριμένους στόχους, τις οποίες επισημαίνει ακόμη και η ΕΣΑμεΑ. Στέκομαι στους στόχους 13 και 15, ως ενδεικτικές περιπτώσεις που θα πρέπει να σας προβληματίσουν:

Σύμφωνα με την ΕΣΑμεΑ, τις προτάσεις της οποίας πρέπει να ενσωματώσουμε και να υιοθετήσουμε στο σύνολό τους, στο στόχο 13 που τιτλοφορείται «Ποιοτική Δημόσια Υγεία για Όλους», πρέπει να συμπεριληφθούν οι διαστάσεις της αναπηρίας και της χρόνιας πάθησης, σε όλες τις πολιτικές για την υγεία, η σύσταση Διεύθυνσης Χρονίων Παθήσεων και Διεύθυνσης Αποκατάστασης, στο Υπουργείο Υγείας, η αναβάθμιση της λειτουργίας των Κέντρων και Μονάδων Παρακολούθησης Χρονίως Πασχόντων, η θεσμική κατοχύρωση παροχής ολοκληρωμένων υπηρεσιών υγείας, η κατ’ οίκον φροντίδα και νοσηλεία, καθώς και η τροποποίηση και συμπλήρωση του Ενιαίου Κανονισμού Παροχών Υγείας, για να αντιμετωπιστούν οι πιεστικές ανάγκες των ατόμων με αναπηρία και χρόνιες παθήσεις και να καλυφθεί, πάνω απ' όλα, πλήρως, το κόστος αγοράς τεχνικών βοηθημάτων και προσαρμογών.

Αναφορικά με τον στόχο 15, που πραγματεύεται το επίπεδο διαβίωσης για την κοινωνική προστασία προς τα άτομα με αναπηρία, πρέπει να συμπληρωθεί με τρόπο, που να καθιστά σαφές, όπως λέει η ΕΣΑμεΑ, ότι η αναπηρία και η χρόνια πάθηση συνεπάγονται δημιουργία ενός πρόσθετου κόστους διαβίωσης στα άτομα με αναπηρία και τις οικογένειές τους. Παρατηρούμε, λοιπόν, όπως λέει η ΕΣΑμεΑ, πως σε δύο κομβικής σημασίας ζητήματα - την υγεία, από τη μία και την αξιοπρεπή διαβίωση, από την άλλη - το Εθνικό Σχέδιο Δράσης στέκεται περισσότερο σε ευχολόγια, παρά σε πραγματικές λύσεις. Ακριβώς, στο πλαίσιο απόρριψης θετικών δράσεων, δηλαδή παροχών που κοστίζουν.

Πριν κλείσω, θα ήθελα να πω ότι εμένα προσωπικά, μου έκανε αλγεινή εντύπωση το γεγονός, ότι μέσα σε αυτό το πλήρες κείμενο, δυστυχώς, δεν υπάρχει καμία μέριμνα, καμία πρόβλεψη για τη βελτίωση των συνθηκών διαβίωσης, μέσα στα Ιδρύματα. Καλώς, προβλέπετε την αποϊδρυματοποίηση. Καλώς, θέλετε να προωθήσετε ένα πλαίσιο ανεξάρτητης διαβίωσης των ατόμων με αναπηρία. Όμως, είναι καιρός, επ’ αφορμή αυτού του κειμένου και στο πλαίσιο της Υποεπιτροπής, να αρχίσουμε λίγο να ασχολούμαστε. Το έχω ξαναπεί σε συνεδρίαση της Υποεπιτροπής.

Θα πρέπει, κύριε Υπουργέ, να αρχίσουμε να ασχολούμαστε με τις εξευτελιστικές συνθήκες που επικρατούν στα Ιδρύματα, στα Κέντρα Περίθαλψης Παιδιών με Αναπηρία. Είναι πολλές οι επισκέψεις που έχει πραγματοποιήσει ο Συνήγορος του Πολίτη. Είναι πολλά τα πορίσματα - μπορείτε να τα δείτε και στην ιστοσελίδα -, όπου περιγράφονται άθλιες συνθήκες, παιδιά που είναι καθηλωμένα σε κρεβάτι και δεμένα με ιμάντα, έλλειψη νοσηλευτικού και επιστημονικού προσωπικού, συστηματική παραβίαση και έλλειψη σεβασμού των δικαιωμάτων αυτών των παιδιών. Έχω, μάλιστα, καλέσει την Υποεπιτροπή να κάνουμε και επισκέψεις σε αυτά τα ιδρύματα. Θα σας αναφέρω χαρακτηριστικά τα Λεχαινά Ηλείας.

Θα πρέπει, λοιπόν, μέσα στο κείμενο αυτό, να ενσωματώσετε οπωσδήποτε ένα πλαίσιο βελτίωσης της τραγικής κατάστασης, της εξευτελιστικής κατάστασης, η οποία επικρατεί σε αυτά τα ιδρύματα. Και, δυστυχώς, είναι πολύ λίγες οι αντιδράσεις, πολύ λίγες οι πρωτοβουλίες, σαν να είναι άβατο αυτοί οι χώροι.

Κλείνω, λέγοντας ότι εκείνο που πρέπει να εξασφαλιστεί άμεσα και ρεαλιστικά, είναι ο σχεδιασμός και η υλοποίηση μιας ιδανικής οργανωτικής και εποπτικής διαδικασίας, ώστε το σχέδιο να εξελιχθεί από ένα διακηρυκτικό προγραμματικό κείμενο σε ένα κείμενο πραγματικά εφαρμόσιμο, στην υλοποίηση του οποίου θα συνδράμουμε και εμείς ως Υποεπιτροπή, χωρίς να προδικάζω –επαναλαμβάνω- ότι δεν θα είναι υλοποιήσιμο, έτσι ώστε να τηρηθεί η εσωτερική του συνέπεια και να αφήσει μία πολύ σημαντική παρακαταθήκη για ένα τόσο ευαίσθητο κομμάτι της κοινωνίας μας.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε και την κυρία Αδαμοπούλου.

Ούτε εμένα μου αρέσουν οι πιέσεις χρόνου. Βλέπω ότι γίνεται μια καλή συζήτηση, με προτάσεις. Απλώς, δεν θέλω να παραβιάζω τους υγειονομικούς κανόνες. Άρα, θα συνεννοηθώ με τον Πρόεδρο της Βουλής και με τον Υπουργό, βεβαίως, ο οποίος σημειώνει όλα αυτά, τα οποία αναφέρουν οι Βουλευτές, στο πλαίσιο αυτής της υψηλού επιπέδου κοινοβουλευτικής διαδικασίας, μήπως χρειαστεί να υπάρξει μία δεύτερη ανάλογη συνεδρίαση, όπου ο Υπουργός θα αναφερθεί συγκεκριμένα πάνω σε θέματα που ετέθησαν και πώς μπορούν να ενσωματωθούν.

Έχουμε πολλούς ανθρώπους μέσω skype, τους οποίους έχουμε και περιμένουν. Έχουμε τον κ. Βαρδακαστάνη. Το λέω και για εκείνον. Εκείνος, βέβαια, έχει ενδιαφέρον να παρακολουθήσει ολόκληρη τη συνεδρίαση.

Απασχολούμε πολλές ώρες και τον Συνήγορο του Πολίτη. Θα μπορούσατε, κύριε Συνήγορε, αν έχετε άλλη υποχρέωση, να σας απελευθερώσουμε και να τα πάρετε από τα Πρακτικά. Αλλιώς, χαρά μας που σας έχουμε μαζί.

Στο σημείο αυτό, θα δώσω τον λόγο στους Βουλευτές και, παρακαλώ, μετά για σύντομες απαντήσεις από τους Υπουργούς.

Και, όπως είπαμε, θα συνεννοηθούμε μεταξύ μας για το πώς μπορούμε να επανέλθουμε. Το θέμα είναι μεγάλο. Κανείς δεν θέλει να το εξαντλήσει σε μία συνεδρίαση. Απλώς, δεν θέλω να παραμείνω, μετά από μια συγκεκριμένη ώρα, μέσα στην αίθουσα.

Λοιπόν, παρακαλώ τον κ. Λιούπη, από τη Νέα Δημοκρατία, να πάρει τον λόγο.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κυρία Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, αυτό που πρέπει να τονίσουμε, σήμερα, είναι ότι έγινε ένα μεγάλο βήμα για την προστασία των δικαιωμάτων των ΑμεΑ. Ένα βήμα απολύτως απαραίτητο και αυτονόητο. Μέσα σε λιγότερο από ενάμιση χρόνο, υλοποιείται η δέσμευση της Νέας Δημοκρατίας για μια κοινωνία, με αληθινό σεβασμό στα άτομα με αναπηρία.

Το Εθνικό Σχέδιο Δράσης δεν είναι ένα θεωρητικό κατασκεύασμα, ένα κείμενο που συντάχθηκε για να μείνει «στα συρτάρια». Είναι ένας πραγματικός Οδηγός που καταγράφει τα μεγαλύτερα και αμεσότερα προβλήματα που αντιμετωπίζουν τα άτομα με αναπηρία, στην Ελλάδα. Μας παρέχει πολύτιμες πληροφορίες για τα σημεία που χρειάζονται άμεσης παρέμβασης και μας κατευθύνει να λάβουμε δραστικά μέτρα για τη βελτίωση της ζωής των ΑμεΑ.

Θέλω να μείνω σε μερικά κρίσιμα σημεία. Ο στόχος 10 του Σχεδίου είναι ο πλέον κρίσιμος. Οφείλουμε να αλλάξουμε δραστικά τον τρόπο που προσεγγίζουμε, ως κοινωνία, τα παιδιά με αναπηρία.

Ξεχωρίζει η προσπάθεια του Υπουργείου Εργασίας και Κοινωνικών Υποθέσεων και της Υφυπουργού, κυρίας Μιχαηλίδου, για τη στήριξη του θεσμού της υιοθεσίας και της αναδοχής. Έχουμε αφήσει εντελώς πίσω μας τη λογική ότι τα παιδιά με αναπηρία δεν έχουν άλλη επιλογή από το να μένουν όλη τους τη ζωή κλεισμένα σε ένα ίδρυμα. Σήμερα, η προσπάθεια επικεντρώνεται στο να αποκτήσει κάθε παιδί τη θέση του σε μια οικογένεια. Εξίσου, σημαντική, η στήριξη των οικογενειών και παροχή διευρυμένων δραστηριοτήτων για τα παιδιά ΑμεΑ. Η καλύτερη οργάνωση των ΚΔΑΠ-ΑμεΑ που δρομολογείται είναι μέρος αυτής της εξίσωσης.

Ο προσωπικός βοηθός είναι μια εξαιρετική πρωτοβουλία, την οποία έχουν υποδεχθεί με μεγάλη ικανοποίηση οι εκπρόσωποι των ατόμων με αναπηρία. Πρόκειται για τη βασικότερη έκφραση της προσπάθειας να απομακρυνθούμε από την ιδρυματοποίηση και να εξασφαλίσουμε τη διαβίωση των ατόμων με αναπηρία εντός του κοινωνικού ιστού, στα πλαίσια κατά το δυνατόν της καλύτερης ανεξάρτητης διαβίωσης.

Είναι σημαντικό, όταν θα γίνει πραγματικότητα η καθολική εφαρμογή του, να μπορούν να αξιοποιήσουν τον προσωπικό βοηθό όλες οι κατηγορίες ΑμεΑ, δηλαδή τόσο τα άτομα με σωματική αναπηρία όσο και αυτά με αυτισμό ή νοητική υστέρηση.

Όσο σημαντική είναι η αναβάθμιση των Κέντρων Διημέρευσης και Ημερήσιας Φροντίδας, άλλο τόσο ίσως και περισσότερο κρίσιμο, είναι να δώσουμε άμεση προτεραιότητα στη δημιουργία στεγών υποστηριζόμενης διαβίωσης. Η βασική αγωνία των γονιών που μεγαλώνουν ένα παιδί με αναπηρία, είναι το τι θα συμβεί στα παιδιά τους, όταν εκείνοι φύγουν από τη ζωή. Είναι πρωταρχική μας υποχρέωση προς αυτούς τους γονείς, αλλά και τα παιδιά ΑμεΑ, να έχουμε αρκετούς και κατάλληλους χώρους που θα φιλοξενούν μόνιμα όσα άτομα χρειάζονται μια μόνιμη κατοικία.

Το Σχέδιο Δράσης καταλαμβάνει κάθε πιθανό πυλώνα της ζωής που επηρεάζει τα άτομα με αναπηρία. Είναι εντυπωσιακό το βάρος που έχει δώσει ήδη η Κυβέρνηση, στο να έχουν τα ΑμεΑ περισσότερες ευκαιρίες στην απασχόληση και στην εργασία. Εντελώς ενδεικτικά, αύξηση του ποσοστού επιχορήγησης για κάθε θέση εργασίας στο 90% του κόστους, επιδότηση και πάλι σε ποσοστό 90% του κόστους για την τροποποίηση του εργασιακού χώρου για την απασχόληση ΑμεΑ, επιτάχυνση των εκκρεμών προσλήψεων στο Δημόσιο. Τόσο στον ιδιωτικό τομέα όσο και στο δημόσιο, γίνονται τεράστιες προσπάθειες να αξιοποιηθούν τα άτομα με αναπηρία, στοχεύοντας και πάλι στην ομαλή τους ένταξη στην οικονομική και κοινωνική ζωή της χώρας.

Κατά τα λοιπά, το πρόγραμμα πρόληψης στο σπίτι για τους κατοίκους ορεινών και δυσπρόσιτων περιοχών είναι πολύ χρήσιμο με την αξιοποίηση των δυνατοτήτων της τηλεϊατρικής.

Στο επίπεδο της εκπαίδευσης είναι κρίσιμη η εφαρμογή προγράμματος στην προσχολική ηλικία για τον έγκαιρο εντοπισμό των ειδικών εκπαιδευτικών αναγκών, ώστε να υπάρξει άμεση στήριξη και παρέμβαση στα παιδιά που χρήζουν βοήθειας. Ψηλά στη λίστα των προτεραιοτήτων μας, πρέπει να είναι και η εξασφάλιση της προσβασιμότητας όλων των σχολικών μονάδων. Εάν δεν διασφαλίσουμε ότι όλα τα σχολικά κτίρια έχουν τις κατάλληλες υποδομές για παιδιά με αναπηρία, όλος ο υπόλοιπος σχεδιασμός περιττεύει.

Κλείνω με κάτι περισσότερο συμβολικό, ενδεικτικό όμως, του ότι αγκαλιάζουμε με αληθινό σεβασμό τους ανθρώπους με αναπηρία. Ο στόχος 25 αφορά στη βελτίωση όλων των υποδομών και συνθηκών, ώστε τα άτομα να έχουν ισότιμη πρόσβαση στην πολιτιστική ζωή, την ψυχαγωγία και τον αθλητισμό. Εκτός από το αυτονόητο που έγινε πρόσφατα, δηλαδή το να αποκτήσουν πρόσβαση τα ΑμεΑ στο βράχο της Ακρόπολης, υπάρχουν πολλά ακόμα που μπορούν να γίνουν. Όμως και μόνη η κατάρτιση του πληρέστατου αυτού σχεδίου, δείχνει την αποφασιστικότητα της Κυβέρνησης να προχωρήσει δυναμικά στην κάλυψη των αναγκών των ατόμων με αναπηρία και των οικογενειών τους. Είμαι βέβαιος, ότι άμεσα θα δούμε τα αποτελέσματα αυτής της συντονισμένης προσπάθειας. Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Τον λόγο έχει η κυρία Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ**: Ευχαριστώ πολύ, κυρία Πρόεδρε. Κύριε Υπουργέ, δεν νομίζω ότι θα κουραστεί κανείς και καμιά από μας, να λέει πόσο δύσκολη είναι η σημερινή συνθήκη, πόσο ιδιαίτερη και πόσο εν πολλοίς απάνθρωπη και δυσβάσταχτη, ιδίως για συμπολίτες μας που βρίσκονται σε επισφάλεια, σε αδυναμία, σε αναπηρία. Οι συμπολίτες μας με αναπηρία δεν περίμεναν την πανδημία για να δοκιμαστούν. Τα παιδιά στα ειδικά σχολεία, τα ευπαθή, τα χρονίως πάσχοντα, δεν περίμεναν τώρα να δουν πώς φοριέται η μάσκα και πόσο προστατεύει. Ωστόσο, η τωρινή συνθήκη, ούσα καθολική, τους περιθωριοποιεί ακόμα περισσότερο, καθώς τους κάνει περισσότερο αόρατους από πριν, διογκώνει τις ανάγκες τους και διογκώνει αυτά, στα οποία δεν έχουν πρόσβαση, αυτά για τα οποία χρειάζονται περισσότερη βοήθεια και περισσότερη ενίσχυση.

Γι’ αυτό, λοιπόν, θα σταθώ περισσότερο στις παρατηρήσεις που έκαναν οι ίδιοι οι σύλλογοι ατόμων με αναπηρία, στο Εθνικό Σχέδιο Δράσης για τα δικαιώματα των ατόμων με αναπηρία. Ξέρετε, αναγνωρίζουμε ότι το γενικό πλαίσιο είναι σημαντικό, η ευθυγράμμιση με τις ευρωπαϊκές και παγκόσμιες νόρμες είναι εξίσου σημαντική, αλλά σημασία έχει να μην μείνουν σε θεωρητικό πλαίσιο και εκεί, χρειάζεται πολιτική βούληση για κοινωνικό κράτος. Κακά τα ψέματα, χρειάζεται κοινωνικό κράτος, διαφορετικά κάθε τι είναι σαν ένα κέλυφος σημαντικό, πολύ σημαντικό και αυτό το αναγνωρίζουμε, ως θέση αρχής, αλλά από μόνο του όχι ιδιαίτερα χρήσιμο. Και εξηγούμαι.

Με ένα ΕΣΥ που καταρρέει, όχι μόνο λόγω της πανδημίας, αλλά κυρίως λόγω της έλλειψης επαρκούς και έγκαιρης κυβερνητικής στήριξης, πώς θα μπορέσουν να υλοποιηθούν οι υποχρεώσεις του ΕΣΥ, έναντι των ατόμων με αναπηρία; Εκκρεμούν περί τις 37.000 αιτήσεις προνοιακών αναπήρων για εξέταση στα ΚΕΠΑ, τα οποία έκλεισαν. Μόνη λύση, η υπέρβαση του προβλήματος με το να δοθεί παράταση σε όσους ήδη παίρνουν αναπηρικό επίδομα, για έξι ακόμα μήνες και να εγκριθεί επίδομα σε όλους, όσους κατέθεσαν για πρώτη φορά πλήρεις φακέλους, στον ΟΠΕΚΑ.

Στην ίδια λογική, είναι ανάγκη να καλυφθούν οι αμοιβές σε ιδιώτες γιατρούς για 14.000 ανάπηρους, που δεν μπορούν να συμπληρώσουν το ηλεκτρονικό τους φάκελο χωρίς να προσφύγουν σε ιδιώτες, καθώς τα νοσοκομεία, λόγω Covid, δεν μπορούν να ανταποκριθούν στις ανάγκες των ατόμων με αναπηρία. Μία λύση θα ήταν να δοθεί το επίδομα αναπηρίας τον Δεκέμβριο διπλό και να διανεμηθούν τα vouchers για την κατ’ οίκον φροντίδα ηλικιωμένων και ατόμων με αναπηρία. Διαβάζουμε, ότι ο Covid - αναφέρθηκε και πρωτύτερα - χτύπησε το μεγαλύτερο ίδρυμα προνοιακής φροντίδας στη Βόρεια Ελλάδα και ένα από τα μεγαλύτερα των Βαλκανίων, το Παράρτημα Χρόνιων Παθήσεων «ο Άγιος Παντελεήμων», του Κέντρου Κοινωνικής Πρόνοιας Κεντρικής Μακεδονίας, με 60 ασθενείς από τους συνολικά 300 και αρκετούς εργαζόμενους από τους συνολικά 200, να είναι θετικοί στον Covid 19. Με δεδομένη την ευπάθεια των ατόμων με αναπηρία, πασχόντων στον Covid, όπως και σε κάθε άλλη βαριά μεταδοτική νόσο, δεν θεωρείτε ότι θα έπρεπε να έχουν παρθεί εγκαίρως περισσότερα μέτρα;

Αναποτελεσματικότητα δεν γίνεται να μην παρατηρήσουμε και στα ειδικά σχολεία. Άργησαν να ανοίξουν, ενώ τώρα εξαιρέθηκαν κατ’ αρχάς του lockdown, προκειμένου να καλύψουν και τις θεραπευτικές ανάγκες των παιδιών. Πώς θα μπορέσουν να καλύψουν οι οικογένειες των ατόμων με αναπηρία, τις αυξημένες ανάγκες ενός μέλους τους με αναπηρία, όταν τα δικά τους εισοδήματα στη συντριπτική πλειοψηφία των περιπτώσεων, μειώνονται;

Η ΕΣΑμεΑ μιλά για αναγνώριση του γεγονότος, ότι η αναπηρία και η χρόνια πάθηση συνεπάγεται δημιουργία πρόσθετου κόστους διαβίωσης στα άτομα αυτά και στις οικογένειές τους, ιδιαίτερα όταν αυτά διαβιούν σε περιβάλλοντα που δεν είναι προσβάσιμα και φιλικά σε αυτά και ζητούν δέσμη μέτρων, που θα διασφαλίζει στα άτομα με αναπηρία ένα επαρκές επίπεδο διαβίωσης. Πώς αλήθεια θεωρείτε, ότι θα μπορέσει αυτό να υλοποιηθεί;

Έχει σημασία ότι οι στόχοι 19 και 20 αναφέρονται στους έγκλειστους τρόφιμους ιδρυμάτων και φυλακών, καθώς και στα άτομα με αναπηρία που είναι πρόσφυγες και αιτούνται άσυλο, που βρίσκονται σε εγκαταστάσεις υποδοχής και κράτησης και στους μηχανισμούς, που είναι απαραίτητοι για την προστασία από βασανιστήρια και κακοποίηση. Οι πρόσφυγες που είναι άτομα με αναπηρία, έχουν ανάγκη από πολιτικές συμπερίληψης, που θα τους εξασφαλίσουν αυτονομία και ένταξη, επαγγελματική και κοινωνική και συμπεριληπτική εκπαίδευση σε όλα τα προσφυγόπουλα.

Ο στόχος 34, με την πρόνοια του κοινοβουλευτικού ελέγχου της προόδου του σχεδίου με συζήτηση ανά εξάμηνο στην αρμόδια Επιτροπή της Βουλής, χρειάζεται και χαιρετίζεται από όλους μας. Ο κοινοβουλευτικός έλεγχος ιδιαίτερα σε τόσο πονηρούς καιρούς συνιστά ένα ανάχωμα προάσπισης στα δικαιώματα και εν τέλει στη δημοκρατία.

Κλείνω, κυρία Πρόεδρε και σας ευχαριστώ πάρα πολύ, ότι το Εθνικό Σχέδιο για τα Άτομα με Αναπηρία είναι άρτιο, είναι θεωρητικά σωστό, αλλά χωρίς πολιτική βούληση καθίσταται κενό γράμμα και όπως έχει αποδείξει η νυν Κυβέρνηση πολιτική βούληση για πολιτικές κοινωνικής πρόνοιας και ανακούφισης δεν έχει, παρά και αυτό το μεγάλο βάσανο που ζει όλη η Ελλάδα, την πανδημία. Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει η κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κυρία Πρόεδρε, κύριε Υπουργέ, θα θέλαμε με τη σειρά μας να χαιρετίσουμε την εκπόνηση του Εθνικού Σχεδίου Δράσης για τα Άτομα με Αναπηρία. Ο κύριος στόχος του οποίου είναι ο καθορισμός των εθνικών στόχων και των ενεργειών για την εφαρμογή της Σύμβασης των Ηνωμένων Εθνών για τα Δικαιώματα των Ανθρώπων με Αναπηρία σε εθνικό επίπεδο. Είναι όντως, είναι ομολογουμένως, ένα μεγάλο ένα σημαντικό βήμα, κάτι που έπρεπε να είχε γίνει πολλά χρόνια πριν. Είναι ένα σπουδαίο έργο και νιώθω ειλικρινά την ανάγκη, νοιώθω προσωπικά την ανάγκη να πω ένα πολύ μεγάλο μπράβο και ευχαριστώ στον Πρόεδρο, τον ακάματο Πρόεδρο της ΕΣΑμεΑ, τον κ. Βαρδακαστάνη, για την επιμονή του, για την υπομονή του, για τις διαρκείς προσπάθειές του για τον συγκεκριμένο στόχο. Άλλωστε, νομίζω το ξέρετε πάρα πολύ καλά και εσείς ο ίδιος προσωπικά, κύριε Υπουργέ, ότι οι κυβερνήσεις διαχρονικά του ΠΑΣΟΚ έχουν σταθεί δίπλα στο αναπηρικό κίνημα και με πολλαπλές παρεμβάσεις έχουν συμβάλει στη βελτίωση των όρων ζωής των ατόμων με αναπηρία, στην υπέρβαση των στερεοτυπικών αντιλήψεων και στην ισότιμη αντιμετώπισή τους στην εκπαίδευση, στην εργασία, στην ψυχαγωγία, στην πολιτική, παντού.

Δεν θέλω να μακρηγορήσω, η έγνοιά μας και οι προσπάθειές μας για τη στήριξη των ανθρώπων με αναπηρία είναι διαρκής και έτσι θα παραμείνει και επειδή - το ανέφερε και η Υφυπουργός- προσπαθείτε να έχετε μια ολιστική αντιμετώπιση των ζητημάτων, σας καλώ και εγώ με την σειρά μου, μετά από τον συνάδελφό μου τον κ. Μουλκιώτη, ουσιαστικά στο νομοσχέδιο, το οποίο αύριο έρχεται στη Βουλή, να κάνετε αποδεκτές τις δύο τροπολογίες του Κινήματος Αλλαγής. Η πρώτη έχει να κάνει με την προσθήκη εκπροσώπου της ΕΣΑμεΑ στο Διοικητικό Συμβούλιο του ΟΑΕΔ και η δεύτερη έχει να κάνει με την παράταση για έξι μήνες της θητείας των οργάνων διοίκησης των συνδικαλιστικών φορέων των ατόμων με αναπηρία. Και βεβαίως, θα ήθελα και εγώ με τη σειρά μου να σας καλέσω να δεχθείτε το αίτημα της ΕΣΑμεΑ, να κατανεμηθεί μέρος των πόρων του ΛΑΕΚ για το Ινστιτούτο της ΕΣΑμεΑ.

Πάμε στην ουσία τώρα του Σχεδίου που μας έχετε σήμερα παρουσιάσει. Βεβαίως, οι παρεμβάσεις του είναι θετικές, είναι σωστές, όμως χρειάζονται κάποιες βελτιώσεις. Θα μου επιτρέψετε, να σας αναφέρω ποια είναι η θέση του Κινήματος Αλλαγής, αναφέρθηκε σε πολλές από αυτές και ο κ. Μουλκιώτης, θα αναφερθώ και εγώ. Απαιτείται, αφενός, κύριε Υπουργέ και κυρία Υφυπουργέ, η μεγαλύτερη δυνατή ευθυγράμμιση του σχεδίου αυτού με τη δικαιωματική προσέγγιση της αναπηρίας και αφετέρου η ενσωμάτωση σε αυτό του συνόλου των συστάσεων της Επιτροπής των Ηνωμένων Εθνών για τα Δικαιώματα των Ανθρώπων με Αναπηρίες. Θα ήθελα να σταθώ περισσότερο και ως αρμόδια Τομεάρχης του Κινήματος Αλλαγής για τη δικαιοσύνη, στα ζητήματα τα οποία έχουν να κάνουν με τα ζητήματα δικαιοσύνης και τα ΑμεΑ.

Συγκεκριμένα, στον στόχο 3, σχετικά με την αναμόρφωση και την κωδικοποίηση της εθνικής νομοθεσίας, εμείς θα θέλαμε να επιμείνουμε, ότι η αναμόρφωση της υφιστάμενης νομοθεσίας στο σύνολό της θα πρέπει, και το τονίζουμε αυτό, να είναι στη βάση της δικαιωματικής προσέγγισης της αναπηρίας. Βεβαίως, είναι απολύτως απαραίτητο να υπάρξει αναμόρφωση του θεσμού της δικαστικής συμπαράστασης σύμφωνα με όσα ορίζει και το άρθρο 12 της Σύμβασης.

Στον στόχο 4, σχετικά με την αναβάθμιση της λειτουργίας του συστήματος αξιολόγησης και πιστοποίησης αναπηρίας. Θεωρούμε, βεβαίως, αυτονόητο ότι πρέπει να καταργηθεί η καταβολή του παράβολου των 46 ευρώ, από τους αιτούντες στο πιστοποιητικό αναπηρίας, ιδιαίτερα σε τόσο χαλεπούς καιρούς και ιδιαίτερα, επειδή αφορά πολλά άτομα, τα οποία βρίσκονται σε πολύ αλγεινή και δύσκολη οικονομική κατάσταση. Επίσης, επειδή είστε και έγκριτος νομικός, κύριε Υπουργέ, χρειάζεται να υπάρξει κατάργηση της λίστας με τα ονόματα των αξιολογούμενων έξω από τα γραφεία των επιτροπών, στο πλαίσιο της διασφάλισης της τήρησης των προσωπικών δεδομένων. Κάτι τέτοιο νομίζω ότι είναι απολύτως αυτονόητο. Είναι κάτι το οποίο πρέπει να λύσετε.

Στον στόχο 8, και θα αναφερθώ τώρα σε ζητήματα, τα οποία αναφέρατε ότι αποτελούν προτεραιότητά σας, με τα θέματα, λοιπόν, των γυναικών και των παιδιών στον στόχο 8, θέλουμε να επιμείνουμε στην ένταξη ειδικής ενότητας στο σχέδιο δράσης για την αποφυγή εγκλημάτων ρατσιστικής βίας, που η πηγή προέλευσής τους οφείλεται σε αναπηρία.

Στον στόχο 9, για τις γυναίκες με χρόνια πάθηση, θα θέλαμε να συμπεριληφθούν και οι γυναίκες που αντιμετωπίζουν διατομεακές διακρίσεις και διακρίσεις λόγω σχέσης, (μητέρες, σύζυγοι και συγγενείς ατόμων με αναπηρία).

Στον στόχο 10, χρειάζεται βεβαίως να υπάρξει έμφαση πάρα πολύ μεγάλη στο παιδί με αναπηρία και χρόνια πάθηση.

Τέλος, στον στόχο 16, για την ισότιμη πρόσβαση στη δικαιοσύνη, χρειάζεται, βεβαίως, η βελτίωση της πρόσβασης των ατόμων με αναπηρία στις νομικές υπηρεσίες και τη νομική βοήθεια, η εναρμόνιση των κωδίκων με τη δικαιωματική προσέγγιση της αναπηρίας, η επιμόρφωση των δικαστικών, εισαγγελικών λειτουργών και των δικαστικών υπαλλήλων στα ζητήματα που έχουν να κάνουν με τους ανάπηρους και βεβαίως η επιμόρφωση και των δικηγόρων.

Για εμάς, κυρία Πρόεδρε και κύριε Υπουργέ, ο σεβασμός των δικαιωμάτων των ατόμων με αναπηρία είναι το κέντρο, ο πυρήνας του κοινωνικού κράτους και η καρδιά του αξιακού συστήματος που πρέπει να ισχύει στη χώρα μας και βεβαίως, διεθνώς. Στηρίζουμε ανεπιφύλακτα, λοιπόν, ανεπιφύλακτα με τις παρατηρήσεις που σας κάναμε, το συγκεκριμένο Σχέδιο Δράσης και κυρίως τις προτάσεις της ΕΣΑμεΑ, που σας καλούμε να κάνετε αποδεκτές στην ολότητά τους.

Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει ο κ. Βαρτζόπουλος.

**ΔΗΜΗΤΡΙΟΣ ΒΑΡΤΖΟΠΟΥΛΟΣ:** Κυρία Πρόεδρε, θα ήθελα να αναφερθώ σε τέσσερα σημεία. Πρώτον, το Εθνικό Σχέδιο για την αναπηρία, πράγματι, προσδιορίζει με ακρίβεια και στο σύνολό τους τα περιγράμματα των ποιοτικών αναγκών. Είναι σημαντικό να έχουμε και μια εικόνα των περιγραμμάτων των παρωχημένων υπηρεσιών από τους συγκεκριμένους φορείς που υπάρχουν, παροχών αυτών των ειδικών υπηρεσιών, αναθεωρουμένη κατηγορία. Γίνεται μια πολύ καλή αρχική προσπάθεια, στο αυριανό νομοσχέδιο που συζητούμε στην Ολομέλεια, του Υπουργείου Εργασίας, για τον προσδιορισμό του κανονιστικού πλαισίου που ρυθμίζει τα Κέντρα Δημιουργικής Απασχόλησης Παιδιών και Ατόμων με Αναπηρία. Αυτό είναι μια πάρα πολύ καλή αρχή, η οποία θα πρέπει να έχει και συνέχεια όσον αφορά στο σύνολο των φορέων που παρέχουν τέτοιες υπηρεσίες και πιο συγκεκριμένα αναφέρομαι στα Κέντρα Ημερήσιας Φροντίδας και ευημέρευσης, στις Μονάδες Ημερήσιας Φροντίδας Ηλικιωμένων, στα κοινωνικά κέντρα, στις Στέγες Υποστηριζόμενης Διαβίωσης, στα Ιδρύματα Χρονίων Πασχόντων, όπως και στις μονάδες φροντίδας ηλικιωμένων. Με αυτόν τον τρόπο θα έχουμε μια συγκεκριμένη εικόνα ποιος προσφέρει τι και σε ποιον.

Το δεύτερο σημείο, που θα ήθελα να αναφέρω, έχει σχέση με τον προσδιορισμό των ποσοτικών αναγκών. Νομίζω, είναι απολύτως απαραίτητο, το ταχύτερο δυνατόν και όσο είναι εφικτό στα πλαίσια μιας σοβαρής επιστημονικής προσέγγισης, να έχουμε μια ακριβή εικόνα του αναπηρικού ΚΑΔ. Έτσι, λοιπόν να ξέρουμε ποιος πάσχει από τι και υπό ποιες συνθήκες ζει. Έχοντας αυτή τη συγκεκριμένη εικόνα, θα μπορέσουμε να ποσοτικοποιήσουμε τις υπηρεσίες και συγχρόνως, με αυτόν τον τρόπο, πρώτον να ξέρουμε ποιους παρόχους και ποιων υπηρεσιών αδειοδοτούμε και δεύτερον να ξέρουμε τι κοστίζει αυτό εδώ, να μπορούμε, δηλαδή να τιμολογήσουμε τις υπηρεσίες, έτσι, ώστε να μπορούμε να έχουμε έναν ενιαίο φορέα χρηματοδότησης και αποζημίωσης αυτών των παρόχων, που κατά την άποψή μου, δεν μπορεί να είναι παρά ο ΕΟΠΥΥ. Καλή είναι η κάλυψη των ενδιάμεσων αναγκών από το ΕΣΠΑ, αντιλαμβάνεστε, όμως, είναι κάτι το οποίο θα πρέπει να αντιμετωπιστεί σε μια περισσότερο μόνιμη βάση.

Το τρίτο στοιχείο έχει να κάνει με την πολύ σωστή προσπάθεια του Εθνικού Σχεδίου να προσδιορίσει, όπως είπα το σύνολο των αναγκών, οι οποίες, βεβαίως, χωρίζονται σε δύο μεγάλες κατηγορίες: Τις θεραπευτικές και τις κοινωνικές υποστηρικτικές. Νομίζω ότι είναι πλέον καιρός, οι θεραπευτικές υπηρεσίες να επανέλθουν, τουλάχιστον όσον αφορά τα Ιδρύματα Χρονίων Πασχόντων στο Υπουργείο Υγείας. Απεδείχθη ότι η μεταφορά, που είχαμε κάνει επί Κυβερνήσεως Παπαδήμου και την είχαμε κάνει τότε με σκοπό να υπάρξει ενίσχυση του κοινωνικού υποστηρικτικού τμήματος, δείχνει, πλέον η εμπειρία, ότι όσον αφορά το θεραπευτικό τμήμα, καλό είναι να υπάρξει, τουλάχιστον, όσον αφορά τους χρονίως πάσχοντες, ξανά, υπαγωγή στο Υπουργείο Υγείας και διασύνδεση με το ΕΣΥ. Τούτο, ισχύει, ιδίως για την ανάγκη που έθεσε πολύ σωστά η Υφυπουργός, της πρωίμου διαγνώσεως των ατόμων με ειδικές ανάγκες, στην πρώιμο παιδική ηλικία. Για να γίνει αυτό εδώ, αντιλαμβάνεστε ότι θα πρέπει να υπάρξει ουσιαστική διασύνδεση με το όποιο σύστημα πρωτοβάθμιας φροντίδας αποφασίσει κάποια στιγμή να δημιουργήσει η χώρα. Ενδεικτικώς, αναφέρω ότι υπάρχουν ολόκληρες περιφέρειες της χώρας, οι οποίες στερούνται στοιχειωδών παιδοψυχιατρικών υπηρεσιών.

Και κλείνω, λέγοντας ότι είναι πάρα πολύ σημαντικό να έχουμε ουσιαστική και συγκεκριμένη εικόνα για το ποιες είναι οι υπηρεσίες επαφής, δηλαδή, εξυπηρέτησης των ατόμων με αναπηρία.

Αναφέρθηκαν πολύ σωστά τα ΚΕΠ. Γνωρίζουμε, όμως ότι τα ΚΕΠ, κάνουν πάρα πολλές δουλειές και είναι υπηρεσίες υποδοχής, υπηρεσίες στις οποίες πηγαίνει ο πολίτης. Αυτό, το ξέρουμε όλοι, ότι ακόμη και στην κεντρική Ευρώπη για το ένα τέταρτο του πληθυσμού, είναι εξαιρετικά δύσκολο. Άρα, χρειάζονται υπηρεσίες ενεργού αναζήτησης και προσέγγισης.

Αύριο, στο νομοσχέδιο που συζητείται, επαναλαμβάνω από το Υπουργείο Εργασίας, υπάρχει μια καινοτόμος προσέγγιση. Δίδεται για πρώτη φορά η δυνατότητα στον ΟΠΕΚΑ να διασυνδεθεί με τα Κέντρα Κοινότητας και έτσι να δημιουργήσει το πρώτο θεμέλιο δημιουργίας μιας ενιαίας κοινωνικής υπηρεσίας.

Η παράκληση είναι η εξής: Μπορεί, βεβαίως το Εθνικό Σχέδιο Δράσης να δίνει τους ποιοτικούς στόχους και έτσι να κανονίσει και τη δυνατότητα του ΟΠΕΚΑ να ρυθμίζει τις ουρές εργασίας και τα περιγράμματα εργασίας. Εκείνο, όμως, στο οποίο θα πρέπει να δώσουμε σημασία, είναι η δυνατότητα του ΟΠΕΚΑ να καθορίζει και τα οργανογράμματα των Κέντρων Κοινότητας και της «Βοήθεια στο Σπίτι». Ας δοθεί προσοχή και στο Υπουργείο Εσωτερικών.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει η κυρία Μαρία Αθανασίου από την Ελληνική Λύση.

**ΜΑΡΙΑ ΑΘΑΝΑΣΙΟΥ:** Ευχαριστώ, κυρία Πρόεδρε.

Κύριε Υπουργέ, κύριοι συνάδελφοι, ο πολιτισμός μιας χώρας φαίνεται στον τρόπο που συμπεριφέρεται στα άτομα με αναπηρία. Η χώρα μας, δυστυχώς, δεν έχει αναπτύξει επαρκώς αντανακλαστικά τέτοια, που να μπορεί να περηφανευτεί για την ευαισθητοποίηση και τον πολιτισμό της στις συγκεκριμένες κατηγορίες.

Ένα κοινωνικό κράτος, ένα δίκαιο κράτος θα πρέπει να διασφαλίσει την ισότητα μεταξύ των μελών του και να προβλέψει τη συμμετοχή, αδιακρίτως, όλων, αρτιμελών και μη σε κάθε τομέα του δημόσιου βίου, ιδιαιτέρως, όμως για τα ΑμεΑ θα πρέπει να εξασφαλίζονται διευκολύνσεις (στην υγεία, στην παιδεία, στον πολιτισμό, στα οικονομικά). Θα πρέπει να είναι ένα κοινωνικό κράτος που στοχεύει στη στήριξη αυτής της ομάδας ατόμων για μια αυτόνομη ζωή. Ομιλούμε για ένα κράτος που στέκεται έμπρακτα δίπλα στις οικογένειες και στηρίζει όχι μόνο με προγράμματα επιδοτούμενα από ΕΣΠΑ, τύπου «βοήθεια κατ’ οίκον», που όταν η χρηματοδότηση τελειώσει, τελειώνουν και αυτά μαζί και οι οικογένειες μένουν μετέωρες.

Από προσωπική εμπειρία, έχοντας τη μικρή μου με 100% αναπηρία, σας διαβεβαιώ ότι καμία μητέρα στη χώρα μας με παιδί ΑμεΑ δεν θέλει να φύγει από τη ζωή, με την ιδέα ότι το παιδί της θα μείνει κυριολεκτικά στο έλεος του Θεού, χωρίς πρόνοια, χωρίς βοήθεια, χωρίς υποδομές.

Δείτε το πρόσφατο περιστατικό στην Καβάλα με τον νεαρό πάσχοντα από σοβαρή νοητική υστέρηση που βρέθηκε αγκαλιά με τη νεκρή από κορωνοϊό μητέρα του. Οι αρμόδιοι τούς είχαν προτρέψει να παραμείνουν στο σπίτι. Πού ήταν οι ευαισθητοποιημένες κοινωνικές υπηρεσίες να συνδράμουν αυτήν την περίπτωση, να αναλάβουν την περίθαλψη της μητέρας, τη φροντίδα του ΑμεΑ παιδιού της, να προσπαθήσουν να προλάβουν το μοιραίο; Αντί αυτών, επέδειξαν αδράνεια, αδιαφορία, απάθεια; Εγώ λέω όχι. Θεωρώ άγνοια. Αυτές οι συμπεριφορές, όμως, οδηγούν στην περιθωριοποίησή τους και στην εδραίωση της αντίληψης ότι πρόκειται για παιδιά κάποιου άλλου Θεού. Τι θα απογίνει ο νέος αυτός; Αυτό πρέπει να μας προβληματίσει.

Στον δεύτερο πυλώνα του σχεδίου «Προστασία των ατόμων με αναπηρία» που συνδυάζεται σε κάποιες παραμέτρους, στον τέταρτο πυλώνα «Συμμετοχή σε κάθε έκφανση της ζωής», η έμφαση δίνεται κυρίως στην ψηφιακή προσβασιμότητα, καθώς στην πραγματική ζωή, η προσβασιμότητα «χωλαίνει» και εξηγούμαι. Το φιλικό προς ΑμεΑ κράτος έχει εξασφαλίσει πρωτίστως την καταλληλότητα των υποδομών του; Προσφέρει το πιο απλό; Πεζοδρόμια με το κατάλληλο εύρος, ώστε να χωρά βοηθητικό αμαξίδιο με συνοδό, πεζοδρόμια που στη χώρα μας είτε δεν υπάρχουν είτε είναι στενά είτε είναι στενά και με δέντρα, οι ρίζες των οποίων έχουν σηκώσει τις πλάκες. Συνεπώς, καταδικάζονται οι ΑμεΑ να μένουν σπίτι, διότι για να βγουν θα πρέπει να έχουν απαραιτήτως συνοδό.

Στον αντίποδα, όμως, κατασκευάστηκε με συνοπτικές διαδικασίες «Ο μεγάλος περίπατος» που εντέλει, κατέληξε σε παταγώδη αποτυχία και στοίχισε υπέρογκα ποσά στο δημόσιο σε μια εποχή που κάθε ευρώ είναι απαραίτητο.

Στο νομοσχέδιο του Υπουργείου Εργασίας που συζητείται αυτές τις μέρες με θέμα «μέτρα ενίσχυσης των ανέργων και λοιπών ευάλωτων ομάδων», προβλέπονται διατάξεις προς διευκόλυνση των ΑμεΑ, όμως, υπάρχουν και «γκρίζα» σημεία, όπως η αναγκαιότητα και η υποχρεωτικότητα και εσωτερικών ραμπών σε όλους τους χώρους των ΚΔΑΠ-ΑμεΑ.

Επιπλέον, δεν είναι δυνατόν να συλλαμβάνεται εθνικό σχέδιο δράσης υπέρ των ΑμεΑ, αλλά να εξακολουθεί να χρησιμοποιείται η ορολογία «ανίκανος για βιοποριστική εργασία», που τους αποκλείει από οποιαδήποτε απασχόληση-εργασία και αυτομάτως, συντελεί στην περιθωριοποίησή τους.

Τι σκοπό ζωής μπορούν να έχουν οι άνθρωποι αυτοί χωρίς εργασία πέρα από το να περιμένουν το αύριο; Σκληρή διαπίστωση, αλλά ρεαλιστική.

Κύριε Υπουργέ, ελπίζουμε το φιλόδοξο πρόγραμμα δράσης υπέρ ΑμεΑ, που μας παρουσιάσατε, να πραγματοποιηθεί στο σύνολό του και η χώρα μας να ευαισθητοποιηθεί στον τομέα αυτό, όπως όλες οι ευρωπαϊκές χώρες.

Η Ελληνική Λύση είναι εδώ για να υπερασπιστεί τα δικαιώματα των Ελλήνων πολιτών με αναπηρίες και με ειδικές ικανότητες, που τόσα χρόνια ήταν παραγκωνισμένες από τις κυβερνήσεις και βρίσκονταν στο περιθώριο του κοινοτικού βίου.

Η Ελληνική Λύση έχει ρεαλιστικές προτάσεις, όπως πολύ καλά ανέλυσε η κυρία Αλεξοπούλου, που ενδιαφέρεται για τα ΑμεΑ, τα αντιμετωπίζει με τη δέουσα προσοχή και σεβασμό και επιδιώκει την ισότιμη μεταχείρισή τους, διεκδικώντας τα ίδια δικαιώματα που έχουν όλοι οι Έλληνες πολίτες.

Σας ευχαριστώ, κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει η κυρία Άννα Ευθυμίου.

**ΑΝΝΑ ΕΥΘΥΜΙΟΥ:** Σας ευχαριστώ πολύ και σας ευχαριστώ για τη διευκόλυνση που μου κάνατε. Θα ήθελα να συγχαρώ για αυτή την πολύ μεγάλη προσπάθεια, που συντονίζει ο Υπουργός Επικρατείας, κ. Γεραπετρίτης, πολύ επιτυχημένα, και αποτυπώνει παράλληλα και τη βούληση και τις προτεραιότητες του Πρωθυπουργού, ιδίως σε μία περίοδο που ζούμε σήμερα, που οι συνέπειες του Covid πλήττουν κυρίως τις πιο ευάλωτες κοινωνικές ομάδες.

Πράγματι, όπως έγινε από την παρουσίαση του σχεδίου αυτού, είναι ένα σχέδιο καινοτόμο και ένα σχέδιο που έχει συγκεκριμένες δράσεις για τα ΑμεΑ και αποτυπώνεται και απηχεί πάνω σε ένα πολύ λειτουργικό μοντέλο.

Εγώ θα κάνω δύο παρατηρήσεις τις οποίες τις αντλώ, πρώτον από την εμπειρία μου ως δικηγόρου εργατολόγου με εξειδίκευση στο εργατικό δίκαιο και ίσως και η μοναδική στην ομάδα της Νέας Δημοκρατίας και επίσης, διότι, συνεχώς από την αρχή της πανδημίας έρχομαι καθημερινά σε επαφή με παραγωγικούς φορείς και αυτό μου δίνει τη δυνατότητα να λαμβάνω γνώση των θέσεών τους και να τις μετουσιώνω σε προτάσεις για την υποστήριξη του κυβερνητικού έργου.

Έτσι, λοιπόν, στο πλαίσιο αυτό, θεωρώ ότι είναι σημαντικό στον οδικό χάρτη που μας δίνεται σήμερα και το βλέπω να αποτυπώνεται, να δοθεί έμφαση στην εργασία. Δεν είναι μόνο σημαντική η ένταξη των ατόμων με αναπηρία στο κομμάτι της εργασίας και θα μιλήσω ακόμα περισσότερο για τις γυναίκες και για τους νέους. Είμαι και η νεότερη Βουλευτής στην Περιφέρεια Α΄ της Θεσσαλονίκης και έχω ιδιαίτερη επαφή με νέο κόσμο. Επομένως, είναι πολύ σημαντικό και η ένταξή τους στην αγορά εργασίας αλλά και η παραμονή τους, δηλαδή το να γίνει ένα πρόγραμμα και να ενταχθούν και να δουλέψουν για ένα συγκεκριμένο χρονικό διάστημα, δεν λύνουν το πρόβλημα.

Αυτό σημαίνει ότι θα πρέπει να γίνονται συνεχώς παρεμβάσεις με συγκεκριμένα προγράμματα καταρτίσεων με πολύ εξειδικευμένες γνώσεις, ώστε να μπορέσουν αυτοί οι άνθρωποι να ενταχθούν κανονικά και να παραμείνουν στον κόσμο της απασχόλησης, διότι πραγματικά το χειρότερο πράγμα για έναν γονέα, είναι να έχει ένα παιδί με αναπηρία που έχει άλυτο το επαγγελματικό του μέλλον.

Στο πλαίσιο αυτό, θα ήθελα να κάνω μια πιο συγκεκριμένη εξειδίκευση –λόγω της ειδικότητάς μου-, γιατί θα κάνουν κάποιες αλλαγές στον ΕΦΚΑ. Θα ήθελα, λοιπόν, γνωρίζοντας την ιδιαίτερη ευαισθησία του Υπουργού, κ. Γεραπετρίτη, πάνω στο κομμάτι των ανθρώπων με αναπηρία, με το να εξετάσουν και το θέμα του νόμου Κατρούγκαλου, των διατάξεων των άρθρων 7 και 27, αυτού του νόμου, ο οποίος στραγγάλισε τις συμβάσεις αναπηρίας και τη συνέδεσε με το ποσοστό αναπηρίας. Δηλαδή, ανάλογα με το ποσοστό αναπηρίας μειώνεται και η εθνική σύνταξη, νομίζω ότι όταν υπάρξει ο απαραίτητος δημοσιονομικός χώρος που κρίνει και η κυβέρνηση, είναι ένα σημαντικό κομμάτι που πρέπει να τροποποιηθεί και να δοθούν άλλες διαστάσεις.

Τέλος, είδα με πολύ μεγάλη χαρά, ότι υπάρχει πρόβλεψη για την προσβασιμότητα στον τουρισμό. Ξέρετε, η κοινωνική και η ηθική διάσταση, που είναι πάρα πολύ σημαντικό για αυτά τα άτομα, να απολαμβάνουν ακριβώς με τους νόμους της ίσης μεταχείρισης, τα ίδια δικαιώματα μαζί με τα υπόλοιπα άτομα της κοινωνίας, αλλά υπάρχει και ένας άλλος λόγος, διττή ωφέλεια, που έχει μια συγκεκριμένη εξειδίκευση του τουρισμού, η οποία θα αποτελέσει και έναν σταθερό πυλώνα και για τη βοήθεια αυτών των ανθρώπων, αλλά και για μια άλλη παραγωγική διάσταση του τουρισμού, πολύ εξειδικευμένη, η οποία θα είναι ένας σταθερός πυλώνας και δεν θα παρατιέται σε κάθε κρίση, όπως ζούμε τώρα με την πανδημία.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Ευχαριστούμε, κυρία Ευθυμίου.

Τον λόγο έχει η κυρία Ασημακοπούλου.

**ΣΟΦΙΑ ΑΣΗΜΑΚΟΠΟΥΛΟΥ**: Σας ευχαριστώ, κυρία Πρόεδρε. Κύριε Υπουργέ, κυρία Υφυπουργέ, κυρίες και κύριοι συνάδελφοι, η προστασία, η εξασφάλιση και η πλήρης απόλαυση των ανθρωπίνων δικαιωμάτων από όλους τους Έλληνες πολίτες με τρόπο ισότιμο, είναι μία διαρκής απαίτηση μείζονος σημασίας. Ιδιαίτερα για τα άτομα με αναπηρία η προώθηση της αυτόνομης και αξιοπρεπούς διαβίωσης και δραστηριότητάς τους, ιδίως μέσω της ένταξής τους στην παραγωγική διαδικασία, θα πρέπει να αποτελεί προτεραιότητα. Ωραία είναι τα εθνικά σχέδια, σημαντική και η κωδικοποίηση αναμφισβήτητα, αλλά όταν στην πράξη τα άτομα με αναπηρία αντιμετωπίζουν τεράστιες δυσκολίες στις καθημερινές τους μετακινήσεις εν έτει 2020 και ύστερα από σχεδόν ενάμιση χρόνο διακυβέρνησης της παρούσας κυβέρνησης, τότε διατηρούμε τις επιφυλάξεις μας για την εφαρμογή του.

Κάθε μέρα για τους ανθρώπους αυτούς, σε πάρα πολλές περιπτώσεις είναι Γολγοθάς. Το ίδιο ισχύει και για την προσβασιμότητά τους σε βασικές υπηρεσίες. Από το να γίνει μια θεωρητική έκθεση, πράξη, χρειάζεται ουσιαστική πρωτοβουλία και όχι άλλες καθυστερήσεις. Σε ό,τι έχει να κάνει με τον στόχο 2 του πρώτου πυλώνα και τη σύσταση της Εθνικής Αρχής Προσβασιμότητας, τοποθετούνται πολύ γενικά και περιληπτικά οι στοχεύσεις της. Θα έπρεπε τουλάχιστον, να γίνουν πιο συγκεκριμένες οι αρμοδιότητές της και ο διαχωρισμός τους, ούτως ώστε να είναι αποτελεσματική και να έχει πραγματική αξία η σύστασή της.

Γίνεται μία απόπειρα, με τον στόχο 6 του πρώτου πυλώνα επίσης, με την παροχή ψηφιακής εξυπηρέτησης στην πλατφόρμα «myKEPlive», με τη χρήση της νοηματικής γλώσσας, εξ αποστάσεως διερμηνείας, τις βιντεοκλήσεις και του γραπτού κειμένου. Θα ήταν όμως θεμιτό, στις ανωτέρω δυνατότητες να προστεθεί και εκείνο, του συστήματος μετατροπής ομιλίας σε κείμενο σε πραγματικό χρόνο, κυρίως για τα άτομα με τύφλωση. Οι μαθητές με αναπηρία ή και ειδικές εκπαιδευτικές ανάγκες, αποτελούν ένα σημαντικό ποσοστό του μαθητικού πληθυσμού.

Στον στόχο 7, στην περίπτωση 5, αναφέρεται ότι θα επεκταθούν τα δεδομένα που συλλέγονται από το «myschool», αναφορικά με τους μαθητές με αναπηρία ή και ειδικές εκπαιδευτικές ανάγκες. Είναι σαφές, ότι η εκπαιδευτική πολιτική οφείλει να απευθύνεται σε όλους, διότι όταν δεν πληρούνται οι κατάλληλες προϋποθέσεις οδηγούμαστε ξεκάθαρα σε εκπαιδευτικό αποκλεισμό. Η χαρτογράφηση της κατάστασης που επικρατεί, κινείται σε θεμιτό πλαίσιο.

Στον δεύτερο πυλώνα, στον στόχο 8 και πιο συγκεκριμένα στην περίπτωση 2, μιλάτε για μέριμνα για ένα δικαιότερο φορολογικό πλαίσιο για τα άτομα με αναπηρία. Πλην όμως, όπως αναφέρεται μεταξύ άλλων, η απαλλαγή από την υποχρέωση διενέργειας δαπανών με ηλεκτρονικά μέσα πληρωμής, καθώς και την επιβολή εισφοράς αλληλεγγύης, ισχύει για τα άτομα με ποσοστό αναπηρίας κάθε μορφής 80% και άνω. Μήπως, στο πλαίσιο της ισότητας και της μη διάκρισης, όπως τιτλοφορείται μάλιστα ο συγκεκριμένος στόχος, θα έπρεπε να επεκταθούν οι απαλλαγές αυτές; Επίσης, ο χρηστικός οδηγός, όπως επισημαίνεται στην περίπτωση 3, θα δημοσιευτεί στη σελίδα της ΑΑΔΕ.

Θα ήθελα να αναφερθώ για την ανέγερση των ειδικών σχολείων, θα ήθελα να τονίσω και ενώπιόν σας, την ανάγκη ίδρυσης και πλήρους λειτουργίας ενός ειδικού γυμνασίου στην πόλη της Σαλαμίνας, διότι στους δήμους της Περιφέρειας β΄ Πειραιώς υπάρχει ένα και μοναδικό ειδικό γυμνάσιο, το οποίο βρίσκεται στην Κοκκινιά. Ένα παιδί δηλαδή με ιδιαίτερες ικανότητες και ανάγκες, που φοιτά στο Ειδικό Σχολείο της Σαλαμίνας, προκειμένου να συνεχίσει τη βασική του εκπαίδευση, θα πρέπει να κάνει καθημερινά ολόκληρο ταξίδι, γεγονός εξαιρετικά δύσκολο, όπως αντιλαμβάνεστε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Είναι χρήσιμο αυτό που λέτε, σχετικά με την Σαλαμίνα, αλλά θα πρέπει να το αναφέρετε στον Κοινοβουλευτικό Έλεγχο, όχι στην Επιτροπή για το εθνικό σχέδιο.

Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ**: Κυρία Πρόεδρε, κύριοι Υπουργοί, θέλω να πω ότι η σημερινή συζήτηση, όπως προκύπτει, είναι μια σημαντική συζήτηση, που θα έλεγα, όμως, ότι είναι σε συνέχεια πολλών προσπαθειών που έχουν γίνει στο προηγούμενο χρονικό διάστημα και στους οποίους αναφέρθηκε η εισηγήτριά μας και μάλιστα, σε συνθήκες πάρα πολύ δύσκολες, οικονομικής κρίσης, όπως και τώρα με την πρόσφατη κρίση του κορωνοϊού, που οδηγεί σε κοινωνικό αποκλεισμό τις πιο ευάλωτες κοινωνικές ομάδες, μέσα στους οποίες είναι και οι άνθρωποι με αναπηρία.

Επομένως, είναι πάρα πολύ κρίσιμο να υπάρχουν σχέδια, τα οποία θα συμφωνήσω με την εισήγηση του Υπουργού, να μη μείνουν ευχολόγια, να μετασχηματιστούν σε συγκεκριμένες δράσεις, να υπάρξει συγκεκριμένος οδικός δρόμος και βεβαίως, να αξιολογηθούν τα αποτελέσματα. Χρειάζεται όμως να διατεθούν και πόροι. Άκουσα, ότι θα υπάρξουν πόροι από το Ταμείο Ανάπτυξης, στον κατατεθέντα όμως προϋπολογισμό είναι ελαττωμένοι οι πόροι, οι οποίοι θα χορηγηθούν σε αυτή την κατεύθυνση και αυτό είναι σημαντικό πρόβλημα, διότι ήδη υπάρχουν προβλήματα, έχουν ειπωθεί και από άλλους συναδέλφους.

Το ζήτημα της λειτουργίας των ειδικών σχολείων είναι κάτι πάρα πολύ σημαντικό. Αφορά το σύνολο των παιδιών, τα οποία έχουν τη μεγαλύτερη ανάγκη από αυτές τις υπηρεσίες. Ξέρουμε, ότι το σύστημα της τηλεκπαίδευσης δεν δούλεψε σωστά, ακριβώς διότι απαιτούντο 15 παιδιά ανά τάξη στην προηγούμενη κατάσταση, με αποτέλεσμα να πρέπει να υπάρξει διαπεριφερειακή επικοινωνία και συνεργασία, πράγμα πάρα πολύ δύσκολο.

Βλέπουμε τώρα τη μεγάλη δυσκολία να λειτουργήσουν επί της ουσίας τα Ειδικά Σχολεία, διότι εδώ χρειάζονται πολύ περισσότερα τεστ και για τους εκπαιδευτικούς και για τους μαθητές, χρειάζεται έξτρα προστατευτικό υλικό ανάλογα με την αναπηρία και την παθογένεια, έξτρα προσωπικό καθαριότητας, μικρότερες τάξεις από τις, ήδη, υπάρχουσες, διότι τα προβλήματα είναι εκεί. Το κύριο θέμα, το οποίο μας έρχεται από παντού και από όλη την Ελλάδα, ότι χρειάζεται επιπλέον βοηθητικό και εκπαιδευτικό προσωπικό, το οποίο επιβάλλουν οι συνθήκες και αυτή τη στιγμή πάρα πολλά Ειδικά Σχολεία λόγω της έλλειψης αυτού του προσωπικού δεν μπορούν να ανταποκριθούν στο να προσφέρουν αυτές τις υπηρεσίες, άρα, τα παιδιά μένουν εγκλωβισμένα στο σπίτι.

Το ζήτημα των κτιρίων είναι ένα διαχρονικό πρόβλημα που αφορά το σύνολο των σχολικών κτιρίων και έχουμε κάνει αυτή τη συζήτηση. Υπάρχουν και σημαντικές ευθύνες στους Δήμους και έτσι, η δυνατότητα να συντονιστούν τα Υπουργεία και με την Τοπική Αυτοδιοίκηση είναι κρίσιμη, καθώς στο παρελθόν δεν απορροφήθηκαν κρίσιμοι πόροι, απορροφήθηκαν σε πολύ μικρό ποσοστό, που θα μπορούσαν να λύσουν σημαντικά προβλήματα προσβασιμότητας και ασφαλούς λειτουργίας των παιδιών στα σχολεία.

Ένα θέμα, το οποίο τέθηκε στο δημόσιο διάλογο και είναι πολύ ενδιαφέρον, είναι το ζήτημα της πρώιμης διάγνωσης και παρέμβασης που αναφέρεται στη βρεφονηπιακή ηλικία. Θα πω ότι εδώ, όπως είπε και κάποιος άλλος συνάδελφος, ο κ. Βαρτζόπουλος, αυτό απαιτεί υπηρεσίες και μεγάλη συνεργασία και με το Υπουργείο Υγείας και, βεβαίως, θέλει και συνέχεια. Και η συνέχεια είναι και με τα προγράμματα που ήδη είχαν ξεκινήσει να επεξεργαζόμαστε στο Υπουργείο Παιδείας, πρώιμης παρέμβασης, στην υποχρεωτική δίχρονη προσχολική εκπαίδευση, όπου εκεί οι δυνατότητες είναι πολύ περισσότερες τόσο για τη διάγνωση, διότι ταιριάζουν περισσότερο τα διαγνωστικά κριτήρια, για παράδειγμα, στον αυτισμό που είναι το κύριο θέμα που μας απασχολεί αυτή τη στιγμή, αλλά και οι δυνατότητες πιο ουσιαστικής παρέμβασης.

Επομένως, εδώ χρειάζεται η ενεργοποίηση πολλών υπηρεσιών. Έχει σημαντικό ρόλο να παίξει η πρωτοβάθμια φροντίδα υγείας, αλλά και η δημιουργία ειδικών ιατρείων για αυτές τις παθήσεις, αλλά και το σύνολο των χρονίων παθήσεων και βεβαίως εξασφάλιση της λειτουργίας σε συνθήκες κορωνοϊού να μη μετασχηματιστούν τα μεγάλα εξειδικευμένα νοσοκομεία που παρέχουν αυτές τις υπηρεσίες σε επίπεδο εξωτερικού ιατρείου σε νοσοκομεία μιας νόσου.

Επομένως, το να υπάρχει αποτελεσματικότητα απαιτεί και συγκεκριμένες επιλογές και κατανομή πόρων σε αυτήν την κατεύθυνση.

Θα ήθελα να πω εδώ ότι σε όλο το προηγούμενο χρονικό διάστημα έγινε μια πολύ μεγάλη προσπάθεια στην Επιτροπή, διακοινοβουλευτική, να κατατεθούν προτάσεις. Για παράδειγμα, εμείς καταθέσαμε την πρόταση του διπλασιασμού των αναπηρικών επιδομάτων για όσο διαρκεί η πανδημία και οι επιπτώσεις της, όπως και την επιδότηση των αιτούντων αναπήρων χωρίς να απαιτείται η προηγούμενη απόφαση των ΚΕΠΑ μέχρι να ξανά ξεκινήσει και να εξομαλυνθεί η λειτουργία, κάτι που το θεωρώ ιδιαίτερα κρίσιμο.

Κάτι που θεσμοθετείται μέσα στο νομοσχέδιο είναι το θέμα του φροντιστή ανάπηρου. Εδώ θέλω να βάλω μία παράμετρο πάρα πολύ σημαντική, να έχουν την δυνατότητα οι γονείς να καθίστανται φροντιστές των παιδιών τους. Είναι κάτι που μας έρχεται από όλες τις πλευρές. Είναι τα παιδιά που μεγαλώνουν. Συζητούμε εδώ, ότι κάποια από αυτά τα παιδιά μπορεί να εξασφαλίσουν την αυτόνομη διαβίωση, είναι πολλά που δεν θα την εξασφαλίσουν και επομένως το οικογενειακό πλαίσιο ενισχυμένο ίσως να είναι η καλύτερη δυνατότητα για κοινωνική ζωή.

Με την έννοια αυτή, είναι θετικό το ότι πρέπει να δημιουργηθούν οι ειδικές Στέγες Υποστηριζόμενης Διαβίωσης, αλλά χρειάζονται και πολύ περισσότερα μέτρα, που ήδη τα έχουμε καταθέσει και έχουν συμπεριληφθεί στις προτάσεις - το ξέρετε και εσείς - το ηλεκτρονικό πάσο αναπήρων, η διασύνδεση με το ηλεκτρονικό φάκελο, άρα η διασύνδεση όλων των υπηρεσιών για να υπάρχουν απτά αποτελέσματα.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Τον λόγο έχει ο κ. Λεονταρίδης.

**ΘΕΟΦΙΛΟΣ ΛΕΟΝΤΑΡΙΔΗΣ**: Ευχαριστώ, κυρία Πρόεδρε.

Κυρίες και κύριοι συνάδελφοι, η Νέα Δημοκρατία θεωρεί αναγκαίο τη διαμόρφωση ενός σύγχρονου εθνικού προγράμματος δράσης για τα άτομα με αναπηρία και αυτό ολοκληρώνεται μέσα από διάλογο, συνεργασία και σχεδιασμό που έλαβε χώρα όλο αυτό το διάστημα.

Μέσα από έξυπνες και στοχευμένες πολιτικές, προκρίνουμε μία σύγχρονη και εξειδικευμένη αντίληψη που θα προωθεί τα αναγκαία μέτρα και τις νομοθετικές ρυθμίσεις για τη θεσμική προστασία των ατόμων με αναπηρία.

Αχρησιμοποίητες δομές υγείας, έλλειψη προσβασιμότητας στην πλειοψηφία των υποδομών και κτιριακών εγκαταστάσεων της Επικράτειας, ασφαλιστικές ανισότητες, αδράνεια στο ζήτημα της εκπαίδευσης και αδιαφορία για την επαγγελματική ένταξη αποτελούν στοίχημα για μια διαφορετική αντίληψη και σχεδιασμό για το Εθνικό Σχέδιο Δράσης.

Η Ηλεκτρονική Κάρτα Αναπηρίας θα δώσει τη δυνατότητα για περισσότερες και μεγαλύτερες προσβάσιμες υπηρεσίες.

Η προστασία των δικαιωμάτων των ατόμων με αναπηρία απαιτεί μία εμπροσθοβαρή, όπως είπε και ο κ. Υπουργός, γενναία φορολογική πολιτική, όπως και η εξισορρόπηση των ανισοτήτων στις κρατικές παροχές.

Όσον αφορά στον τομέα της εκπαίδευσης, απαιτείται εξασφάλιση προσβασιμότητας σε όλα τα εκπαιδευτικά κτίρια, η ψηφιακή κατάρτιση, οι αναβαθμισμένοι βρεφονηπιακοί σταθμοί με βρεφονηπιοκόμους, ψυχιάτρους, ψυχολόγους για έγκαιρη διάγνωση σε ορισμένες ειδικές περιπτώσεις, όπως επίσης στον τομέα της υγείας η βελτίωση στην πρόσβαση στην υγεία των ατόμων με αναπηρία. Η αξιοποίηση των υφιστάμενων δομών υγείας και αποκατάστασης, καθώς και ο εκσυγχρονισμός και η μετεξέλιξή τους σε αξιόπιστα κέντρα αποκατάστασης, ώστε να σταματήσει η μετανάστευση σε ξένα κέντρα, προκειμένου να δημιουργηθούν σημαντικά κοινωνικά και οικονομικά οφέλη για τη χώρα μας.

Όσον αφορά την απασχόληση, κίνητρα για νέα μέτρα απασχόλησης, επέκταση της προσβασιμότητας στους εργασιακούς χώρους, καθώς και στους χώρους υγιεινής, σίτισης και υποδοχής.

Η ενίσχυση της υποστηριζόμενης εργασιακής απασχόλησης.

Όσον αφορά στον τουρισμό, εφαρμογή των μέτρων προσβασιμότητας σε πάσης φύσεως τουριστικά καταλύματα, εγκαταστάσεις, αρχαιολογικούς χώρους, ιστορικά μνημεία, παραλίες και άλλα.

Πιστεύω, για να είμαι και σύντομος, ότι το πρόγραμμα ανάκαμψης θα δώσει μεγαλύτερη ευχέρεια για να υλοποιήσουμε το Εθνικό Σχέδιο Δράσης και για την ολιστική αντιμετώπιση όλων αυτών των πολυπαραγοντικών και πολυεπίπεδων προβλημάτων που αντιμετωπίζουν τα άτομα με αναπηρία, ώστε να δημιουργηθούν συνθήκες κοινωνικής ένταξης και να μετεξελιχθούν σε παραγωγικούς και ενεργούς πολίτες, αποτελούν προτεραιότητα μιας ολοκληρωμένης κυβερνητικής πολιτικής.

Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Τον λόγο έχει ο κ. Βαρδακαστάνης.

**ΙΩΑΝΝΗΣ ΒΑΡΔΑΚΑΣΤΑΝΗΣ (Πρόεδρος της Εθνικής Συνομοσπονδίας Ατόμων με Αναπηρία (ΕΣΑμεΑ)**: Το πρώτο, που θα ήθελα να προτείνω, είναι, όταν θα ολοκληρωθεί η κατάρτιση του σχεδίου δράσης, να υπάρξει η δεύτερη φάση της συζήτησης στην κοινή συνεδρίαση, όπως έγινε σήμερα.

Το δεύτερο, που έχω να προτείνω στην Κυβέρνηση, αλλά και στα άλλα Κόμματα, είναι να πραγματοποιηθεί συζήτηση σε επίπεδο Αρχηγών Κομμάτων, με πρωτοβουλία της Κυβέρνησης, του Σχεδίου Δράσης για τα Δικαιώματα των Ατόμων με Αναπηρία, στο Κοινοβούλιο.

Νομίζω ότι το χρειάζεται η ελληνική κοινωνία και το δικαιούνται τα άτομα με αναπηρία και οι οικογένειές τους, να γίνει μια συζήτηση αυτού του επιπέδου στο Κοινοβούλιο, γιατί το μήνυμα θα είναι πολύ ισχυρό.

Το τρίτο, που θέλω να πω, είναι ότι θέλω να ευχαριστήσω όλες και όλους τους Βουλευτές που πήραν τον λόγο από όλα τα Κόμματα. Νομίζω, η συνεισφορά τους είναι πολύ σημαντική. Η συζήτηση η σημερινή είναι ιστορική, γιατί για πρώτη φορά γίνεται συζήτηση αυτού του επιπέδου στο Ελληνικό Κοινοβούλιο, επί του συνόλου των θεμάτων που απασχολούν τα άτομα με αναπηρία.

Το τέταρτο είναι ότι η θέση μας για τη λειτουργικότητα - θέλω να το ξεκαθαρίσω - είναι ίδια, όπως είχαμε και τα προηγούμενα χρόνια και θα θέλαμε η Κυβέρνηση αυτή την ιστορία να τη σταματήσει. Δεν οδηγεί πουθενά. Είναι μια ιστορία από το 2004. Έχουν δαπανηθεί και οικονομικοί και ανθρώπινοι πόροι. Δεν έχουν οδηγήσει πουθενά, περισσότερη αναστάτωση, ανασφάλεια και αβεβαιότητα δημιουργεί.

Το πέμπτο σημείο, που θέλω να πω είναι, ότι οι προτάσεις που έχουμε καταθέσει και που είναι στα χέρια σας και που αρκετοί Βουλευτές αναφέρθηκαν σε αυτές, είναι προτάσεις που συμπληρώνουν την πολλή σημαντική πρωτοβουλία, που έχει συντονίσει ο Υπουργός Επικρατείας, κ. Γεραπετρίτης και η ομάδα του.

Και θέλω να κλείσω με το ότι θεωρούμε πολύ ιστορική αυτήν τη διαδικασία. Μπορεί να βάλει το επίπεδο του πολιτικού διαλόγου και τα ζητήματα της αναπηρίας σε μια άλλη κατάσταση στη χώρα και να οδηγήσει σε μια διαδικασία συνεννόησης και συναίνεσης των πολιτικών δυνάμεων, γιατί η αναπηρία δεν έχει ούτε χρώμα ούτε Κόμμα, είναι υπόθεση ανθρωπίνων δικαιωμάτων και υπάρχει στο σύνολο της ελληνικής κοινωνίας και έτσι πρέπει να αντιμετωπίζεται.

Θέλω να ευχαριστήσω όλες και όλους. Δεν αναφέρθηκα σε λεπτομέρειες των προτάσεών μας. Δεν αναφέρθηκα στην κατάσταση που υπάρχει με την πανδημία Covid-19, τον «Άγιο Παντελεήμονα» και λοιπά και την Καβάλα, που αναφέρθηκαν νωρίτερα. Όλοι να βοηθήσουμε, όλοι να κάνουμε μια μεγάλη προσπάθεια, η πανδημία και ο κορωνοϊός να μην τιμωρήσει περισσότερο τους πιο αδύναμους και τους πιο ευάλωτους.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κύριε Πρόεδρε, εμείς σας ευχαριστούμε. Συμφωνούμε στα περισσότερα, όπως ξέρετε, σε όλα και για τη συζήτηση σε επίπεδο αρχηγών και για τις άλλες συζητήσεις που πρέπει να κάνουμε εδώ και πράγματι όλες οι Επιτροπές και όλοι οι Βουλευτές, δουλέψαν και δουλεύουν πάνω σε αυτό το κορυφαίο ζήτημα.

Τον λόγο έχει ο κ. Υπουργός.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Ευχαριστώ πολύ,κυρία Πρόεδρε. Κατ’ αρχάς να ευχαριστήσω για την εξαιρετική συμμετοχή, όλα τα μέλη του Ελληνικού Κοινοβουλίου για τη σπουδαία αυτή ημέρα, που θεωρώ για τα άτομα με αναπηρία. Μόνο μερικές διευκρινίσεις σε σχέση με τα όσα ακούστηκαν και θα επανέλθουμε προφανώς με μεγαλύτερη ανάλυση.

Το πρώτο ζήτημα είναι ότι εδώ δεν πρόκειται για ένα νομοσχέδιο, δεν πρόκειται για μία δράση, αλλά πρόκειται για μία ομπρέλα, εκεί που θα κρεμαστούν στην πραγματικότητα όλες οι επιμέρους δράσεις. Άρα, δεν συζητούμε απλά κάτι μεμονωμένο, αλλά το πώς θα δημιουργήσουμε ένα ενιαίο συντονιστικό μηχανισμό για να μπορούμε να το παρακολουθούμε.

Άκουσα με προσοχή όσα είπε η κυρία Φωτίου και η κυρία Κανέλλη, ότι υπάρχει ένα ζήτημα στο πώς θα εφαρμοστούν όλα αυτά. Η απάντηση σε αυτό νομίζω είναι διπλή. Το πρώτο είναι ότι προσπαθούμε στο Σχέδιο αυτό να έχουμε όσο το δυνατόν περισσότερα αναλυτικά στοιχεία, τα οποία θα δημιουργούν συνθήκες εφαρμογής. Το ότι υπάρχουν χρονοδιαγράμματα, φορέας υλοποίησης, το ότι υπάρχουν πολύ συγκεκριμένα σημεία αναφοράς για την επιτυχία των εγχειρημάτων, είναι πολύ συγκεκριμένα θέματα. Οι περισσότεροι από τους 30 στόχους δεν απαιτούν καν χρηματοδότηση. Είναι ζητήματα τα οποία αποτελούν εμβληματικές δράσεις χωρίς κόστος. Για παράδειγμα, η μεγάλη Επιτροπή Προσβασιμότητας, η Αρχή προσβασιμότητας πάνω στην οποία και εγώ προσωπικά πιστεύω ότι επενδύουμε όλοι για να αλλάξει το μοντέλο, τη σκέψη μας πάνω στα άτομα με αναπηρία, είναι χωρίς κόστος. Η κωδικοποίηση, που θα έχει τεράστια οφέλη, είναι χωρίς κόστος. Η Ενιαία Κάρτα Αναπηρίας είναι χωρίς κόστος. Άρα, αυτή τη στιγμή το κρίσιμο είναι να έχουμε όσο το δυνατόν πιο λεπτομερειακό και να διευκολύνεται η εφαρμογή του «Σχέδιο».

Το δεύτερο σκέλος είναι η παρακολούθηση. Πράγματι η παρακολούθηση είναι ένα σύνθετο ζήτημα. Ξέρετε, η μεγαλύτερη δυσκολία, που και εγώ είχα να αντιπαρέλθω στο πλαίσιο αυτού του μεγάλου εγχειρήματος, ήταν το γεγονός της εμπλοκής πάρα πολλών Υπουργείων. Οι συναρμοδιότητες είναι εκείνο το πρόβλημα, που βεβαίως, είναι εν κενό στην ελληνική δημοκρατία, που δημιουργεί ένα επιπρόσθετο βάρος στην εφαρμογή του συστήματος.

Γι’ αυτόν τον λόγο είπαμε ότι θα αξιοποιηθεί το ηλεκτρονικό σύστημα παρακολούθησης και ελέγχου της Κυβέρνησης, το ηλεκτρονικό σύστημα μαζί, στο οποίο θα μπουν οι έξι πυλώνες και οι 30 δράσεις με όλα τα χρονοδιαγράμματα και τους φορείς, έτσι, ώστε ανά πάσα στιγμή σε πραγματικό χρόνο να παρακολουθούμε την υλοποίηση και αν θέλετε, αυτό το εθνικό σχέδιο είναι και μια μορφή καλής διακυβέρνησης υπό την έννοια την εξής, ότι εμείς εκτιθέμεθα και ως Κυβέρνηση, γιατί πλέον θα πρέπει να λογοδοτούμε πάνω σε αυτά τα οποία καταθέσαμε ενώπιόν σας και στο τελικό κείμενο που θα έρθει και πάλι ενώπιόν σας και ο κάθε ένας από εσάς, ο καθένας από τα μέλη του Ελληνικού Κοινοβουλίου, θα μπορεί ανά πάσα στιγμή να μας εγκαλέσει για τυχόν καθυστερήσεις ή τυχόν υπερβάσεις χρόνου ή για οποιοδήποτε άλλο ζήτημα.

Ζήτημα δεύτερον: Τα περισσότερα από όσα ακούστηκαν, πράγματι είναι ωφέλιμα, έχουν ήδη κατατεθεί και στη διαβούλευση, η οποία έγινε και ήταν πάρα πολύ παραγωγική. Περισσότερες από 100 παρατηρήσεις έγιναν από φορείς και ιδιώτες και έχουν, πράγματι αντιμετωπιστεί. Σας παρακαλώ, αν έχετε την δυνατότητα να δείτε την έκθεση διαβούλευσης που έχει αναρτηθεί στο OPENGOV και απαντά στα περισσότερα από τα θέματα τα οποία έχουν τεθεί. Είναι προφανές ότι πρόκειται για ένα δυναμικό σχέδιο. Το δυναμικό αυτό σχέδιο θα εμπλουτιστεί και με τη δική σας συνεισφορά, έτσι, ώστε να φτάσουμε σε ένα, κατά το δυνατόν, άρτιο σχέδιο.

Να μπω λίγο στα διάφορα επί μέρους τα οποία ακούστηκαν, το ζήτημα της λειτουργικότητας που ανέφερε η κυρία Φωτίου. Το ζήτημα της λειτουργικότητας δεν είπαμε ότι θα εφαρμοστεί προφανώς. Είναι ένα ζήτημα το οποίο θέλει πάρα πολύ μεγάλη προσοχή και για το λόγο αυτό, θέτουμε απλώς προς μελέτη το ζήτημα και μάλιστα σε ένα εκτενές χρονοδιάγραμμα, για να μπορέσουν να αξιολογηθούν οι συνέπειες. Γνωρίζουμε όλοι ότι υπάρχουν ζητήματα σε ότι αφορά το ποια είναι η καλύτερη πρακτική για τη διαχείριση των ζητημάτων αυτών. Σε καμία περίπτωση δεν υιοθετεί τη λειτουργικότητα το συγκεκριμένο σχέδιο.

Σε ό,τι αφορά το κομμάτι του συντονιστικού μηχανισμού στο οποίο έγινε αναφορά, βεβαίως, ο νόμος 4488/2017 έθεσε το πλαίσιο για την ύπαρξη ενός συντονιστικού μηχανισμού, για την ύπαρξη ενός σχεδίου.

Πράγματι, είναι αλήθεια και είναι προφανές ότι όλες οι ελληνικές κυβερνήσεις διαχρονικά είχαν καλή πρόθεση απέναντι σε ένα ζήτημα πολύ υψηλής ευαισθησίας για την ελληνική κοινωνία. Είναι, όμως, επίσης, πραγματικότητα ότι για δύο χρόνια παρέμενε απολύτως αδρανές. Δεν υπήρξε καμία δράση, η οποία να δρομολογεί το ζήτημα του εθνικού σχεδίου, ούτε του συντονιστικού μηχανισμού. Η παρούσα Κυβέρνηση, λυπάμαι που το λέω, σε 15 μέρες από την ψήφο εμπιστοσύνης ήταν εκείνη η οποία ανέλαβε με δική της πρωτοβουλία να ενεργοποιήσει τον μηχανισμό, δεκαπέντε μέρες μετά την ψήφο εμπιστοσύνης, τον Αύγουστο του 2019, έτσι ώστε να βρισκόμαστε σήμερα ενώπιόν σας.

Σε ό,τι αφορά τα όσα ακούστηκαν για την ΕΣΑμεΑ, ιδιαιτέρως από τον κ. Μουλκιώτη και την κυρία Γιαννακοπούλου, οι περισσότερες από τις προτάσεις τις οποίες καταθέτει η ΕΣΑμεΑ, προφανώς, θα αξιολογηθούν και ορισμένες από αυτές θα γίνουν δεκτές.

Δεν συζητούμε, βεβαίως, σήμερα, εδώ, το νομοσχέδιο για την κοινωνική πρόνοια, το οποίο επιμελείται ο Υπουργός Εργασίας και η Υφυπουργός, η παρούσα Υφυπουργός. Απλώς, να επισημάνω ότι για το ζήτημα της παράτασης της θητείας έχει ήδη κατατεθεί τροπολογία, η οποία παρατείνει τη θητεία για προφανείς λόγους που συνδέονται με τη νόσο.

Επιπλέον, για το ζήτημα που ετέθη σχετικά με τον Ειδικό Λογαριασμό, τον ΛΑΕΚ, η απάντηση είναι ότι για να μπορέσει να ενταχθεί το νεοφυές Ινστιτούτο της ΕΣΑμεΑ, στο οποίο ευχόμαστε όλοι να μακροημερεύσει και να παρέχει ευδόκιμο έργο, θα πρέπει πρώτα να υπάρχει ένταξη του συγκεκριμένου Ινστιτούτου στους κοινωνικούς εταίρους και εξ αυτού του λόγου πλέον, αντανακλαστικά, να περιέλθει και στο λογαριασμό, τον ΛΑΕΚ. Γι’ αυτό τον λόγο θα υπάρξει μέριμνα, αλλά σε μια μεταγενέστερη, ύστερη φάση.

Κλείνω, λέγοντας απλώς δυο λόγια σε σχέση με τις μεταφορές που ακούστηκαν, που είπε η κυρία Αλεξοπούλου, είναι ειδικώς στο στόχο 21. Πράγματι, οι μεταφορές αποτελούν ένα τεράστιο κεφάλαιο που έχει να κάνει με το ευ ζην των ατόμων με αναπηρία και στο οποίο θα δώσουμε πολύ μεγάλη έμφαση, όχι μόνο στο κομμάτι που έχει να κάνει με τα ίδια τα μεταφορικά μέσα, αλλά και με τους τερματικούς σταθμούς και οπουδήποτε υπάρχει σταθμός μεταφορικός και βεβαίως, στη λογική της δικαιωματικής προσέγγισης, που ανέφερε προσφιλώς η κυρία Γιαννακοπούλου, διαπνέεται το σχέδιο από αυτήν τη δικαιωματική προσέγγιση και βεβαίως ναι, θα υπάρξει ανάρτηση των ονομάτων των Επιτροπών που είναι καλή πρακτική διαφάνειας.

Να κλείσω, ευχαριστώντας θερμά με την ευκαιρία αυτή την ομάδα, την οποία δούλεψε για να έρθει το σχέδιο ενώπιόν σας και ιδιαιτέρως τη συνεργάτη μου, την κυρία Ματίλντα Χατζηπαναγιώτου, Διδάκτωρ του Πανεπιστημίου του Βερολίνου.

Ελπίζω να ξαναβρεθούμε σύντομα, κυρία Πρόεδρε, για να έχουμε μια συνέχεια.

Ο μεγάλος, ο νέος μεγάλος σταθμός είναι η 3η Δεκεμβρίου. Η 3η Δεκεμβρίου, όπως γνωρίζετε είναι η Παγκόσμια Ημέρα για τα Δικαιώματα των Ατόμων με Αναπηρία. Ελπίζουμε εκείνη τη μέρα να είναι η πρώτη λειτουργία του ανελκυστήρα της Ακρόπολης, έτσι, ώστε όλοι να μπορούν, επιτέλους να έχουν πρόσβαση στο πιο σημαντικό μνημείο του παγκόσμιου πολιτισμού.

Ευχαριστώ, κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εμείς σας ευχαριστούμε, κύριε Υπουργέ.

Ευχαριστούμε τους συναδέλφους όλους των Επιτροπών για την πολύ σημαντική αυτή συμβολή τους, τον κ. Βαρδακαστάνη, επίσης τον κ. Ποττάκη, τον Υπουργό, κ. Γεραπετρίτη, την Υφυπουργό, κυρία Μιχαηλίδου και σίγουρα θα επανέλθουμε στο ζήτημα έως ότου το εθνικό σχέδιο πάρει απόλυτα τελική μορφή, ψηφιστεί και εφαρμοστεί.

Χαιρετώ από την έδρα. Να είστε όλοι καλά. Σας ευχαριστούμε πολύ.

Τέλος και περί ώρα 14.15΄λύθηκε η συνεδρίαση.

Στο σημείο αυτό λύθηκε η συνεδρίαση και έγινε η γ΄ ανάγνωση του καταλόγου των μελών των Επιτροπών.

Από τη Διαρκή Επιτροπή Κοινωνικών Υποθέσεων, παρόντες ήταν οι Βουλευτές κ.κ.: Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Οικονόμου Βασίλειος, Πλεύρης Αθανάσιος (Θάνος), Πνευματικός Σπυρίδων, Σαλμάς Μάριος, Σκόνδρα Ασημίνα, Στεφανάδης Χριστόδουλος, Τζηκαλάγιας Ζήσης, Τσαβδαρίδης Λάζαρος, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, παρόντες ήταν οι Βουλευτές, κυρίες και κύριοι: Βασίλειος Βασιλειάδης, Σοφία Βούλτεψη, Παναγιώτα (Νόνη) Δούνια, Άννα Καραμανλή, Μάξιμος Σενετάκης, Κωνσταντίνος Κυρανάκης, Γεώργιος Κώτσηρας, Ασημίνα Σκόνδρα, Αναστάσιος Χατζηβασιλείου, Ειρήνη-Ελένη Αγαθοπούλου, Μερόπη Τζούφη, Ραλλία Χρηστίδου, Κωνσταντίνα (Νάντια) Γιαννακοπούλου, Γαρυφαλλιά (Λιάνα) Κανέλλη, Αναστασία-Αικατερίνη Αλεξοπούλου και Αγγελική Αδαμοπούλου.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΣΟΦΙΑ ΒΟΥΛΤΕΨΗ**